Minister of State for Fisheries, Marine Resources and Agriculture ge Naibakah Ithurubefuleh\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރގެ ނައިބުގެ މަޤާމަށް މ.ހިޔަމަ އަލްފާޟިލް ޢަލީ މާޖިދު މިއަދު ޢައްޔަނު ކުރައްވައިފިއެވެ.\nޢަލީ މާޖިދަކީ ނ. އަތޮޅު ކައުންސިލް މެންބަރުކަން އަދާކުރައްވާފައިވާ ބޭފުޅެކެވެ. އަދި ޢަލީ މާޖިދު މި މަޤާމަށް ޢައްޔަނުކުރެއްވުމާހަމައަށް، އަމިއްލަގޮތުން ކުރައްވަމުން ގެންދެވި މަސައްކަތަކީ އިންޓީރިއަރ ޑިޒައިނިންގ އަދި ޕްރޮޖެކްޓް މެނޭޖްމަންޓްގެ މަސައްކަތްތަކެވެ. އަދި މީގެ ކުރިން ޢަލީ މާޖިދު ވަނީ ނޮދަރން ޔޫޓިލިޓީސްގެ ލިމިޓެޑްގެ މެނޭޖިންގ ޑިރެކްޓަރ ކަމާއި، ޕްލޭންކްޓަންސް ބީޗް ހޮޓެލް އަދި މޯނިންގ ސަންރައިސް ޕްރައިވެޓް ލިމިޓެޑް ފަދަ ކުންފުނިތަކުގައި ޖެނެރަލް މެނޭޖަރގެ މަޤާމު އަދާކުރައްވާފައެވެ. މީގެ އިތުރުންވެސް އަމިއްލަގޮތުން މަސައްކަތްކުރާ އެކި ކުންފުނިތަކުގެ އިސް މަޤާމުތައް ޢަލީ މާޖިދު ވަނީ ފުރުއްވާފައެވެ.\nޢަލީ މާޖިދަކީ މަންދުކޮލެޖުން ޑިޕްލޮމާ އިން ބިޒްނަސް މެނޭޖްމަންޓް ހާސިލްކުރައްވާފައިވާ ބޭފުޅެކެވެ. މީގެ ކުރިން ޢަލީ މާޖިދު ވަނީ ސެޓްފިކެޓް އިން ޓްރެވަލް އެންޑް ޓުއަރ އޮޕްރޭޝަންސް ކޯސްވެސް ފުރިހަމަކުރައްވާފައެވެ.


"One China" siyaasathu Raajje in dhamahattaane kamuge yageenkan dheefi\n"ވަން ޗައިނާ" ސިޔާސަތު ރާއްޖެއިން ދަމަހައްޓާނެ: ފޮރިން\n"ވަން ޗައިނާ" ސިޔާސަތު ދަމަހައްޓާނެ ކަމުގެ ޔަގީންކަން ދިވެހި ސަރުކާރުން ދީފި އެވެ.\nމި ޔަގީންކަން ދީފައިވަނީ ފޮރިން މިނިސްޓްރީ އާއި ޗައިނާގެ މިނިސްޓްރީ އޮފް ފޮރިން އެފެއާޒްއާ ދެމެދު ޑިރެކްޓަރު ޖެނެރަލް ލެވެލްގައި މިއަދު ބޭއްވި މަޝްވަރާތަކުގައެވެ.\nވަރޗުއަލްކޮށް މިއަދު މެންދުރު ބޭއްވި މި މަޝްވަރާގައި ރާއްޖޭގެ ފަރާތުން އިސްކޮށް ހުންނެވީ އެޑިޝަނަލް ސެކްރެޓަރީ އަމީން ޖާވިދް ފައިސަލްއެވެ. އަދި ޗައިނާ ސަރުކާރުން މި މަޝްވަރާތަކުގައި އިސްކޮށް ބައިވެރިވެވަޑައިގެންނެވޫ ޗައިނާގެ މިނިސްޓްރީ އޮފް ފޮރިން އެފެއަރޒްގެ ޑެޕިއުޓީ ޑިރެކްޓަރ ޖެނެރަލް ޗެންގް ސޮންގް އެވެ.\nމަޝްވަރާތަކާއި ގުޅޭގޮތުން ފޮރިން މިނިސްޓްރީން ބުނީ މި ބައްދަލުވުން ފެއްޓެވުމުގެ ގޮތުން ވާހަކަ ދައްކަވަމުން އެޑިޝަނަލް ސެކްރެޓަރީ ޖާވިދު ވަނީ ދިވެހިރާއްޖެއިން "ވަންޗައިނާ" ސިޔާސަތު ދަމަހައްޓާނެކަމުގެ ޔަގީންކަން ދެއްވާފައި ކަމަށެވެ. އަދި ކޮވިޑް-19 ގެ ހާލަތުގައި ޗައިނާ ސަރުކާރާއި ވިޔަފާރިތަކުން ދިވެހިރާއްޖެއަށް ފޯރުކޮށްދިން އެހީތެރިކަމަށް ދިވެހިރާއްޖެއިން ޝުކުރު އަދާކުރާ ކޮށްފައިވެއެވެ. ޗައިނާއަކީ ދިވެހިރާއްޖޭގެ ތަރައްގީގެ މުހިއްމު ބައިވެރިއެއްކަން ފާހަގަކުރައްވައި އަވަސް މުސްތަގްބަލެއްގައި ދެ ގައުމުގެ ދެމެދު ދަތުރުފަތުރު އަލުން ފެށި، ވިޔަފާރިކުރުން ކުރިއެކޭ އެއްގޮތަށް ކުރިއަށް ގެންދެވޭނެ ކަމަށް އުއްމީދު ކުރައްވާ ކަމަށް ޖާވިދު ވިދާޅުވިއެވެ.\nޗައިނާގެ ވަފުދުގައި އިސްކޮށް ބައިވެރިވެވަޑައިގެންނެވި ޗެންގް ސޮންގް ވިދާޅުވީ ދިވެހިރާއްޖެ އާއި ޗައިނާއަކީ ވަރަށް ގާތް ދެ ގައުމު ކަމަށެވެ. އަދި ގުޅުން އިތުރަށް ބަދަހިކުރުމަށް މަސައްކަތް ކުރާނެ ކަމަށް ވިދާޅުވިއެވެ. ބައިނަލްއަގްވާމީ މައިދާނުގައި ޗައިނާއަށް ދިވެހިރާއްޖޭގެ ފަރާތުން ލިބޭ އެއްބާރުލުން ފާހަގަކުރައްވައި، ދިވެހިރާއްޖެއަކީ ޗައިނާގެ މުހިއްމު ބައިވެރިއެއްކަމަށް ޗެންގް ސޮންގް ވިދާޅުވިއެވެ.\nމިއަދުގެ މަޝްވަރާތަކުގައި ދެ ގައުމުންވެސް ވަނީ އެކި ދައިރާތަކުން ގުޅުން އިތުރަށް ބަދަހިކުރުމަށް އެއްބަސްވެފައެވެ. އެގޮތުން މޫސުމީ ބަދަލުތަކާއި އިގްތިސާދީ އަދި މާލީ ދާއިރާއިން ގުޅުން ބަދަހިކުރުމަށް މަޝްވަރާ ކުރެވުނެވެ. އަދި ހާރިޖީ ވަޒީރުންގެ ފެންވަރުގައި ދެ ގައުމުގެ މެދުގައި މަޝްވަރާތައް ކުރިއަށް ގެންދިޔުމަށް ދިވެހިރާއްޖެއިން ވަނީ ޝައުގުވެރިކަން ފާޅުކޮށްފައެވެ.\nޗައިނާ ފޮރިން މިނިސްޓްރީ އަބްދުﷲ ޝާހިދު + ޗައިނާ އެފްޓީއޭ ދިވެހި ރާއްޖެއާ ޗައިނާގެ ގުޅުން


Covid 19 in 111 meehaku ragalhuvi iru miadhu positive vefaivanee 20 meehun\nމިއަދު ކޮވިޑް 19 އިން 111 ...\nބޮޑެތި ތުހުމަތުތަކާއެކު ހދ ގެ އިސް ...\nމިއަދު ކޮވިޑް 19 އިން 111 މީހަކު ރަގަޅުވިއިރު ޕޮޒިޓިވް ވެފައިވަނީ 20 މީހުން\nby vomadmin June 10, 2020\nރާއްޖެއިން އިތުރު 111 މީހަކު ކޮވިޑް 19 އިން ރަނގަޅުވެ، އިތުރު 20 މީހުން ކޮވިޑް 19 އަށް ޕޮޒިޓިވްވެއްޖެވެ.\nމިއަދު ކޮވިޑު 19 އިން ރަނގަޅުވި 111 މީހުންނާއެކު ޖުމްލަ 1،121 މީހަކު މިހާރުވަނީ ބަލިން ރަގަޅުވެފައެވެ. މިއަދު ރާއްޖޭގައި ކޮވިޑް-19އަށް 20 މީހުން ޕޮޒިޓިވްވިއިރު ރާއްޖެއިން ކޮވިޑް 19 އަށް ޕޮޒިޓިވްވި މީހުންގެ ޢަދަދު މިވަނީ 1962 އަށް އަރާފައެވެ. މިއަދު ރާއްޖެއިން ކޮވިޑަށް ޕޮޒިޓިވްވެފައިވަނީ ދިވެހިންގެ 16 މީހަކާއި، ބަންގްލަދޭޝްގެ4މީހެކެވެ.\nއެޗްޕީއޭގެ ތަފާސްހިސާބުތަކަށް ބަލާއިރު، ރާއްޖެއިން ކޮވިޑް-19އަށް ޕޮޒިޓިވްވެ މިހާރު ފަރުވާ ހޯދަމުންދާ މީހުންގެ ޢަދަދަށްވުރެ ބަލިން ރަނގަޅުވި މީހުންގެ ޢަދަދު މިވަނީ އިތުރުވެފައެވެ. މިމަހުގެ މިހާތަނަށް ރާއްޖެއިން ރަނގަޅުވި މީހުންގެ އަދަދުވަނީ 553 އަށް އަރާފައެވެ. ރަނގަޅުވި މީހުންގެ ނިސްބަތް މިހާރު އުޅެނީ 57.14 އިންސައްތައިގައެވެ. މި ބަލިން ރަނގަޅުވާ މީހުންގެ ޢަދަދު މިހާރު ކޮންމެ ދުވަހަކުވެސް އިތުރުކަން ތަފާސް ހިސާބުތަކުން ދައްކައެވެ.\nކޮވިޑް-19 އިން ރަނގަޅުވާ މީހުން ދޫކޮށްލުމުގައި ބަލާ މިންގަނޑުތަކުގެ ތެރޭގައި ބަލި ނެތްކަން ކަށަވަރުކުރުމަށް ހޭދަކުރަންޖެހޭ މުއްދަތުތަކެއްވެސް ވަނީ ކަނޑައަޅާފައެވެ. އެގޮތުން ޓެސްޓުތަކުގެ ނަތީޖާތައް ނެގެޓިވްވެ، ރޯގާއެއް ނުވަތަ އެނޫންވެސް ހުމުގެ އަލާމާތެއްވާނަމަ އެމީހަކު ދޫކޮށްލާނީ އިތުރު މުއްދަތަކަށް ބެލުމަށްފަހުކަމަށް އެޗްޕީއޭއިން ވަނީ ހާމަކުރައްވާފައެވެ.\nރާއްޖޭގައި ކޯވިޑް-19އަށް ޕޮޒިޓިވްވާ މީހުންގެ ޢަދަދު ދަށަށް ދާން ފަށާފައިވާއިރު ފުރަބަންދާއި ގުޅިގެން އެޅި ފިޔަވަޅުތަކަށް މިހާރު މިވަނީ ލުއިތަކެއް ދޭންފަށާފައެވެ. އެގޮތުން ތިން ފިޔަވައްސަކަށް ބަހާލައިގެން ލުއިތަކެއް ދޭން ނިންމާ ފުރަތަމަ ފިޔަވަހީގެ ފިޔަވަޅުތައް އިޢުލާންކުރިތާ މާދަމާއަށް ދެހަފްތާ ހަމަވާނެއެވެ. ސަރުކާރުން ވަނީ ޕޮޒިޓިވްވާ ކޭސްތއް ދަށަށްދާނަމަ ދެވަނަ ފިޔަވަހީގެ ލުއިތައްވެސް ދޭނެކަމަށް ހާމަކުރައްވާފައެވެ. އެހެންކަމުން އިތުރަށްދޭ ލުއިތައް މާދަމާގެ ވަގުތެއްގައި އިޢުލާންކުރާނެކަމަށް ބެލެވެއެވެ.\nއެންމެ ފުރަތަމަ ރާއްޖެއިން ކޯވިޑް-19އަށް ޕޮޒިޓިވް ކޭހެއް ރެކޯޑްކުރެވިފައިވަނީ މާރޗްމަހުގެ 7ވަނަ ދުވަހުއެވެ. ނަމަވެސް މާލެ ސަރަޙައްދުން ކޮމިއުނިޓީ ސްޕްރެޑެއް ނުވަތަ މުޖުތަމަޢުގެ ތެރެއަށް ބަލި ފެތުރިފައިވާ ޙާލަތެއް ފެނިފައިވަނީ އޭޕްރީލް މަހުގެ 15ވަނަ ދުވަހުއެވެ. ޕޮޒިޓިވް ކޭހެއް ރާއްޖޭގައި ފެނުނުތާ މިހާރު މިވަނީ 95 ދުވަސް ފާއިތުވެފައެވެ.\nކޮވިޑް 19 އަށް ރާއްޖޭގައި މިހާރު ފަރުވާ ހޯދަމުންދަނީ 825 މީހުންނެވެ.\nބޮޑެތި ތުހުމަތުތަކާއެކު ހދ ގެ އިސް މެނިޖިސްޓްރޭޓް ސަސްޕެންޑް ކޮށްފި\nބޮލީވުޑްގެ ކާމިޔާބު ބަތަލާ ސްރީދޭވީ ވަރަށް ކުއްލި ގޮތަކަށް މަރުވެއްޖެއެވެ. ސްރީދޭވީ މަރުވެފައި ވަނީ ހިތް ހުއްޓިގެން، ހޮނިހިރު ...\nމީޑިއާނެޓްގެ ފަރާތުން ކަސްޓަމަރުންނާއި ހަމައަށް ސްޓޭ ހޯމް ޕެކޭޖް: 12 ޗެނަލްއެއް މުޅިން ހިލޭ!\nކޮރޯނާ ވައިރަސްއާއި ގުޅިގެން، އާއްމުން ގޭގައި މަޑުކުރުމަށް ހިއްވަރު ދިނުމުގެ ގޮތުން މީޑިއާނެޓުން ދޫކުރާ ޗެނަލްތަކުގެ ތެރެއިން ބައެއް ...\nހުޅުދޫ ބަހާއުއްދީންމަގާއި މީދޫ ބަހާއުއްދީން މަގުގައި ތާރުއެޅުމުގެ މަސައްކަތް ފަށަން ތައްޔާރުވަނީ\nއައްޑުއަތޮޅު ހުޅުދޫއާއި މީދޫގައި ދުއްވާ އެއްޗެހި ގިނަވެ މަގުތައް އަޑިގުޑަންވެފައިވާތީ އެމައްސަލައަށް ޙައްލެއް ގެންނެވުމަށް ސަރުކާރުން ކުރައްވަމުން ގެންދަވާ ...\nމިއަދު ( 27 މާރޗް 2020 ވަނަ ދުވަހު ) މީދޫގައި ހުކުރު ނަމާދު ކުރުމަށް ހަމަޖެހިފައިވާ މިސްކިތްތަކާއި ...\nމަތީގައިވާ ފޮޓޯއާއި ތިރީގައިވާ ފޮޓޯއިން ފެނިވަޑައިގަންނަވަނީ ހުޅުދޫ ސްކޫލްގެ އުތުރުންއޮތްމަގު ސާފްކޮށް އެމަގުފުޅާކުރުމަށް ކުރަމުންދާ މަސައްކަތްތައް . މިމަސައްކަތް ...\nvomadmin December 21, 2019


Luthfar maraalumaa gulhigen3meeheh ge mahchah dhuvaa kohffi – Iru\nލުތުފަރު މަރާލުމާ ގުޅިގެން3މީހެއްގެ މައްޗަށް ދައުވާކޮށްފި\nށ. ޅައިމަގު “ކުރިމަގު” ބޯޓުގައި މަސައްކަތް ކުރަމުންދިޔަ ބަންގްލަދޭޝްގެ ރައްޔިތެއް ކަމަށްވާ ލުތުފަރުގެ މަރުގެ މައްސަލައިގައި ތިން ބިދޭސިއެއްގެ މައްޗަށް ދައުވާކޮށް، ޝަރީއަތް ފަށައިފި އެވެ.\nޕްރޮސިކިއުޓާ ޖެނެރަލް (ޕީޖީ) އޮފީހުން ބުނީ މިދިޔަ އޭޕްރީލް މަހުގެ 22 ވަނަ ދުވަހު ގެއްލުނު މީހާގެ މަރާ ގުޅިގެން، އެނގިހުރެ މީހަކު މެރުމުގެ ދައުވާ ކޮށްފައިވާ ކަމަށެވެ. އެ މައްސަލަ ކްރިމިނަލް ކޯޓަށް ފޮނުވީ މިދިޔަ މަހުގެ 30 ވަނަ ދުވަހެވެ. އެ މައްސަަލައިގެ އަޑުއެހުންތައް ވެސް ވަނީ ފަށައިފަ އެވެ.\nލުތުފަރުގެ ހަށިގަނޑުގެ ބައިތައް ފެނިފައި ވަނީ އޭނާ ހޯދުމަށް ފުލުހުންގެ ޑައިވަރުން މަސައްކަތް ކުރުމުގެ ތެރޭގައި ކަނޑު އަޑިން އެވެ. އޭނާގެ ހަށިގަނޑުން ހަމައެކަނި ފެނުނީ، ހަށިގަނޑުގެ އެކި ބައިތަކުގެ ކަށިތަކެވެ.\nކޫއްޑޫއަށް ދަރު ސަޕްލައި ކުރާނެ ބަޔަކު ހޯދަނީ\nއެ މަރާ ގުޅިގެން މީގެ ކުރިން ހަތަރު މީހަކު ހައްޔަރުކުރި އެވެ. އެއީ އޭނައާ އެކު އެ ބޯޓުގައި މަސައްކަތްކުރި މީހުންނެވެ. އެކަމަކު އޭގެ ތެރެއިން މިހާރު ބަންދުގައި ތިބީ ތުހުމަތުކުރެވޭ ތިން މީހުންނެވެ. ޝަރީއަތް ނިމެންދެން އެ ތިން މީހުން ވެސް ބަންދުކުރަން ކޯޓުން ވަނީ އަމުރުކޮށްފަ އެވެ. އެމީހުންނަކީ، އަލަމިން، ނޫރުލް އިސްލާމް ސަރުކާރާއި އެމް.ޑީ އަހުތަރު ހުސެއިންނެވެ.


އަންނަމަހުން ފެށިގެން އޮސްޓްރޭލިއާއަށް އެތެރެވުމަށް ބައެއް ފަރާތްތަކަށް ލުއިދެނީ އަންނަމަހުން ފެށިގެން އޮސްޓްރޭލިއާއަށް އެތެރެވުމަށް ބައެއް ފަރާތްތަކަށް ލުއިދެނީ\nއަންނަމަހުން ފެށިގެން އޮސްޓްރޭލިއާއަށް އެތެރެވުމަށް ބައެއް ފަރާތްތަކަށް ލުއިދެނީ\nއޮސްޓްރޭލިއާއަށް އެތެރެވެވޭ މީހުންގެ ލިސްޓް މުރާޖަޢާކޮށް، އަންނަމަހުގެ އެއްވަނަ ދުވަހުން ފެށިގެން އިތުރު ފަރާތްތަކަށް ލުއި ދިނުމަށް ނިންމާފައިވާކަމަށް އެޤައުމުގެ ސަރުކާރުން ބުނެފިއެވެ.\nބޮޑު ވަޒީރު ސްކޮޓް މޮރިސަން މިކަން ހާމަކޮށް ހޯމަދުވަހު ވިދާޅުވީ، އަންނަމަހުގެ އެއްވަނަ ދުވަހުން ފެށިގެން އެ ޤައުމުގެ ބޯޑަރު ހުރަސްކުރުމުގެ ހުއްދަ ކިޔަވަން ދަތުރުކުރާ ދަރިވަރުންނާއި މަސައްކަތްތެރިންނަށް ދިނުމަށް ނިންމާފައިވާކަމަށެވެ. މީގެ އިތުރުން ރެފިއުޖީންނަށްވެސް ދަތުރުކުރެވޭނެ އިންތިޒާމު ހަމަޖެއްސުމަށް ނިންމާފައިވާކަން އޭނާ ވަނީ ހާމަކޮށްފައެވެ. އަދި ޖަޕާނާއި ދެކުނު ކޮރެއާގެ ރައްޔިތުންނަށްވެސް ވެކްސިން ފުރިހަމަކޮށްފައިވާނަމަ އެ ޤައުމަށް ދަތުރުކުރެވޭނެއެވެ. މިއާއިއެކު އޮސްޓްރޭލިއާއިން ވިސާ ދޫކޮށްފައިވާ ގިނަ ފަރާތްތަކަށް އެ ޤައުމަށް އެތެރެވެވޭނެއެވެ.\nދުނިޔޭގައި މިވަގުތުވެސް އެންމެ ހަރުކަށިކޮށް ކޯވިޑާއި ގުޅިގެން ބަލަހައްޓަމުންދާ ބޯޑަރަކީ އޮސްޓްރޭލިއާގެ ބޯޑަރެވެ. ނަމަވެސް ދުނިޔޭގެ ގިނަ ޤައުމުތަކުން ވެކްސިން ދޭން ފެށުމާއިއެކު އެޤައުމުން ލުއިތަކެއް ދޭން ވަނީ ފަށާފައެވެ. މި ބަދަލާއެކު އޮސްޓްރޭލިއާއަށް ޑިސެމްބަރާއި ޖެނުއަރީއާއި ދެމެދު 200،000 އެއްހާ ފަތުރުވެރިން ޒިޔާރަތް ކުރާނެ ކަމަށް ބެލެވެއެވެ. ނަމަވެސް މިހާރުވެސް އެޤައުމަށް އެތެރެވުމަށް ވެކްސިން ފުރިހަމަކުރުމުގެ އިތުރުން ނެގެޓިވް ޕީސީއާރް ޓެސްޓެއް އޮންނަންވާނެކަމަށް އޮސްޓްރޭލިއާ ސަރުކާރުން ހާމަކުރެއެވެ.\nއެޤައުމުން ބޯޑަރު ހުޅުވުމަށް ނިންމާފައިވަނީ އެޤައުމުން ކަނޑައާޅާފައިވާ ވެކްސިން ލަނޑުދަނޑި ހާސިލުވުމާއި އެކުގައެވެ. މިގޮތުން، އެޤައުމުގެ 16 އަހަރުން މަތީގެ 85 އިންސައްތަ މީހުންނަށް މިހާރު ވެކްސިން ވަނީ ފުރިހަމަ ކުރެވިފައެވެ.\nއޮސްޓްރޭލިއާ ސަރުކާރުން ބޯޑަރުތަކަށް ލުއިދޭން ފަށާފައިވަނީ މި ނޮވެމްބަރުމަހުގެ ތެރޭގައިއެވެ. އޭގެ ކުރީން އެ ޤައުމުގެ ރައްޔިތުންނަށްވެސް އެ ޤައުމަށް ވަނުމުގައި ހަރުކަށި ފިޔަވަޅުތަކާއި ކުރިމަތިލާން ޖެހިފައިވެއެވެ. ނަމަވެސް މިކަމުގެ ސަބަބުުން ޤައުމުތެރޭގައި ވަރަށް ބޮޑަށް ކޯވިޑު ކޮންޓްރޯލު ކުރުމަށް ސަރުކާރަށް ފަސޭހަވެގެން ދިޔަކަން ގިނަބަޔަކު ފާހަގަކުރެއެވެ.\nއޮސްޓްރޭލިއާގެ އިޤްތިޞާދަކީ ބޭރުން އަންނަ ކިޔަވާ ދަރިވަރުންނަށް ވަރަށް ބޮޑަށް ބަރޯސާވާ އިޤްތިޞާދެކެވެ. އެގޮތުން ހަމައެކަނީ ދަރިވަރުންގެ ފަރާތުންވެސް 29 ބިލިއަން ޑޮލަރު އެ ޤައުމަށް 2019 ވަނަ އަހަރުވަނީ ވަދެފައެވެ.


މަޤާމު: ޖެނެރަލް މެނޭޖަރ\nކްރިކެޓް ބޯޑް އޮފް މޯލްޑިވްސްގެ ބޭނުން ހިފޭ ވަރާއި ލިބޭ އާމްދަނީ އިތުރުކޮށް، ކްރިކެޓާއި އެހެނިހެން ހަރަކާތްތައް ރަނގަޅަށް ހިނގަމުންދޭތޯ ބެލުމާއި، ބްރޭކް-އީވަން އެއްގައި ހަރަކާތްތައް ހިނގާތޯ ބަލައި ޔަޤީންކުރުން.\nލީޑް ކޯޗުންނާ ގުޅިގެން، ކްރިކެޓް ބޯޑް އޮފް މޯލްޑިވްސްގެ ޖާގައާއި ވަގުތު ބޭނުންކުރެވޭނޭ އެންމެ ރަނގަޅު ގޮތްތައް ބަލައި، އެ ގޮތްތައް ހާސިލުކުރުމާއެކު، ބޯޑުގެ ފައިނޭންޝަލް ޓާގެޓުތައް ކާމިޔާބުކަމާއެކު ހާސިލުކުރުން.\nއޭ.ސީ.ސީ/އައި.ސީ.ސީ/އެމް.ވައި.އެސް އަދި އެހެނިހެން ޓެނަންޓުންގެ މައިގަނޑު ކޮންޓެކްޓް ޕޮއިންޓްގެ ރޯލު އަދާކުރުން.\nޖޫނިއަރ އޭޖް ގްރޫޕް ބޭނުންކުރުމަށާއި ރިކްރިއޭޝަން ހަރަކާތްތައް 2015-2016 ގައި މި ބޯޑުގައި ފެށުމަށްޓަކައި ކުރަންޖެހޭ ހުރިހާ މަސައްކަތްތަކެއް ކުރަމުންދޭތޯ ބަލައި، އެ މަސައްކަތްތައް ނިންމޭނެކަން ޔަޤީންކުރުން.\nކޮމިއުނިޓީ އެންގޭޖްމަންޓް ޕްރޮގުރާމުތަކަށް ހުރުހާ ފަރާތްތަކުން ލިބޭ އެހީތައް އިތުރުކޮށް ވަރުގަދަކުރުން.\nކޯޗިންގ ޕްރޮގުރާމު ތަކަށާއި ހަރަކާތްތަކަށް އެހީތެރިކަން ދިނުން.\nތަނުގެ ސާފުތާހިރު ކަމާއި، މެއިންޓެނަންސް އަދި މާހައުލުގެ ރައްކާތެރިކަން ރަނގަޅުކޮށް، ވަރުގަދަ މިނެއްގައި ހިފެހެއްޓުން.\nކޮންމެ އަހަރެއްގެ ކެޕިޓަލް އަދި ރެވެނިއު ބަޖެޓު ތައްޔާރުކޮށް، ދިގު މުއްދަތުގެ ޕްލޭންތައް ހަދައި ރޭވުން.\nކްރިކެޓް ބޯޑް އޮފް މޯލްޑިވްސް ގައި މަސައްކަތްކުރާ މުވައްޒަފުންގެ އެންމެހާ ކަންތައްތައް މެނޭޖްކޮށް ބެލެހެއްޓުން.\nވަޒީފާއަށް އެދޭ ފަރާތަކީ ކްލަބްގެ ކްރިކެޓް އަދި ކޮމިއުނިޓީ ސްޓެރެޓެޖީތަކަށް ފަރިތަ، އަދި ތަނުގެ މަސައްކަތް ހިނގާ ނުހިނގާ ގޮތުގެ ރަނގަޅު މަޢުލޫމާތު ލިބިފައިވާ ފަރާތަކަށް ވާންޖެހޭނެއެވެ. އަދި މިފަދަ ފެސިލިޓީތައް ހިންގުމާއި، ތަނެއްގެ ބަޖެޓު މެނޭޖްކުރުމުގެ ތަޖުރިބާ ލިބިފައިވާ ފަރާތަކަށް ވާންޖެހޭނެއެވެ. އަދި އެ ފަރާތަކީ އެންމެ ދަށްވެގެން ލެވެލް2ގެ ކްރިކެޓް ކޯޗް ސެޓުފިކެޓު ހާސިލުކޮށްފައިވާ، ނުވަތަ ދިވެހިރާއްޖޭގެ ޤައުމީ ކްރިކެޓް ޓީމުގައި މަދުވެގެން5އަހަރު ކުޅެފައިވާ މީހެއްކަމުގައި ވާން ވާނެއެވެ. މީގެ އިތުރުން ރާއްޖޭގެ ރިކްރިއޭޝަން ކްލަބް އަދި ސްކޫލް ކްރިކެޓްގެ މަޢުލޫމާތުތައް ރަނގަޅަށް ދަންނަ، އަދި އެހެނިހެން ޕްރޮފެޝަނަލް ކްރިކެޓާ ބެހޭ ކޮންޓެކްޓް ނެޓްވާރކެއް ހަރުދަނާކުރެވިފައިވާ ބޭފުޅުންނަށް އިސްކަންދެވޭނެއެވެ.\nވީމާ، މި މަޤާމަށް ޝައުޤުވެރިވެ ވަޑައިގަންނަވާ ބޭފުޅުން، 15 ސެޕްޓެންބަރު 2014 ވާ ހޯމަ ދުވަހުގެ ގެ ކުރިން، ވަޒިފާއަށް އެދޭ ސިޓީއާއި، ވަޒީފާއަށް އެދޭ ފަރާތުގެ ވަނަވަރު (ސީވީ) ތަރީގައިވާ ފަރާތަށް އެޑްރެސްކޮށް ފޮނުއްވުން އެދެމެވެ.\nއަހުމަދު ޙަސަން ދީދީ\nކްރިކެޓް ބޯޑް އޮފް މޯލްޑިވްސްގެ ރައީސް\nއީމެއިލް ކުރައްވާނަމަ [email protected] އަށް އީމެއިލް ފޮނުއްވުން އެދެމެވެ.\nވަޒީފާއަށް ކުރިމަތިލާ ފަރާތްތަކާ އިންޓަވިއު ކުރުން ހަމަޖެހިފައިވަނީ 16 ސެޕްޓެންބަރު 2014 ވާ ދުވަހުއެވެ.\nޕަބްލިޝްކުރި ތާރީޚު: 09 ސެޕްޓެންބަރު 2014


Landu goanyeh ossaalaa Bayern in Barca ladhugannavaalaifi - vNews.mv\nލަނޑު ގޯންޏެއް އޮއްސާލާ ބަޔާން އިން ބާސާ ލަދުގަންނަވާލައިފި\nއައްފާން މުހައްމަދު 15 August 2020, 02:23\nޔޫއެފާ ޗެމްޕިއަންސް ލީގުގެ ކުއާޓާ ފައިނަލުގައި ޖަރުމަނުގެ ބަޔާން މިއުނިކް އާ ދެކޮޅަށް ކުޅެ ސްޕެއިންގެ ބާސެލޯނާ ހިއްދަތި ގޮތަކަށް ބަލިވެ މުބާރާތަށް އަލްވަދާޢު ކިޔައިފިއެވެ.\nޕޯޗުގަލްގެ ލިޒްބަންގައި ކުޅުނު މެޗުން ބާސާގެ މައްޗަށް ބަޔާން ކުރިހޯދީ 8-2 ގެ ނަތީޖާ އަކުންނެވެ.\nމުޅި މެޗު ކޮންޓްރޯލް ކޮށް މޮޅަށް ކުޅުނު ބަޔާން އިން މެޗުގައި ފުރަތަމަ ފަހަރަށް ލީޑު ނެގީ މެޗުގެ މެޗުގެ4ވަނަ މިނެޓުގައެވެ. މި ލަނޑު އެޓީމަށް ކާމިޔާބު ކޮށްދިނީ މެޗުގައި މޮޅު ކުޅުމެއް ދައްކާ ބަޔާން އަށް2ލަނޑު ކާމިޔާބު ކޮށްދިން ތޯމަސް މުލާއެވެ. އެހެންނަމަވެސް އޭގެ ތިން މިނެޓު ފަހުން ބާސާ ކުޅުންތެރިއަކު ނަގާދިން ހުރަހެއް އޭރިއާ ތެރެއިން ބަޔާންގެ ޑިފެންޑަރު އަލަބާ ދިފާއު ކުރަން އުޅުމުގެ ތެރޭގައިވަނީ ބައިކޮޅަށް ގޯލްގެ ތެރެއަށް ވަދެފައެވެ.\nމި ލަނޑަށްފަހު އަނެއްކާވެސް އާ ފެށުމަކުން ކުޅުން ރަނގަޅުކޮށް ބަޔާން އިން ވަނީ މެޗުގެ 21 ވަނަ މިނެޓުގައި އަލުން ލީޑު ނަގާފައެވެ. މި ލަނޑު އެޓީމަށް ކާމިޔާބު ކޮށްދިނީ ޕެރިސިޗް އެވެ. ގިނަ ވަގުތު ބޯޅަ ހިފަހައްޓާ މެޗު ޑޮމިނޭޓް ކުރީ ބަޔާން އިންނެވެ. ނަތީޖާއަކަށްވީ މެޗުގެ ފުރަތަމަ ހާފުގެ ތެރޭގައި އިތުރު2ލަނޑު އެޓީމުން ކާމިޔާބު ކުރުމެވެ. މި2ލަނޑު އެޓީމަށް ކާމިޔާބު ކޮށްދިނީ ފުރަތަމަ ލަނޑުވެސް ކާމިޔާބު ކޮށްދިން މުލާ އާއި ޖްނަބްރީ އެވެ.\nދެވަނަ ހާފު ބާސާއިން ފެށީ ކުޅުން ރަނގަޅުކޮށް މޮޅުވުމުގެ އުންމީދުގައެވެ. ރަނގަޅު އޯގަނައިޒްޑް އެޓޭކްތަކެއް ނުފެނުނު ނަމަވެސް ކޮންމެސް ވަރަކަށް ބަޔާންގެ ގޯލަށް ބާސާއިން ނުރައްކާ ކުރިއެވެ. އެގޮތުން 57 ވަނަ މިނެޓުގައި ވަރަށް ރީތިކޮށް ބާސާގެ ކުޅުންތެރިއެއް ކައިރިން ބޯޅަ ނައްޓާލުމަށްފަހު ލުއިސް ސުއަރޭޒް ފޮނުވާލި ހަމަލާ ވަނީ ގޯލްގެ ތެރެއަށެވެ. މިގޯލަށްފަހު މާ ރަނގަޅު ހަމަލާތަކެއް ބާސާއަށް ނުއުފެއްދުނު ނަމަވެސް އެޓީމުން ފޮނުވާލި ގިނަ ހަމަލާ ތަކެއްގެ ހުރަހަކަށްވީ ބަޔާންގެ ކީޕަރު ނޯޔާއެވެ.\nމި ލަނޑަށްފަހު މެޗުގެ ކޮންޓްރޯލް އަލުން ހޯދާ ގިނަ ހަމަލާތަކެއް ބަޔާންގެ ފަރާތުން އުފެއްދިއެވެ. ނަތީޖާއަކަށްވީ 63 ވަނަ މިނެޓުގައި އެޓީމުން އިތުރު ގޯލެއް ކާމިޔާބު ކުރުމެވެ. މި ގޯލަކީ އެލްފޮންސޯ ޑެވީސް ވަރަށް ރީތިކޮށް ބާސާގެ އެތައް ކުޅުންތެރިއެއް ކައިރިން ޑްރިބްލް ކޮށް ބާސާގެ އޭރިއާ ތެރެއަށް ވަދެ ތަނަވަސްކޮށްދިން ފުރުސަތެއްގައި ފަސޭހަކަމާއެމު ޖޯޝުއާ ކިމިޗް ހުސްގޯލެއްގެ ތެރެއަށް ބޯޅަ ފޮނުވާލައިގެން ކާމިޔާބު ކުރި ލަނޑެކެވެ.\nބާސާގެ ޑިފެންސްގެ ފަރާތުން ގިނަ މިސްޓޭކް ތަކެއް ފެނިގެން ދިޔަ މިމެޗުގައި ބަޔާން އިން ވަނީ އިތުރު ތިންލަނޑު ކާމިޔާބުކޮށްފައެވެ. މި ލަނޑުތައް އެޓީމަށް ކާމިޔާބުކޮށްދިނީ މުބާރާތުގައި މޮޅު ކުޅުމެއް ދަށްކަމުން އަންނަ ރޮބާޓް ލެވަންޑޮސްކީގެ އިތުރުން ލޯން އެއްބަސްވުމެއްގެ ދަށުން ބާސާއިން ބަޔާންއަށް ބަދަލުވެފައިވާ ބްރެޒިލްގެ ކުޓީނިއޯއެވެ.\nމިމެޗުން މޮޅުވެ ބަޔާން އިން ވަނީ މުބާރާތުގެ ސެމީއަށް ދަތުރުކޮށްފައެވެ. ސެމީގައި ބަޔާން އިންވާދަކުރާނީ ހޮނިހިރު ދުވަހުގެރޭ ލަޔޯންއާއި މެންޗަސްޓާ ސިޓީ ބައްދަލުކުރާ މެޗުން މޮޅުވާ ޓީމަކާއެވެ.\nކޮވިޑް 19ގެ ސަބަބުން ޗެމްޕިއަންސް ލީގުގެ މެޗް ފޯމެޓަށް ބަދަލުގެނެސް ކުއާޓާ ފައިނަލުން ފެށިގެން އެއް ލެގު ކުޅޭގޮތަށްވަނީ ބަދަލުކޮށްފައެވެ. ސެމީގެ ފުރަތަމަ މެޗުގައި ބުދަ ދުވަހުގެ ރޭ ޕީއެސްޖީ ނުކުންނާނީ ލިޕްޒިގް އާ ދެކޮޅަށެވެ. އަދި ސެމީގެ ދެވަނަ މެޗު އޮންނާނީ ބުރާސްފަތި ދުވަހުގެ ރެއެވެ.\nބާސެލޯނާ ޔުއެފާ ޗެމްޕިއަންސް ލީގު ބޭރު ކުޅިވަރު


ސަސްޕެންޑްކުރި ކައުންސިލަރަށް، އެމްޑީޕީ ނ. އަތޮޅު ކައުންސިލަރުން މުސާރަދެނީ\nނ. ހޮޅުދޫ ކައުންސިލް މެންބަރު ހުސައިން ހަސީބް -\n21 މެއި 20159ކޮމެންޓް\nމުސާރަޔާއި އިނާޔަތްތައް ނުލިބޭ ގޮތަށް ދެ މަސް ދުވަހަށް ސަސްޕެންޑު ކޮށްފައިވާ ނ. ހޮޅުދޫ ކައުންސިލް މެންބަރު ހުސައިން ހަސީބަށް މުސާރައާއި އިނާޔަތްތައް ދިނުމަށް އެއަތޮޅުގައި ތިއްބެވި އެމްޑީޕީ ކައުންސިލަރުން ނިންމައިފިއެވެ.\nއިދިކޮޅު ފަރާތްތަކުން މޭޑޭގައި ބޭއްވި މުޒާހަރާގެ ތެރެއިން ފުލުހުން ހައްޔަރުކުރި ހަތް ކައުންސިލަރުން ސަސްޕެންޑު ކުރުމަށް ލޯކަލް ގަވަރމަންޓް އޮތޯރިޓީ (އެލްޖީއޭ) ވަނީ ނިންމާފައެވެ.\nސީއެންއެމަށް މައުލޫމާތު ދެއްވަމުން ނ. ކުޑަފަރީ ކައުންސިލްގެ ނައިބު ރައީސް ޖަޒްލާން އާދަމް ވިދާޅުވީ އެމްޑީޕީ ކައުންސިލަރުން ގުޅިގެން ހޮޅުދޫ ކައުންސިލް މެންބަރު ހުސައިން ހަސީބަށް މުސާރަ ދިނުމަށް ނިންމީ އޭނާ އެކަނި ދޫކޮށް ނުލުމުގެ ގޮތުން ކަމަށެވެ.\nޖަޒްލާން ވިދާޅުވީ އަތޮޅުގެ ހުރިހާ އެމްޑީޕީ ކައުންސިލަރުންނާއި ވާހަކަ ދެއްކުމުން އެއްބަސްވެވުނީ ހުރިހާއެންމެ ގުޅިގެން ޗަންދާ ނަގައިގެން މުސާރަދޭ ގޮތަށް ކަމަށެވެ.\n"ގާނޫނާ ހިލާފަށް ހަސީބަށް ފިޔަވަޅު އެޅީތީ އޭގެ ބަދަލުގަ ހަސީބަށް އެހީތެރިވެދޭން މިނިންމީ. ދެ މަސްދުވަހަށް ސަސްޕެންޑް ވެގެންދާއިރު ކިހިނެއްތޯ ވަޒީފާއެއް ހޯދާނީ. މާދަމާ ނޭނގެ އަޅުގަނޑު ނޫން ކަމެއް ފިޔަވަޅު އަޅާނީ. އަޅުގަނޑުގެވެސް އާއިލާއަކާއި އަނބިދަރިން އެބަތިބި." ޖަޒްލާން ވިދާޅުވިއެވެ.\nމި މަސް ނިމޭތަނުން ހަސީބަށް މުސާރަ ދޭން ނިންމާފައިވާއިރު، ޖަޒްލާން ވިދާޅުވީ އެހެން އަތޮޅުތަކުގެ ކައުންސިލަރުންވެސް މި ކަން ނަމޫނާ އަކަށް ބަލައި އެ ގޮތަށް ކަންތައް ކުރައްވާނެކަމަށް އުއްމީދު ކުރައްވާ ކަމަށެވެ.\nހަސީބް ވިދާޅުވީ ގައިރު ގާނޫނީ އެއްވުމެއްގައި ބައިވެރިވި ކަމުގެ ތުހުމަތު ކުރެވިފައިވާކަމަށްބުނެ އޭނާއާއި މެދު ފިޔަވަޅު އަޅާފައިވަނީ ގަވައިދާ ހިލާފަށް ކަމަށެވެ.\n"7:45 ހާއިރު މިލިއަން ބުކް ޝޮޕް ކައިރީ ހުއްޓަ. އެހިސާބުން ހަޅޭލެވި ކަމަށް ބާލަފައޭ ކިޔާ ފުލުހުން ހައްޔަރު ކުރީ، ގައިރު ގާނޫނީ އެއްވުމެއްގައި ބައިވެރިވި ކަމަށް ތުހުމަތު ކުރެވެޔޭ ކިޔާ ފިޔަވަޅު މިއެޅީ،" ހަސީބް ވިދާޅުވިއެވެ.\nހަތް ކައުންސިލަރުންނާއި މެދު އެލްޖީއޭއިން ފިޔަވަޅު އަޅާފައިވަނީ ކައުންސިލަރުން ޣައިރު ގާނޫނީ ބައްދަލުވުމެއްގައި ބައިވެރިވެފައިވާތީ، ކައުންސިލަރުންގެ ސްލޫކީ މިންގަނޑުތަކާއި ހިލާފްވީކަމަށް ބުނެފައެވެ.\nނ އަތޮޅު ނ. ކުޑަފަރީ ކައުންސިލް އެމްޑީޕީ އެލްޖީއޭ\nލާމަރުކަޒީ ގާނޫނުގަ އޮންނަނީ ކައުންސިލްތަކުން ސަރުކާރާގުޅިގެން ރައްޔިތުންގެ ފައިދާއަށް މަސައްކަތްކުރުމަށް އެކަމަކު ތިޔަ ކައުންސެލަރުން މަސައްކަތް ކުރަނީ އެގޮތަށްބާ!ތިޔަބައިގަޑަށް ހީވާކަހަލަ ތިމާމެން މީ ވަކި ސަރުކާރެކޭ؟\nއަދު އަދިވެސް ލިލީ ބީޗުގަ ފާޚާނާ ސާފުކުރަން، ރައްޔިތު ހަސީބު ހެސްކިޔާފަ ރައްޔިތު ޚިދުމަތުގައި ...ލޮލް\nނ އޮތޮޅު ކައުންސިލަރުން ތިޔަ ދެއްކެވީ ވަރަށް ރީތި ނަމޫނާއެއް. ސާބަސް.\nJazu, we really proud of you\nހޫނު ބޮނޑިބަތާއި ރާކަނިމަސް ވަރަށް މީރު ދޮތްތޯ!\nކައުންސިލްތަކުގެ މެމްބަރުންނަކީ ރައްޔިތުނެގެ ވޯޓަކުން ޤާނޫނީ ހަމަތަކުގެ މަތީން ހޮވައިގެން ވަޒީފާގައި ތިބޭބައެއް. ލާމަރކަޒީ އުސާލުން އިދާރީ ދާއިރާތައް ހިންގާ ޤާނޫނުގައި އެބަ އޮތްތޯ ކައުންސިލަރަކަ ސަސްޕެންޑް ކުރެވޭނެއެއްވެސް ގޮތެއް . ޤާނޫނެއްގައި މަނާނުކުރާ ކޮންމެކަމެއް ކުރުމުގެ މިނވަންކަން ދިވެހިރައްޔިތުންނަށް ލިބެންވޭ ވީމާ ގާނޫނާ ޚިލާފަށް ބިރުދެއްކުމަކީ ޓެރަރިސްޓުންގެ އަމަލެއްކަމަށް ބެލެވެނ!\nތީހަމަ ވަރަށް ރަނގަޅުފާލެއް ސުވާލަކީ ތިޔަ ބޭފުޅުން ހޮއްވަވާފައި ތިޔަ ތިއްބެވީ ތިޔަ ވިދާޅުވާ އެލްޖީއޭ އިންބާ އޭ...؟ ނޫން ހަމަ ނިކަމެތި ރައްޔިތުން ވޯޓްލައިގެން އަދި އެހެން ނޫނަސް ތިޔަ ކައުން ސިލަރުން ތިޔަނިންމެވި ނިންމެވުމަށް\nބަދަލު ހިފުމުގެ ރޫޙުގައި ކުރާކައް ނުޖެހޭ. މާސިޔާސީ ވެގެން ތިއުޅެނީ.އެމްޑީޕީ\nވަރަށް ރީތި މިސާލެއް ތިޔަ ދެއްކެވީ ހުރިހާ ކައުންސިލް ތަކުންވެސް ނަމޫނާއަކަށް ބަލަން ރަނގަޅު. ޕީ.ޕީ.އެމް ކައުންސިލަރުންވެސް މިކަމުގައި ބައިވެރިވުން ވަރަށް ރަނގަޅު. އެއްވެސް ކައުންސިލަރަަކަށް މިހާރު ގެރެންޓީ އެއް ނޯންނާނެ. ބަދަލު ހިފުމުގެ ރޫޙުގައި ތިބި ބަޔަކު ކޮންމެފަދަ ފިޔަވަޅެއްވެސް އަޅާފާނެ.\nމާސިޔާސީ ވެގެން ތިއުޅެނީ އަހަރެމެންނާ އެކު ލިލީ ބީޗުގަ އުޅުނުނަމަ.އަންނި މާބައިވަރު ދެނީދޯ.އުޑެއްބުޑެއް ނޭގޭ ހަސީބެއްމީ ލިލީގަ އުޅުނީ ފާޙާނާ ސާފުކުރަން.ވ ސަލާމް


Furathama quarter gai Dhiraagu aai Ooredoo ge saafu faidhaa ithuru vehje\nފުރަތަމަ ކުއާޓަރުގައި އުރީދޫ އާއި ދިރާގުގެ ސާފު ފައިދާ އިތުރުވެއްޖެ\nދިރާގާއި އުރީދޫގެ ސަބްމެރިން ކޭބަލު ރާއްޖެ އަށް ގުޅާލަނީ -- ފޮޓޯ: އަވަސް\nރާއްޖޭގައި ޓެލެކޮމިއުނިކޭޝަން ހިދުމަތް ދޭ، އުރީދޫ އާއި ދިރާގަށް މިއަހަރުގެ ފުރަތަމަ ކުއާޓަރުގައި ލިބުނު ސާފު ފައިދާ އިތުރު ވެއްޖެ އެވެ.\nރާއްޖޭގެ ހިއްސާގެ ބާޒާރުގައި އިންވެސްޓްކޮށްފައިވާ ދިރާގާއި އުރީދޫގެ އޮޑިޓް ނުކުރާ މާލީ ހިސާބުތައް ދައްކާ ގޮތުން ދެ ކުންފުންޏަށް މި ކުއާޓަރުގައި އާމްދަނީ ލިބެން ހުރި ދާއިރާ ތަކުން އެކަށީގެންވާ އާމްދަނީއެއް ލިބިފައިވެ އެވެ. އަދި ސާފު ފައިދާ ވެސް އިތުރުވެފައިވެ އެވެ.\nދިރާގަށް 219 މިލިއަން ރުފިޔާގެ ފައިދާ\nދިރާގަށް މި ކުއާޓަރުގައި އާމްދަނީގެ ގޮތުގައި 660 މިލިއަން ރުފިޔާ ލިބިފައިވެ އެވެ. އެ ކުންފުންޏަށް މޯބައިލްގެ ދާއިރާއިން އާމްދަނީގެ ގޮތުގައި 390 މިލިއަން ރުފިޔާ ލިބިފައިވެ އެވެ. އަދި ފިކްސްޑް ބްރޯޑް ބޭންޑާއި ވިޔަފާރިތަކަށްދޭ އެންޓަޕްރައިސް ވިޔަފާރިއަށް ދިން ހިދުމަތުން 255 މިލިއަން ރުފިޔާ ލިބިފައިވެ އެވެ. އަދި ޓެކްސް އަށް ކެނޑުމުގެ ކުރިން އާމްދަނީގެ ގޮތުގައި 258 މިލިއަން ރުފިޔާ ލިބިފައިވެ އެވެ. ސާފު ފައިދާގެ ގޮތުގައި 219 މިލިއަން ރުފިޔާ ލިބިފައިވެ އެވެ. މި ކުއާޓަރުގައި އެ ކުންފުނިން ހިއްސާއަކަށް ޖެހިފައިވަނީ 2.89ރ. އެވެ.\nއުރީދޫއަށް 122 މިލިއަން ރުފިޔާގެ ފައިދާ\nއުރީދޫ އަށް ޖުމްލަ އާމްދަނީގެ ގޮތުގައި 447 މިލިއަން ރުފިޔާ ލިބިފައިވެ އެވެ. އެ ކުންފުންޏަށް މޯބައިލް އާމްދަނީ އިން 344 މިލިއަން ރުފިޔާ ލިބިފައިވެ އެވެ. އަދި ފިކްސްޑް ބްރޯޑް ބޭންޑުގެ ދާއިރާއިން 96 މިލިއަން ރުފިޔާ ލިބިފައިވެ އެވެ. ޓެކުހަށް ކެނޑުމުގެ ކުރީގައި 142 މިލިއަން ރުފިޔާ ލިބިފައިވެ އެވެ. އަދި ސާފު ފައިދާގެ ގޮތުގައި 122 މިލިއަން ރުފިޔާ ލިބިފައިވެ އެވެ. މި ކުއާޓަރުގައި ހިއްސާއަކަށް ޖެހިފައިވަނީ 0.83ރ. އެވެ.


އަލްފާޟިލާ ޙުސްނާ ފަހްމީ - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލާ ޙުސްނާ ފަހްމީ\nޙުސްނާ ފަހްމީއަކީ، 27 ނޮވެންބަރު 1978 ން ފެށިގެން 10 މާރިޗު 2021 ގެ ނިޔަލަށް، ރާއްޖޭގެ ތަޢުލީމީ ދާއިރާގައި 42 އަހަރަށްވުރެ ގިނަ ދުވަހު އިޚްލާޞްތެރި ޚިދުމަތްތަކެއް ކުރައްވައިފައިވާ ބޭފުޅެކެވެ.\nޙުސްނާ ފަހްމީ، ސަރުކާރަށް ޚިދުމަތް ކުރައްވަން ފުރަތަމަ ފެށްޓެވީ، ނާޞިރިއްޔާ މޮންޓެސޫރީ ސްކޫލްގައެވެ. އެ ސްކޫލުން ވަކިވެވަޑައިގަތީ، ފަށާ ތަޢުލީމުގެ މުދައްރިސް ކަމުގެ ކޯސް ފުރިހަމަކުރެއްވުމަށެވެ. ކޯސް ފުރިހަމަކުރެއްވުމަށްފަހު، ވަޒީފާ އަދާކުރައްވަމުން ގެންދެވީ، ޖަމާލުއްދީން ސްކޫލްގައެވެ. އެ ސްކޫލްގައި 20 އަހަރަށްވުރެ ގިނަ ދުވަހު ޓީޗަރެއްގެ ގޮތުގައި ޚިދުމަތް ކުރެއްވިއެވެ. އެއަށްފަހު، ދަރުމަވަންތަ ސްކޫލްގައި ކޮލިފައިޑް ޓީޗަރަކަށް ކުޑަ ދުވަސްކޮޅަކު އުޅުއްވުމަށްފަހު، ދެން ބަދަލުވެވަޑައިގަތީ ކަލާފާނު ސްކޫލްގެ ލީޑިންގ ޓީޗަރެއްގެ މަގާމަށެވެ. ޙުސްނާ ފަހްމީ ރިޓަޔަރ ކުރެއްވިއިރު ހުންނެވީ، ކަލާފާނު ސްކޫލްގެ ސީނިއަރ ޓީޗަރެއްގެ މަގާމުގައެވެ.\nޙުސްނާ ފަހްމީއަކީ، މަސައްކަތު ދާއިރާގައި، އެހެން މުވައްޒަފުންނާ ގުޅިވަޑައިގެން މަސައްކަތް ކުރެއްވި ނަމޫނާ ބޭފުޅެކެވެ. މަގާމުގެ މަސްއޫލިއްޔަތު އަދާކުރެއްވުމުގައި، ހާޒިރީއަށާއި ގަޑިއަށް ފަރުވާ ބެހެއްޓެވި އަދި ހަވާލުކުރެވޭ ކޮންމެ ކަމެއްވެސް ވަރަށް ޒިންމާދާރުކަމާއި ޤާބިލުކަމާއެކު ކުރައްވައި، ވަގުތުން ވަގުތަށް ކަންކަން ނިންމެވުމަށް ޚާއްޞަ ސަމާލުކަމެއް ދެއްވި ބޭފުޅެކެވެ. ކޮންމެ ކަމެއް ކުރައްވާއިރުވެސް، ތަނަށް އެންމެ ފައިދާހުރި ގޮތަކަށް އެކަމެއް ކުރެއްވޭތޯ ބެއްލެވުމަކީ، ޙުސްނާގެ ވަރަށް ޚާއްޞަ ސިފައެކެވެ.\nތަޢުލީމީ ރޮނގުންވެސް، ޙުސްނާ ފަހްމީ ވަނީ ކާމިޔާބީތަކެއް ހޯއްދަވައިފައެވެ. އެގޮތުން، ދިވެހި ލޭންގްވިޖް އެންޑް ކަލްޗަރ އިން މާސްޓަރޒް ޑިގްރީއާއި، ޕޯސްޓް ގްރެޖުއޭޓް އިން ޓީޗިންގއާއި، ދިވެހި ލޭންގްވިޖުން ބެޗްލަރސް ޑިގްރީ ހާސިލު ކުރައްވައިފައި ވެއެވެ.\nޙުސްނާ ފަހްމީއަކީ ލިޔުންތެރިކަމުގެ ރޮނގުންވެސް ފާހަގަކޮށްލެވޭ ބޭކަނބަލެކެވެ. "އަރާކުރި" ސީރީސްގެ ނަމުގައި ނާސަރީ ކުދިންނަށް ޚާއްޞަ ކުރައްވައިގެން އުފެއްދެވި ކިޔަން ދަސްކުރާ ފޮތްތަކުން ފެށިގެން ގޮސް، ޕްރައިމަރީ ހުރިހާ ގްރޭޑަކަށް އަމާޒުކުރައްވައިގެން ނެރުއްވި ވާހަކަ ފޮތްތަކުގެ ތެރޭގައި، 182 ކުރު ވާހަކަ ހިމެނެއެވެ. އޭގެއިތުރުން، ޕްރައިމަރީ އުމުރުފުރާއަށް އަމާޒުކޮށް، މަސައްކަތު ފޮތްތަކާއި، ކިޔުމުގެ ދޭހައިގެ ފޮތްތައް ލިޔުއްވައިފައިވެއެވެ. ޙުސްނާ މިހާތަނަށް 34 ފޮތެއް ލިޔުއްވައިފައި ވެއެވެ. އޭގެތެރެއިން 27 ފޮތެއް ޢާންމުންނާ ހަމަޔަށް ނެރެދެއްވައިފައި ވެއެވެ.


މާޅޮސްމަޑުލު ދެކުނުބުރީ ކުޑަރިކިލު ކައުންސިލްގެ އިދާރާ\nމާޅޮސްމަޑުލު ދެކުނުބުރީ ކުޑަރިކިލު އިޖުތިމާޢީ މަރުކަޒުގެ ގޯތިތެރޭގައި ވާރޭފެން ނަގާ ރައްކާކުރާނެ ނިޒާމެއް ޤާއިމުކުރުމަށް ބޭނުންވެއެވެ. ވީމާ، މިމަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n1. ބީލަން ފޮތް، ބަންދު ނޫން ކޮންމެ ދުވަހަކު 8:30 އިން 14:30 އަށް، މާޅޮސްމަޑުލު ދެކުނުބުރީ ކުޑަރިކިލު ކައުންސިލުގެ އިދާރާއިން ހިލޭ ލިބިވަޑައިގަންނަވާނެއެވެ.\n2. މިމަޝްރޫޢުގެ ޕްރީ ބިޑް ބައްދަލުވުން އޮންނާނީ 15 އޮކްޓޫބަރު 2014 ވާ (ބުދަ) ދުވަހުގެ 11:00 ގައި ކުޑަރިކިލު ކައުންސިލުގެ އިދާރާގެ ކޮންފަރެންސް ރޫމުގައެވެ.\n3. ބިޑް ހުޅުވުން އޮންނާނީ 22 އޮކްޓޫބަރު 2014 ވާ (ބުދަ) ދުވަހުގެ 11:00 ގައި ކުޑަރިކިލު ކައުންސިލުގެ އިދާރާގެ ކޮންފަރެންސް ރޫމުގައެވެ. ބީލަންތައް ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި ތިރީގައިވާ މަޢުލޫމާތު ލިޔެފައި ހުންނަންވާނެއެވެ.\nހ. "މާޅޮސްމަޑުލު ދެކުނުބުރީ ކުޑަރިކިލު އިޖުތިމާޢީ މަރުކަޒުގެ ގޯތިތެރޭގައި ވާރޭފެން ނަގާ ރައްކާކުރާނެ ނިޒާމެއް ޤާއިމުކުރުމުގެ މަސައްކަތް"\n4. ބީލަމާއެކު ހުށަހަޅަންޖެހޭ ލިޔެކިޔުންތައް ފުރިހަމަނުވާނަމަ ބީލަން ޤަބޫލު ނުކުރެވޭނެއެވެ.\nމިހެންވެ، މިކަން ޢާންމުކޮށް އެންގުމަށްޓަކައި އިޢުލާންކުރީމެވެ.\n06 ޛުލްޙިއްޖާ 1435\nޕަބްލިޝްކުރި ގަޑި: 0846\nސުންގަޑި: 15 އޮކްޓޫބަރު 2014 1100


ޖިއްދާގައި ރާއްޖޭގެ ކޮންސިއުލޭޓެއް އުފައްދައިފި\nސައުދީ އަރަބިއްޔާގެ ޖިއްދާގައި ރާއްޖޭގެ ކޮންސިއުލޭޓެއް މިއަދު އުފައްދައިފި އެވެ.\nމިހާރު ރާއްޖެ ވަޑައިގެން އުޅުއްވާ، ސައޫދީ އަރަބިއްޔާގެ އިންޓީރިއާ މިނިސްޓަރު ޕްރިންސް އަބްދުލްއަޒީޒް ބިން ސައުދު ބިން ނާއިފްއާ، ރައީސް އަބްދުﷲ ޔާމީން މިއަދު ބައްދަލު ކުރައްވައިފި އެވެ.\nރާއްޖެ އާއި ގަތަރާ ދެމެދު އޮތް ޒަމާންވީ ގުޅުން އިތުރަށް ބަދަހިކޮށް، ދެ ގައުމުން އެއްބާރުލުން ދޭން ފޮރިން މިނިސްޓަރު ޑރ. މުހައްމަދު އާސިމް، އެ ގައުމާ އެކު މަޝްވަރާ ކުރެއްވީ މިދިޔަ އާދީއްތަ ދުވަހެވެ. ގަތަރުގެ ސަފީރު ރާޝިދު ބިން ޝާފީއާ އެކު ސްރީ ލަންކާގައި ބޭއްވި މަޝްވަރާތަކަށް ފަހު، ޖެހިގެން އައި ދުވަހު ދިވެހި ސަރުކާރުން މިވަނީ،...\nMarch 19, 2017 74\nރަސްގެފާނުގެ ޗުއްޓީ އަށް ގެނައި އެއްޗެހި ގެންދަނީ!


8 aharu kuda kujjehge ekuveriyakah 11 foot ge harufa eh\nއަށް އަހަރުގެ ކުއްޖެއްގެ އެކުވެރިޔަކަށް 11 ފޫޓުގެ ހަރުފައެއް\nއިންބަރު އޭނާގެ ހަރުފައާއެކު\nހަރުފަ ދެކެ ބިރު ނުގަންނަ މީހަކު އަދި ކުއްޖަކު ދުނިޔޭގައި ވަރަށް މަދުވާނެ އެވެ. ނަމަވެސް އިޒްރޭލުގެ އަށް އަހަރުގެ މި އަންހެންކުއްޖާގެ އެންމެ ގާތް އެކުވެރިއަކީ 11 ފޫޓު ދިގު ހަރުފަ އެކެވެ. ރޮއިޓާސް އިން ރިޕޯޓު ކޮށްފައިވާ ގޮތުގައި އިންބަރް ނަމަކަށް ކިޔާ މި ކުޑަ އަންހެންކުއްޖާ މި ހަރުފަ ގެންގުޅެނީ ވަރަށް ކުޑަކުޑަ އިރުއްސުރެ ފެށިގެންނެވެ.\nރީނދޫ ކުލައިގެ މި ހަރުފަޔާއެކު އިންބަރު އޭނާގެ ގޭގައި އޮންނަ ސްވިމިން ޕޫލްގައި ފަތާ އުޅެ އެވެ. މި ހަރުފައަށް އިންބަރު ދީފައި ވަނީ ނަމަކީ ބެލޭ އެވެ. އެއީ ޑިޒްނީގެ ބިއުޓީ އެންޑް ބީސްޓްގެ ކެރެކްޓާއެއްގެ ނަމެވެ.\nއިންބަރް ބުނި ގޮތުގައި ކޮރޯނާވައިރަހުގެ ސަބަބުން ސްކޫލްތައް ބަންދުކޮށް ގޭގައި އެތައް މަހަކު ހުރިއިރު އޭނާ ފޫހިފިލުވައިދިނީ މި ހަރުފަ އެވެ.\n"މިސޮރު އޮންނާތީ އަހަންނަށް ވަގުތު ދާ ގޮތް ވެސް ނޭނގޭ. ހަރުފައާއެކު ވަގުތު ހޭދަކުރާހިތް އަހަރެން ވަރަށް ވޭ. އަދި އެ ސޮރު ދުލި ބާލަން ވެސް އަހަރެން އެހީތެރިވަން. އަދި ކޮރޯނާވައިރަހުގެ މި ދުވަސްވަރު އެ ސޮރު އުފަލުން ބާއްވަން ވެސް އަހަރެން އެހީތެރިވަން،" އިންބަރު ބުންޏެވެ.\nމި އާއިލާއިން އޮޅުކޮށްގެން ގެންގުޅެނީ ހަމައެކަނި މި ހަރުފައެއް ނޫނެވެ.\nއިންބަރުގެ އާއިލާއަކީ އިޒްރޭލުގެ ވަރަށް މުއްސަނދި އާއިލާ އެކެވެ. މި އާއިލާ ދިރިއުޅެނީ އިޒްރޭލުގެ ދެކުނުގައި އޮންނަ އެގްރިކަލްޗަރަލް ކޮމިއުނިޓީއެއްގެ އެނިމަލް ސެންޗުއަރީ އެއްގައި ވަރަށް ތަފާތު ގިނަ ޖަނަވާރު ތަކަކާ އެކުގަ އެވެ.\n"އިންބަރް އުފަންވީއްސުރެ އުޅެމުންދަނީ ހަރުފަތަކާއި އެހެނިހެން ވެސް ޖަނަވާރުތަކާ އެކު. މި ހަރުފަ އާއެކު އިންބަރު ފަތަނީ ވަރަށް ކުޑައިރުއްސުރެ ފެށީގެން. އޭރު ހަރުފަ ވެސް ކުޑަ. މިހާރު އިންބަރު ތަންކޮޅެއް ބޮޑުވެފައިވާއިރު ހަރުފަ ވެސް ވަނީ ވަރަށް ބޮޑުވެފައި. މިހާރުވެސް އިންބަރު އާއި ހަރުފަ ކޮންމެ ދުވަހަކު ސްވިމިން ޕޫލްގައި ފަތާ އުޅޭ. އަހަރެމެންނަށް މިއީ ވަރަށް އާދައިގެ ކަމެއް،" އިންބަރުގެ މަންމަ ސެރިޓު ރެގޭވް ރޮއިޓާސް އާ ވާހަކަ ދައްކަމުން ބުނެފައި ވެއެވެ.\nއިންބަރް ހަރުފަ އާއެކު ފަތާ މަންޒަރުތައް ފެންނަ ވީޑިއޯތައް ސޯޝަލް މީޑިއާގައި ދައުރުވަމުން ވަރަށް ގިނަ ބައެއްގެ ފާޑުކިޔުން އޭނާގެ މަންމައަށް ވަނީ އަމާޒުވެފަ އެވެ. އަދި އޭނާ އަކީ ދަރިން ތަރުބިއްޔަތުކުރަން ނޭނގޭ މީހެއް ކަމަށް ބައެއް މީހުންގެ ކޮމެންޓުތަކުގައި ވެއެވެ.\nކުރިމަތިވަމުންދާ ފާޑުކިޔުންތަކާ ބެހޭ ގޮތުން އިންބަރުގެ މަންމަ ބުނީ ދަރިންނާއެކު އޭނާ އުޅެމުން ދަނީ ވަރަށް އުފާވެރި އަދި "ލޯބި" ދިރިއުޅުމެއް ކަމަށެވެ. ކުޑައިރުއްސުރެ މިފަދަ ޖަނަވާރުތަކާ އެކު އުޅެން ލިބުމުން ކުދިން ބޮޑެތި ވާނީ އެހެން މަޚްލޫގުންނާއި އިންސާނުން ދެކެ ވެސް ވަރަށް ލޯބިވާ ކުއްޖެއްގެ ގޮތުގައި ކަމަށް އިންބަރުގެ މަންމަ ގަބޫލުކުރެ އެވެ.\nނަމަވެސް ސޯޝަލް މީޑިއާގައި މި ޚަބަރަށް ކޮމެންޓުކުރި ގިނަ ބަޔަކު އިންބަރުގެ މަންމަ ދެއްކި ވާހަކަ ތަކަކަށް ތާއީދެއް ނުކުރެ އެވެ. އެމީހުން ބުނީ ބޮޑު ހަރުފައަކާއެކު އިންބަރު ފަތާ މަންޒަރު ފެނިފައި އޭނާ ހޭނުނެތުނީ ކިރިޔާ ކަމަށެވެ. އެހެން މީހެއްގެ ކޮމެންޓުގައި ހަރުފައަކީ ވެޖެޓޭރިއަނެއް ނޫން ކަމަށް ބުނެފައި ވެއެވެ.\nބޮޑެތި ހަރުފަ ގެންގުޅޭ މީހުންގެ ތެރެއިން ވަރަށް ގިނަ ބަޔަކަށް ވަރަށް ހިތި ތަޖުރިބާތައް މިސޮރުމެންގެ ފަރާތުން ކުރަން ޖެހިފައި ވެއެވެ. ގަސްތުގައި ނޫނަސް ނިދާފައި އޮއްވައި އަދި އެނޫން ގޮތް ގޮތަށް ވެސް ކަރުގައި އޮޅި ބާރުވެގެން ވެސް ހަރުފަ ގެންގުޅޭ ބައެއް މީހުން މަރުވެފައި ވެއެވެ.\nކެމެރާއަށް ބަލައިގެން މަޝްހޫރުވި މީހެއް\nދޮވެވޭ ފޭސް މާސްކް: ކޮންމެ ފަހަރަކު ދޮންނަން ޖެހޭ!


ޖީންގެ އުނިކަމުން ޒުވާން އުމުރުގައި ހާޓް އެޓޭކް ޖެހޭ\nއިނގިރޭސި ވިލާތުގައި އެކަނިވެސް ފޯލްޓީ ޖީންގެ ސަބަބުން ކޮރޮނަރީ ހާޓް ޑިޒީޒް ނުވަތަ ކުއްލިއަކަށް މަރުވުމުގެ ނުރައްކާއޮތް 620،000 މީހުން އެބަތިބިކަމަށް އެ ގައުމުގެ ޗެރިޓީއަކުން އިންޒާރުދީފި އެވެ. ފޯލްޓީ ޖީން އަކީ ޖީން އެއް އުފެދޭއިރު އޭގައި ކޮންމެވެސް އުނިކަމެއް ހުރުމެވެ. މިފަދަ ކަމެއް ހުންނަ މީހަކަށް އެކަމެއް ނުވެސް އެނގޭނެ އެވެ.\nއަދިވެސް ކޮފީގެ މޮޅު ވާހަކަ، ހިތަށް ވެސް ރަނގަޅު\nކޮފީއާ ބެހޭ ގޮތުން ކުރާ ދިރާސާތަކުން، އޭގެ ގެއްލުމަށް ވުރެ ފައިދާގެ ލިސްޓް ވަނީ ދިގެވެ. ކެފެއިންގެ މައިގަނޑު ވަސީލަތް ކަމަށްވާ ކެފެއިން އަކީ ހިތުގެ ބަލިތަކާ ގުޅުން ހުރި އިންފްލެމޭޝަންތަކާ ދެކޮޅަށް މަސައްކަތްކުރާ އެއްޗެއް ކަމަށް އާ ދިރާސާއަކުން ދައްކައިފި އެވެ.\nހިތުގެ ޒަމާނީ ފަރުވާއަށް ހާއްސަ ކެތު ލެބަށް ބޭނުންވާ މުހިންމު ސާމާނު މިހާރު ގެނެސްފި ކަމަށާއި ޖެނުއަރީ މަހު އެތަން ހުޅުވާނެ ކަމަށް އޭޑީކޭ ހޮސްޕިޓަލުން މިއަދު ބުނެފި އެވެ.\nހިތުގެ ބަލީގެ މީހުން ކޮފީ ބޯންވާނެތަ؟\n(ހެލްތުޑޭ ނިއުސް) - ކެފެއިން ހުންނަ ބުއިންތަކުން، ހިތުގެ ބަލިތައް ހުންނަ މީހުންގެ ހިތުގެ ހިނގުން ހަމައިން ނެއްޓި ނުރައްކާތެރި ހާލަތެއް މެދުވެރި ވެދާނެ ކަމަށް ޑޮކްޓަރުން އިންޒާރު ދެއްވަ އެވެ. ނަމަވެސް ބްރެޒިލްގައި އަލަށް ކުރި ދިރާސާއަކަށް ފަހު ބުނަނީ ޑޮކްޓަރުންގެ މި އިންޒާރަކީ ތެދެއް ކަމަށް ނުބެލެވޭ ކަމަށެވެ.\nކެލްސިއަމް ބޭހުން ހިތަށް ގެއްލުންވޭ: ސައިންސްވެރިން\nކެލްސިއަމް ސަޕްލިމެންޓްސް ނުވަތަ ކެލްސިއަމް ގުޅަ މާގިނައިން ބޭނުންކުރާ ނަމަ ހިތާއި ވެސްކިއުލާ ސިސްޓަމަށް ގެއްލުން ވެދާނެ ކަމަށް ސައިންސްވެރިން ބުނެފި އެވެ.\nތަދުކަނޑުވާ ބައެއް ބޭހުން ހިތަށް ނުރައްކާ\nއާއްމުކޮށް ބޭނުންކުރާ ތަދުކަނޑުވާ ބޭސްތަކުގެ ތެރޭގައި ހިމެނޭ އައިބިއުޕްރޮފެން ކަހަލަ ބޭސްތަކުން "ހާޓް ފެއިލް"ވުމުގެ ފުރުސަތު ވަރަށް ބޮޑުކަމަށް ތަޖުރިބާކާރުން އިންޒާރު ދީފި އެވެ.\nހިތުގެ ބަލީގައި މަރުވާ މީހުންގެ އަދަދު މަތީގައި!\nނިދި ގިނަވިޔަސް، މަދުވިޔަސް ހިތަށް ގެއްލުން\nނިދި މާ ބޮޑަށް މަދުވިޔަސް ނުވަތަ ގިނަވިޔަސް އެކަމުގެ ސަބަބުން ހިތުގެ ބަލިތަކަށް ހުށަހެޅިދާނެ ކަމަށް އެމެރިކަން ހާޓް އެސޯސިއޭޝަނުން ބުނެފި އެވެ.\nއަވަހަށް އިއްދައިންކެނޑުމުން ހާޓް އެޓޭކް ނުރައްކާ ބޮޑު\nއަވަހަށް އިއްދައިން ކެނޑޭ މީހުންނަށް ހާޓް އެޓޭކް ޖެހުމުގެ ނުރައްކާ 50 ޕަސެންޓް އިތުރުކަމަށް ސައިންސްވެރިން ބުނެފި އެވެ.\nނިދަން ގާތްކޮށްފައި ކެއުމަކީ ހެޔޮވާވަރު ކަމެއް ނޫން\nރޭގަނޑުގެ ދަން ވަގުތުތަކުގައި ކެއުމުގެ ސަބަބުން އިނގިރޭސި ވިލާތުގެ އެތައް މިލިއަން ބަޔަކަށް ހާޓް އެޓޭކްގެ ނުރައްކާ ބޮޑުވެފައިވާ ކަމަށް އެ ގައުމުގެ ޑޮކްޓަރުން އިންޒާރު ދެއްވައިފި އެވެ.\nޒުވާން އަންހެނުންގެ ހިތަށް ސްޓްރެސްގެ ނުރައްކާ ބޮޑު\nމައިންބަފައިންގެ އުމުރާ ދަރިންގެ އުމުރާ ގުޅުމެއް ވޭތަ؟\nޔުނިވަސިޓީ އޮފް އެސްޓާ މެޑިކަލް ސްކޫލްގެ ތަޖުރިބާކާރުން ވިދާޅުވަނީ މިހެންނެވެ. އުމުރުން 70 އިން މައްޗަށް ދާންދެން ދުނިޔޭގައި އުޅެފައިވާ މީހުންނަށް ލިބިފައިވާ ދަރިން ހާޓް އެޓޭކެއް ޖެހިގެން، މައިންބަފައިން މަރުވި އުމުރުގައި މަރުވުމަށް އޮންނަ ފުރުސަތު އެހެން މީހުންނާ އަޅާބަލާއިރު ކުޑަ އެވެ.\nހިތުގެ އާލާސްކަންފުޅެއްގައި ޒަމީރު ފަރުވާ ހޯއްދަވަނީ\nޓޫރިޒަމް މިނިސްޓަރު މޫސާ ޒަމީރު ހިތުގެ އާލާސްކަންފުޅެއްގައި ސްރީ ލަންކާގައި މިރޭ ފަރުވާ ހޯއްދަވަން ފައްޓަވައިފި އެވެ.\nJuly 05, 2016 7\n"ގައުމީ ކަމެއް، އެތައް ބައެއްގެ ފުރާނަ ސަލާމަތް ވާނެ"\nއެއީ މިދިޔަ ހަފުތާގެ ކުރީކޮޅެވެ. އެ ރޭ ވެސް އޭނާ ހޮސްޕިޓަލަށް ދިޔައީ އަންހެނުން ގޮވައިގެން ޑަޔަލިސިސް ހަދާށެވެ. އަންހެނުން ބޭއްވުމަށް ފަހު، އާދައިގެ މަތިން މަޑު ހިނގުމެއްގައި އަމީނީމަގުން ގެއާ ދިމާ އަށް ދަނިކޮށް މެ އަށް އެރީ ކުއްލި ތަދެކެވެ. ނޭވާ ހާސްވާން ފެށުމުން ދަރިއަކަށް ގުޅައި ބަލާ އަންނަން ވެސް އޭނާ އެދުނެވެ. އެކަމަކު،...\nއެންމެ ފަސް މިނެޓްގެ ފަރުވާއަކަށް ރާއްޖެއިން ބޭރަށް ދާން ޖެހުން މިދިޔަ ހުކުރު ދުވަހު ނިމުމަކަށް އައީ އެވެ. އައިޖީއެމްއެޗުގައި ހިތުގެ ފަރުވާ ފަށައިފި އެވެ. މިއީ، އާދައިގެ ކަމެއް ނޫނެވެ. ރާއްޖޭގެ ސިއްހީ ނިޒާމަށް ވެސް މި އައީ ވަރަށް ބޮޑު އިންގިލާބެކެވެ. އާދައިގެ ފަރުވާތަކަށް ހާއްސަވެފައި އޮތް ސަރުކާރުގެ އެންމެ ބޮޑު ހޮސްޕިޓަލް މިހާރު...\nމަސް ކެއުމުން ހާޓް އެޓޭކްގެ ނުރައްކާ ކުޑަވޭތަ؟\nއާންމުކޮށް މަސް ކެއުމާއި އޮމެގާ-3 ފެޓީ އެސިޑްސް ހުންނަ ކާނާ ބޭނުންކުރުމުން ނުރައްކާތެރި ހިތުގެ ބަލީގެ ނުރައްކާ ކުޑަކުރެވިދާނެ ކަމަށް ދިރާސާއަކުން ދައްކައިފި އެވެ.\nފިރިހެން އެތުލީޓުންގެ މެދުގައި ކުއްލި މަރު އިތުރު\nމަރަކީ ވަކި އުމުރެއްގެ ވަކި މީހަކަށް ހާއްސަ އެއްޗެއް ނޫނެވެ، ކޮންމެ ވަގުތަކު ވެސް މަރުވެދާނެ އެވެ. އެކަމަކު ހިތުގެ ބަލިތަކާ ދުރުވާން ކަސްރަތު ކުރުމާއި ހަރަކާތްތެރި ދިރިއުޅުމެއްގެ...\nJune 26, 2016 24


Samoa in furathama faharah Covid case eh fenihjje - One Online\nސަމޯއާ އިން ފުރަތަމަ ފަހަރަށް ކޮވިޑް ކޭހެއް ފެނިއްޖެ\nސަމޯއާ އިން ފުރަތަމަ ފަހަރަށް ކޮވިޑް ކޭހެއް ފެނިއްޖެއެވެ.\nޕެސިފިކްގެ ޖަޒީރާ ރަށްތަކުގެ ތެރޭގައި ހިމެނޭ ސަމޯއާ އިން ފުރަތަމަ ކޮވިޑް ކޭސް ފެނިފައިވަނީ ޔޫރަޕުން އެގައުމަށް އެތެރެވި ދަތުރުވެރިއެއްގެ ފަރާތުންނެވެ. އޭނާއަކީ ޔޫރަޕުން އޮސްޓްރޭލިއާއަށް ދަތުރުކުރި މީހެއް ކަމަށް ސަމާއޯގެ އޮފިޝަލުން ވިދާޅުވެ އެވެ.\nއާބާދީގައި ދެލައްކައެއްހާ މީހުން ދިރިއުޅޭ ސަމޯއާ އިން ޕޮޒިޓިވްވި އެ މީހާ ކަރަންޓީނު ކުރުމަށްފަހު އަލުން ޓެސްޓު ކުރި އެވެ. ނަމަވެސް ނަތީޖާ ޕޮޒިޓިވް ވުމާއެކު ކަރަންޓީނުގެ މުއްދަތު ވަނީ އިތުރުކޮށްފަ އެވެ.\nސަމޯއާގެ ބޮޑުވަޒީރު ޓުއިލެޕާ ސައިލެލެ ވަނީ ދުނިޔޭގައި ހަލުވި މިނެއްގައި ފެތުރެމުން އަންނަ ކޮވިޑް-19ގެ އަސަރުކޮށްފައިވާ ގައުމުތަކުގެ ލިސްޓަށް ސަމޯއާ އެރުމުން އެގައުމުގެ ރައްޔިތުން ސަމާލުވުމަށް އެދިފަ އެވެ. އެގޮތުން އިތުރަށް އަޅަންޖެހޭ ފިޔަވަޅުތަކާމެދު ސަރުކާރުން މަސައްކަތް ކުރާކަމަށް ވިދާޅުވި އެވެ.\nއެމެރިކާގެ އުޓާ އިން ފެނުނު ދަގަނޑު ގެއްލިއްޖެ\nލޮކްޑައުންގެ ގަވާއިދާ ހިލާފުވީ މީހެއްގެ މޫނުމަތީގައި ޖަހަން ކަމަށް ފްރާންސުގެ މީހަކު ބުނެފި\nހޮންގްކޮންގްގެ ޕޮލިސް ސްޓޭޝަނަކަށް ބިސް ޖެހި މީހަކު 21 މަހަށް ޖަލަށްލައިފި\nއަންނަ އަހަރު މެލޭޝިއާގެ 30 އިންސައްތަ މީހުންނަށް ކޮވިޑް ވެކްސިން ދޭނަން: ބޮޑު ވަޒީރު


1- ޖުޑީޝަލް އެލަވަންސް: 50/2232 (އަސާސީ މުސާރައިގެ %50)\n2- ސަރވިސް އެލަވަންސް: -/1500\n3- ލިވިންގ އެލަވަންސް: -/3000\n4- ކަނޑައެޅިފައިވާ އުޞޫލުން އިތުރުގަޑީގެ ފައިސާ.\n5- ދިވެހިރާއްޖޭގެ ޕެންޝަނާ ބެހޭ ޤާނޫނުގެ ދަށުން ލިބިދެވޭ ޕެންޝަން ފައިސާ.\n1- ސާނަވީ ނުވަތަ އެއާ އެއް ފެންވަރުގެ އިމްތިޙާނާކުން2މާއްދާއިން ދަށްވެގެން "ޑީ" ގްރޭޑް ލިބިފައިވުމާއެކު، އޭގެ އިތުރުން "ސެކަންޑްރީ ސްކޫލް" ނުވަތަ "ހަޔަރ ސެކަންޑްރީ ސްކޫލް" ސެޓްފިކެޓް އިމްތިޙާނުގައި "ދިވެހި" މި މާއްދާއިން ދަށްވެގެން "ސީ" ގްރޭޑް ލިބިފައިވުން. ނުވަތަ،\n2- މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ޙާސިލްކޮށްފައިވުން.\n1- ޝަރީޢަތުގެ މަޖިލީހުގައި ރެކޯޑުކުރެވޭ ރެކޯޑިންގތައް ލިޔެ، މަހުޟަރު ބަޔާންތައް ތައްޔާރުކޮށް ޝަރުޢީ ސެކްޝަންތަކަށް ފޮނުވުން.\n2- ސެކްޝަންގެ ޔައުމިއްޔާ ލިޔުން.\n3- ސެކްޝަންގެ އެންޓްރީ އަދި އެހެނިހެން ލިޔުންތައް ސެކްޝަނާ ހަވާލުވެ ހުންނެވި ވެރިއަކަށް ފޯރުކޮށްދިނުމާއި، ލިޔެކިޔުންތައް ކަމާބެހޭ ފަރާތްތަކަށް ޙަވާލުކުރުން.\n4- ޑިސްޕެޗްކުރަން ޙަވާލުކުރާ ސިޓީތަކާއި ލިޔުންތައް ޑިސްޕެޗް ކުރުން.\n5- ސެކްޝަނަށް އަންނަ ލިޔުންތަކާއި ސެކްޝަނުން ފޮނުވާ ލިޔުންތަކުގެ ފައިލް ތައްޔާރުކޮށް ބެލެހެއްޓުން.\n6- ކޯޓު އޮފިސަރުން ކުރާ މަސައްކަތްތަކުގައި އެހީތެރިކަން ފޯރުކޮށްދިނުން.\nމި މަޤާމަށް ޝަރުޠު ފުރިހަމަވާ ފަރާތްތަކުން މި ކޯޓުގެ ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު 2020 އޮގަސްޓު 06 ވާ ބުރާސްފަތި ދުވަހުގެ 14:00 ގެ ކުރިން މި ކޯޓަށް ހުށަހެޅުއްވުން ނުވަތަ [email protected] އަށް މެއިލް ކުރެއްވުން އެދެމެވެ.\nޕަބްލިޝްކުރި ތާރީޚު: 19 ޖުލައި 2020


Hafthaa ehge therey enme gina meehun beli series akah "Money Heist"\nހަފްތާއެއް ތެރޭ އެންމެ ގިނަ މީހުން ބެލި ސީރީޒްއަކަށް "މަނީ ހައިސްޓް"\nސީރީޒްގެ ލީޑް ތަރިން --\nނެޓްފްލިކްސްގައި ސްްޓްރީމްކުރާ ސީރީޒްތަކުގެ ތެރެއިން، ރިލީޒް ކުރިތާ އެންމެ ހަތް ދުވަހުގެ ތެރޭގައި އެންމެ ގިނަ މީހުން ބެލި ސީރީޒް އަކަށް "މަނީ ހައިސްޓް 3"ވެ ނެޓްފްލިކްސްގެ ރެކޯޑް މުގުރާލައިފި އެވެ.\nސްޕެއިންގެ މަރުކަޒީ ބޭންކާއި ދައުލަތުގެ ބޭންކު ފަޅާލާ ބޮޑެތި ވައްކަންތަކެއް "ދަ ޕްރޮފެސާ" އާއި އޭނާގެ ރެކްރޫޓުން ކުރާ މަސައްކަތްތައް ކްރައިމް-ޑްރާމާ ސީރީޒް "މަނީ ހައިސްޓް" ގައި ފެނެ އެވެ. ސީރީޒްގެ ތިން ވަނަ ސީޒަން ރިލީޒްކުރިތާ ހަފުތާއެއްހާ ދުވަހުގެ ތެރޭގައި 34 މިލިއަން މީހުން އެޕިސޯޑްތައް ބަލާފައިވާކަމަށް ނެޓްފްލިކްސްއާ ހަވާލާ ދީ ހަބަރުތަކުން ބުނެ އެެވެ.\n"ލަ ކާސަ ދި ޕަޕޭލް"ގެ ނަމުގައި އުފައްދާފައިވާ ސްޕެނިޝް ޑްރާމާ ސީރީޒް "މަނީ ހައިސްޓް"އަށް ބަދަލުކޮށްގެން ނެޓްފްލިކްސްގައި ސްޓްރީމްކުރަން ފެށީ 2017 ވަނަ އަހަރު އެވެ. ދިވެހިންގެ ތެރޭގައިވެސް މި ސީރީޒް ވަރަށް މަޝްހޫރެވެ.\nތިން ވަަނަ ސީސަންގެ ޓްރެއިލާ --\nމުޅި ދުނިިޔޭގައިވެސް މި ސީރީޒްގެ މަގުބޫލުކަން އިތުރުވެފައިވާއިރު، އެންމެ ކަމުދަނީ ސީރީޒްގައި ވާހަކަ ގެނެސްދީފަައިވާ ގޮތް އަސްލު ކަމާއި މަންޒަރުތަކުގައި ހަގީގީ ކުލަޖައްސާފައިވާ ގޮތް ރީތިކަމުން ކަމަށް ބުނެ އެވެ.\nމި ސީރީޒްގެ ތިން ވަނަ ސީޒަން ނިންމާލާފަައިވަނީ ހަތަރުވަނަ ސީޒަން އަށް އުއްމީދު ކުރުވާ ފަދަ ސުވާލުތަކެއް އުފައްދަަމުންނެވެ. "މަނީ ހައިސްޓް"އަކީ ދެ ސީޒަންގެ މައްޗަށް އެޕިސޯޑްތައް ރާވައިގެން އުފައްދަން ފެށި ސީރީޒްއެއް ނަމަވެސް، ތިން ވަނަ ސީޒަން އަކަށް ދިޔައީ ބެލުންތެރިންގެ ސަޕޯޓުގެ ސަބަބުންނެވެ.\nމިޝެލް އޮބާމާގެ ގޮޮތުގައި ވަޔޯލާ ޑޭވިސްް!\nކެވިން ސްޕޭސީގެ މައްޗަށް ބޮޑު ދައުވާއެއް


ޝެލީން 12 | Esfiya - Dhivehi Vaahaka Site\nމާލެއާދެވުމާއެކު އަނެއްކާވެސް ކިޔެވުމާއިގެން ކުރިޔަށްދާން ޖެހިއްޖެއެވެ. އަލަމްގެ މަތިން ހަނދާންވެ ދެރަވީނަމަވެސް، އަލަމްގެ ނަސޭހަތް ހަނދުމަ ބަހައްޓައިގެން ހިތްވަރާއެކު ކިޔަވަން މަސައްކަތް ކުރީމެވެ. ބޭބެއާއި ދައްތަވެސް އެމީހުންގެ “ބިޒީޝެޑިއުލް” ގައި ދިރިއުޅުން ކުރިޔަށް ގެންދެއެވެ.\nރިޒޯޓަށް ދެވުމާއެކީ އަލަމް އަހަރެންނަށް ގުޅިއެވެ. އަދި ރަނގަޅަށް ކިޔެވުމަށްއެދި ވަރަށް ނަސޭހަތް ދިނެވެ. އަލަމްއަށް ދެން ޗުއްޓީ ލިބޭނީ އެއްއަހަރު ފަހުން ކަމުގައިވެސް ބުންޏެވެ. އަހަރެން ދެރަވިއެވެ. ނަމަވެސް އަލަމްއަށްޓަކައި ކިތަންމެ ދިގުއިންތިޒާރެއްވެސް އަހަރެން ކުރާނަން ކަމުގައި ބުނެ، އަހަރެންގެ ހިތުގައިވާ ލޯބީގެ ވަރުގަދަކަން ސާބިތުކޮށްދިނީމެވެ.\nދުނިޔެ ހިނގަމުންދާވަރަކަށް ދުވަސްތައް ފާއިތުވަމުންދިޔައެވެ. އެއްދުވަހަކު މަންމަ ގުޅާފައިދިން ޚަބަރަކުން އުފަލުން އަހަރެންނަށް ފުންމައިގަނެވުނެވެ. މަންމަބުނީ އަހަރެން ދޮންތައަކަށް ވާން އުޅެނީކަމުގައެވެ. ސާދަ އަހަރުފަހުން މަންމައަށް ދެވަނަ ކުއްޖަކު ލިބެން އުޅެނީއެވެ. އަދި މަންމަ ބުނިގޮތުގައި އަލަމްގެ މަންމަވެސް އިނީބަލިވެއެވެ. އަހަރެންނަށާއި އަލަމްއަށް ކޮއްކޮއެއް ލިބެން އުޅޭތީ އަހަރެންގެ އުފާވެރިކަން ދެގުނައަށް އިތުރުވިއެވެ. ބޮޑުޗުއްޓީގައި ރަށަށް ދާއިރު އަހަރެން ހުންނާނީ ދޮންތައަކަށްވެފައެވެ. އަހަރެން އުފަލުން ދައްތައާ ބޭބެގާތު އެވާހަކަ ހިއްސާކުރީމެވެ.\n” ވަރަށް އުފާވެރި ޚަބަރެއްތީ…..އެންމެފަހުން ޝެލީންއާއެކީ ކުޅޭނެ ބޭބީއަކުވެސް ލިބެނީނު……” ބޭބެ އެވަގުތުވެސް އަހަރެންނާ ދިމާކޮށްލިއެވެ.\nއަހަރެން ހުރީ އަހަރު ނިމޭނެ ދުވަހެއްގެ އިންތިޒާރު ކެތްމަދުވެފައެވެ. ސުކޫލުގައި ހޭދަކުރާ ވަގުތު ގިނަވެ، ކިޔެވުމުގައި ގިނަވަގުތު ހޭދަކުރަން ފެށުމުން ދުވަސްތައް ހަލުވިކަމާއެކު ފާއިތުވެގެން ދިޔައެވެ. އަހަރުގެ ފުރަތަމަޓާރމްގެ ޓެސްޓަނަގައި ނިމިއްޖެއެވެ. ނަތީޖާވެސް ވަރަށް ރަނގަޅެވެ. އަހަރެންނަށް ޗުއްޓީ ލިބުނު ނަމަވެސް އަލަމްއަށް ނުދެވޭތީ އަހަރެންވެސް ރަށަށް އެހާދާހިތެއް ނުވިއެވެ. އެހެންކަމުން ރަށަށްދާ ވާހަކައެއް އަހަރެން ނުވެސް ދައްކަމެވެ.\n” ޝެލީން…..މިފަހަރު ރަށަށް ނުގޮސްމަޑުކޮށްލަންވީނު…..ދައްތަ މިއުޅެނީ ބޭބެއާއެކު ލަންކާއަށް ޖައްސާލަން….” އެއްރޭ ކެއުމުގެ ވަގުތުގައި ދައްތަ ބުންޏެވެ.\n” އެކަމު އަހަރެން އެކަނި ކިހިނެއް..؟” އަހަރެން އެކަނި ބަހައްޓާފައިދާން އުޅޭތީ އަހަރެން ކަންބޮޑުވިއެވެ.\n” އެކަނި ހުންނަން ނުކެރެންޏާ…ޝެލީންގެ މަންމަ ގެންނާނީމިކޮޅަށް…..އޭރުން އޯކޭއެއްނު…. ” ބޭބެ ލަފާދިނެވެ. އަހަރެން އުފަލުން އެއްބަސްވީމެވެ.\nދައްތަމެން ލަންކާއަށް ފުރުމުގެ ކުރިން މަންމަ އަތުވެއްޖެއެވެ. ބައްޕަވެސް އޮފީހުން ޗުއްޓީ ނަގައިގެން މަންމައާއެކު އައެވެ. ބައްޕަމެން އައުމުން ފާރޫޤުބޭބެ ހުރީ ވަރަށް އުފަލުންނެވެ. ފާރޫޤުބޭބެ އުޅެނީ ވަކިބައެއްގައި ނަމަވެސް ބައްޕަމެން އައިފަހުން ވަރަށްގިނައިން އަހަރެމެން އުޅޭބަޔަށް އާދެއެވެ. ބުރަކޮށް އުޅެމުންވެސް ބައްޕައާއެކު ވަގުތު ހޭދަކުރެއެވެ. އެދެމީހުންގެ އެކުވެރިކަންފެނި އަހަރެން ހައިރާންވިއެވެ. އެހާގިނަދުވަހު ދުރުގައި އުޅުމުންވެސް އެކުވެރިކަމަށް ބަދަލެއް އައިސްފައެއް ނުވެއެވެ.\nގިނަދުވަސްތަކަކަށްފަހު ބަލިވެއިނުމާއި ގުޅިގެން މަންމަގެ ސިއްޚަތު އެހާ ރަނގަޅެއް ނޫނެވެ. އަބަދުވެސް މަންމައަށް ކޮންމެވެސް އުނދަގުލެއް ވާތީ އުޅެއެވެ. ނަމަވެސް މަންމަ ހުންނަނީ އަބަދުވެސް ކަމެއް ކޮށްލަ ކޮށްލައެވެ. ގޭގައި ކައްކަން ގެންގުޅުނު އިންޑިއާމީހާވެސް ބަލިވެގެން އޭނާގެ ޤައުމަށް ދިޔަގޮތަކަށް ނާދެއެވެ. އެހެންކަމުން ގޭތެރޭގެއާއި ބަދިގޭގެ ކަންކަމުގައި މަންމައަށް އެހީތެރިވެދޭ އަހަރެން ނިންމީމެވެ. ނަމަވެސް އަހަރެންނަށް އެއްވެސްކަމެއް ރަނގަޅަށް ކުރާކަށް ނޭނގެއެވެ. މަންމަ އަހަރެންނަށް ކަންކަން ދަސްކޮށްދޭން ފެށީ އަހަރެން ބުނެ އާދޭސްކޮށްގެންނެވެ. އަހަރެން ލައްވައި އެއްވެސް ކަމެއް ކުރުވާކަށް އަދިވެސް މަންމަ ބޭނުމެއް ނުވެއެވެ. ނަމަވެސް ޗުއްޓީ ނިމެންވާއިރަށް ގިނަ ކަންތައްތަކެއް އަހަރެން ދަސްކުރީމެވެ. ދޮވެ އިސްތިރިކުރުމާއި ގޭތެރެ ފޮޅާސާފުކުރަން ދަސްކުރީމެވެ. ބައެއް ކަހަލަ ކާއެއްޗެހި ހަދަން ދަސްކުރީމެވެ.\nދައްތަ ލަންކާއިން އެނބުރި އައިއިރު އަހަރެންނަށް ކަންތައްތައް ކުރަން ދަސްވެފައިހުރުމުން ވަރަށް އުފާވިއެވެ. ވަރަށް ތައުރީފުވެސް ކުރިއެވެ. އޭގެފަހުން ކިޔަވަމުންވެސް ދައްތައާއެކު ގޭތެރޭގެ ކަންކަމުގައި އެހީތެރިވެދޭން ފެށީމެވެ. ނަމަވެސް ކިޔެވުމުގައި ފަރުވާކުޑަ ނުކުރުމަށް ދައްތަ އަބަދުވެސް ނަސޭހަތްތެރިވެއެވެ. އުފަލާއި ހިތްހަމަޖެހުމުގައި އަހަރުގެ ދެވަނަ ޓާރމްވެސް ނިމިގެން ހިނގައްޖެއެވެ. ނަތީޖާލިބުމުން އަހަރެން ރަށަށް ދިއުމަށްޓަކައި ދަތުރު ހަދަންފެށީމެވެ. މަންމަ ވިހާދުވަސް ގާތްވެފައި ހުރުމުން ދައްތަ، މަންމައަށް ވަރަށްގިނަ ހަދިޔާތައް ގަނެދީހެދިއެވެ. ދައްތަގެ އެއިހުސާންތެރިކަމަށް އަބަދުވެސް އަހަރެން ޝުކުރުވެރިވަމެވެ. އަލަމް ގުޅުމުން އަހަރެން ރަށަށްދާ ވާހަކަބުނީމެވެ. އޭނާހުރީ ރަށަށް ނުދެވޭތީ ދެރަވެފައެވެ.\nރަށަށް ދިއުމުން އަހަރެންނަށް އުޅެންޖެހުނީ ވަރަށް ބުރަކޮންނެވެ. ދުވަސްފުރެމުން އައިވަރަކަށް މަންމަގެ ބަލިހާލު ބޮޑުވަމުން ދިޔައެވެ. އިރުއިރުކޮޅާ ޑޮކްޓަރަށްވެސް ދައްކަންޖެހެއެވެ. ދޭތެރެ ދޭތެރެއިން ޔޫނާވެސް އައިސް އަހަރެންނަށް އެހީތެރިވެދީ އުޅެއެވެ.\nއެއްދުވަހެއްގެ ފަތިސް ވަގުތެވެ. އަހަރެންނަށް ހޭލެވުނީ މަންމަގެ ރުއިމުގެ އަޑަށެވެ. އަހަރެން ކޮޓަރިން ނުކުތްއިރު މަންމައިނީ ސިޓިންރޫމުގައެވެ. ބައްޕަފެންނާކަން ނެތެވެ. ހީވާގޮތުން ބައްޕައަދި މިސްކިތުން ނާންނަނީއެވެ. އަހަރެން ދުވެފައި މަންމަގެ ގާތަށް ދިޔައީމެވެ.\n” މަންމާ!….ކިހިނެއްވީ؟….ބަނޑުގަރިއްސަނީތަ؟…” ކަންބޮޑުވެފައި އަހަރެން އަހާލީމެވެ.\n” އާނ! ދަރިފުޅާ…..ދޭބަލަ…. ބައްޕަ… ފެނޭތޯ…” ވަރަށް އުނދަގުލުން މަންމަ ބުންޏެވެ. އަހަރެން ދުވެފައި މަގުމައްޗަށް ނުކިތީމެވެ. ނަމަވެސް ބައްޕަ ފެންނާކަށް ނެތެވެ. އަހަރެން މިސްކިތާދިމާއަށް ދުއްވައިގަތީމެވެ. މިސްކިތް ހުންނަމަގަށް އެޅުމާއެކު، ބައްޕައާއި އަލަމްގެ ބައްޕަ ވާހަކަ ދައްކަން ތިބިމަންޒަރު އަހަރެންނަށް ފެނުނެވެ.\n” ބައްޕާ!….މަންމަގެ ބަނޑުގަ ރިއްސަނީ” ދުވެފައި ގޮސް ބައްޕަމެން ގާތަށް ހުއްޓެވުނުއިރު އަހަރެންނަށް ހުރީ މާނޭވާ ލެވިފައެވެ. ބައްޕައާ އަލަމްގެ ބައްޕަވެސް ހަލުވި ފިޔަވަޅުތަކެއްގައި ގެޔާދިމާއަށް ހިނގައިގަތެވެ. އަހަރެމެންނަށް ގޭތެރެއަށް ވަދެވުނުއިރު މަންމައޮތީ ސިޓީންރޫމް ތެރެއަށް ވެއްޓިފައެވެ. ތަރުފާލުމަތީގައި ހުރިލޭތައް ފެނުމުން އަހަރެންނަށް ހަޅޭއްލަވައިގަނެވުނެވެ. ކަންބޮޑުވެގެން ގޮސް ބައްޕަވެސް ހުރީ ރޮވޭގޮތްވެފައެވެ.\nއަވަސްގޮތެއްގައި މަންމަ ގޮވައިގެން ކުޅުދުއްފުއްޓަށް ދެވުނެވެ. ގޭކައިރީ ބައެއް އަވަށްޓެރިންވެސް އަހަރެމެންނާއެކު ދިޔައެވެ. މަންމަ ވިއްސާކޮޓަރިއަށް ވެއްދީއްސުރެ އަހަރެންގެ ހިތްވަނީ އަވަސްވެފައެވެ. މަންމައާއި ކޮއްކޮ ސަލާމަތްކުރެއްވުމަށް އެދި ހިތާހިތުން ދުޢާކުރަމުން ދިޔައީމެވެ. އިންތިޒާރު ކުރާތާ ގާތްގަނޑަކަށް އެއްގަޑިއިރުފަހުން ޑޮކްޓަރު ނުކުތެވެ. ބައްޕަ އާއި އަހަރެން ދުވެފައި ޑޮކްޓަރގެ ގާތަށް ދިޔައީމެވެ. ޑޮކްޓަރބުނީ ކުއްޖާބޮޑުކަމުން ދިމާވިއިނދަގޫތަކުގެ ސަބަބުން ވިހެއުމުގެތެރޭގައި ކުއްޖާގެ ހާލުމާބޮޑަށް ދަށަށް ގޮސް ވިހޭއިރު ކުއްޖާއޮތީމަރުވެފައި ކަމުގައެވެ. އަދި މަންމަގެ ހަށިގަނޑުން ލޭބޭރުވިލެއް ގިނަކަމުން މަންމަގެ ހާލުވެސް ވަރަށް ސީރިއަސްކަމުގައި ބުންޏެވެ. ވީއެންމެ އަވަހަކަށް މާލެގެންދިޔުމަށްވެސް ލަފާދިނެވެ. އެޚަބަރު އަހާފައި އަހަރެންނަށް ވަގުތުން ރޮވުނެވެ. ބައްޕައަށްވެސް ވީހަމައެވަރެވެ.\nބައްޕަ ފާރޫޤުބޭބެއާއި ގުޅައިގެން ހަމައެދުވަހު މާލޭދާން ނިންމިއެވެ. އެހެންކަމުން އަނެއްކާވެސް މަންމަ ގޮވައިގެން ރަށަށް އައުމަށް ދަތުރުފެށީމެވެ. ޑޮކުޓަރާއި ނަރުހަކުވެސް އަހަރެމެންނާއެކު އައެވެ.\nރަށަށް ލެފެން ގާތްވެފައި ހުއްޓައި މަންމަގެ ހާލުދަށަށްދިޔައެވެ. ޑޮކްޓަރާއި ނަރުސް ކަންބޮޑުވެގެން ގޮތްހުސްވިއެވެ. މަންމަ ސަލާމަތްކުރަން އެމީހުންނަށް ކުރެވުނު މަސައްކަތެއް ކުރިއެވެ. ނަމަވެސް އެންމެފަހުން މަންމަގެ ފުރާނަދިޔައީ އަހަރެމެންގެ ބަލަބަލާ ތިއްބައެވެ. މަންމަ މަރުވީ ،ހަށިގަނޑުން ލޭބޭރުވިލެއް ގިނަކަމުން ސިކުނޑިއަށް ޝޮކުޖެހިގެންނެވެ. މަންމަ މަރުވީކަން އެނގުމާއެކު މަންމަ ގައިގާ އޮޅުލައިގެންފައި އަހަރެންނަށް އަޑުން އަޑުނަގާރޮއެގަނެވުނެވެ. ބައްޕައަށް ލިބުނު ޝޮކުގައި މުޅިމީހާ ފާޑަކަށް ހުއްޓުން އަރާފައި ގަބުވީއެވެ. އަނގައިން ބަހެއްނުބުނިތާނގައި ހަރަކާތެއްވެސް ނުކޮށް މަންމަގެ ހުދުވެފައިވާ މޫނަށް ބަލަހައްޓައިގެން އެއިންގޮތަށް އިނީއެވެ.\nދޯނި ރަށަށް ލެފުމާއެކު ވަރަށްގިނަ ބަޔަކު އަތިރިމައްޗަށް އެއްވިއެވެ. މަންމަގެ މަރުގެ ޚަބަރުލިބުމުން އެންމެންގެ ލޮލުންވެސް ކަރުނަ ފާއްދާލިއެވެ. އަލަމްގެ މަންމަވެސް އެބޮޑުބަނޑާއެކުވެސް އައި އަހަރެންގެ ގައިގާ އޮޅުލައިގެންފައި ރޯންފެށިއެވެ. ޔޫނާވެސް އަހަރެން މާމަގެ އަތުގައި ހިފައިގެން އައިސް އަހަރެންގެ ގާތަށް އައިއިރުހުރީ ރޮވިފައެވެ. މަންމައާއި ކޮއްކޮގެ މަރުގެ ޚަބަރުމާމައަށް ލިބުމުން އެނިކަމެތި މުސްކުޅި މާމަގެ ހިތްނުހުއްޓުނީ ކިރިޔާއެވެ. ރޮމުން ރޮމުން ގޮސް ހަލާލުވާވަރުވިއެވެ. ބައްޕަވެސް އެގަބުވީގޮތަށް ހަރަކާތެއްވެސް ނުކޮށް އެތައްއިރެއްވާންދެން ހުރުމަށްފަހު އެންމެފަހުން އަޑުންއަޑުނަގާ ރޯންފެށީ ފާރޫޤުބޭބެ ގުޅުމުންނެވެ. މަންމަގެ މަރުގެ ޚަބަރުލިބުމުން ފާރޫޤުބޭބެއާއި ސަމީރާދައްތައާއި ޝިޔާޒްބޭބެވެސް ހަމައެދުވަހު ރަށަށް އައެވެ. އެމީހުން ފެނުމުން އަހަރެން އަދި މާބޮޑަށް ދެރަވިއެވެ. ދައްތަފެނުމާއެކު ދުވެގޮސް ދައްތަގެ ގައިގާ އޮޅުލައިގަނެވުނެވެ.\n” ޝެލީން….ހިތްވަރުކުރޭ!…..ކޮންމެ އިންސާނަކުވެސް މަރުވާނެ….ދައްތަވެސް ހަމަ ޝެލީންވަރުއިރުގަ ދައްތަގެ މަންމަވެސް މަރުވީ…..އެދުވަހު ދައްތަވެސް ވަރަށްދެރަވި….އެކަމު ދައްތަވެސް ހަމަ ހިތްވަރުކުރީ….ކެތްތެރިވާންވާނެ ޝެލީން” ދައްތަ އޯގާތެރިކަމާއެކު އަހަރެންގެ ބޮލުގައި ފިރުމަމުން ހިތްވަރުދިނެވެ. ބޭބެވެސް ހަމައެފަދައިން ނަސޭހަތްދިނެވެ.\nއެންމެންގެ ހަމްދަރުދީގެ ބަސްތައްލިބެން ފެށުމުން އަހަރެންގެ ރުއިން އިތުރުވެގެން ދިޔައެވެ. ކެތްތެރިވާށޭ ކިޔައި އެމީހުން ކިތަންމެ ނަސޭހަތެއް ދިނަސް މިއަދު އަހަރެން ކެތްކުރާނީ ކިހިނަކުން ހެއްޔެވެ؟ މަންމަގެ ކުއްލި ވަކިވެދިޔުން އަހަރެންގެ ހިތުގައި ފުންޒަޚަމެއް އުފައްދައިފިއެވެ. ކޮއްކޮއާއެކު އުފާވެރި ދިރިއުޅުމެއް އުޅެން ކުރެވުނު އުއްމީދުތައްވެސް އެކުޑަކުޑަ ފުރާނައާއެކު ވަކިވެގެން ހިނގައްޖެއެވެ. މަރުވެފައި އޮތްއިރުވެސް ލޯބިކަމުން ކޮއްކޮ އުރާލައި މެޔާލައި ބޮނޑިކޮއްލާ ހިތްވިއެވެ. ނަމަވެސް އެންމެ ފަހަރަކުވެސް އަހަރެންނަށް އުރާލަންވެސް ނުލިބި އެލޯބިކޮއްކޮ އަބަދުގެ އަބަދަށް ވަކިވެ ދިޔައީއެވެ. އަހަރެންގެ ހިތް ހަލާކުކޮށްލާފައެވެ. އުމުރަށް އެކަނިވެރިކޮށްލާފައެވެ.\nމަންމައާއި ކޮއްކޮގެ ޖަނާޒާގައި ރަށުގެ ކުދިބޮޑުއެންމެންވެސް ބައިވެރިވިއެވެ. ހިތްކުދި ކުދިވެފައިވާ ހާލު އަހަރެންވެސް ޖަނާޒާގައި ބައިވެރިވީމެވެ. ޔޫނާ އެންމެ ހިނދުކޮޅަކަށްވެސް އަހަރެންގެ އަތުން ދޫނުކޮށްލައެވެ. ކަށުނަމާދުކުރުމަށްފަހު މަންމައާއި ކޮއްކޮ އަބަދުގެ އަބަދަށް ފަސްގަނޑުގެ ތެރޭގައި ވަޅުލެވިއްޖެއެވެ.\nޖަނާޒާގައި ބައިވެރިވި އެންމެން، އަހަރެމެންނަށް ނަސޭހަތްތެރިވެ މަންމައާ ކޮއްކޮގެ މައްޗަށް ހެރޔޮދުއާކުރަމުން ވަކިވެގެން ހިނގައްޖެއެވެ. ކުއްލިހާލަތުގެ ޗުއްޓީނަގައިގެން އަލަމްއަށް ރަށަށް އާދެވުނީ ހުރިހާކަމެއް ނިމުނު ފަހުންނެވެ. އަލަމް ފެނުމާއެކު އޭނާގެ ގައިގާ އޮޅުލައިގެންފައި އަހަރެންނަށް ރޯންފެށުނީ ބޭއިޚުތިޔާރުގައެވެ. ވަށައިގެންތިބި މީހުންގެ މަތިންވެސް އަހަރެން ހަނދާނެއްނެތެވެ. އެޔަށްވުރެބޮޑަށް އަހަރެންނަށްވަނީ އަސަރުކޮށްފައެވެ.\nދުވަހުގެ އިރުއޮއްސިގެން އައީ ކަޅުފޮއެ ރޭގަނޑެއްގެ އަނދިރިކަން އަހަރެންގެ ހަޔާތަށްވެސް ވެރިކުރުވަމުންނެވެ. ފަޅުކަމާއި އެކަނިވެރިކަމަށް ތަންދެމުންނެވެ. ގެޔަށްވަނުމުން މަންމަގެ ހަނދާންތައް ހަފަރާތުން އަހަރެންގެ ވަށާލިއެވެ. ކޮންމެދިމާއަކަށް ބަލާލިޔަސް މަންމަގެ ހަނދާންއާވެއެވެ. އެންމެ ހިނދުކޮޅަކަށްވެސް އެހަނދާންތައް އަހަރެންގެ ހިތަކުން ނުދާނެއެވެ. ލޯބިން ދަރިފުޅާއޭ ކިޔާ އަހަރެންނަށް ގޮވާލާއަޑު އިވޭހެންވެސް ހީވެއެވެ.\nއެންމެ ފަހުން މިއަދު ހެނދުނު މަންމަ ސިޓިންރޫމުގައި އިން މަންޒަރު އަހަރެންގެ ލޮލަށް ސިފަވެގެން އަނެއްކާވެސް އަހަރެންނަށް ރޮވެންފެށިއެވެ. ދައްތައާއި ބޭބެ ދެފަރާތުގައި ތިބެގެން ފިރުމަ ފިރުމާފައި އަހަރެން ހުއްޓުވަން މަސައްކަތްކުރިއެވެ. ނަމަވެސް އެމީހުންގެ އެއްވެސް ނަސޭހަތަކުން އަހަރެންނަކަށް ލުޔެއް ނުލިބުނެވެ. އެރޭގެ ހަތަރުދަން އަހަރެން ހޭދަކުރީ މަންމަގެ ހަނދާންކޮށް ރުއިމުގައެވެ. ބައްޕަގެ ހާލަކީވެސް އެއީކަން އަހަރެންނަށް އެނގެއެވެ.\nއާދުވަހަކަށް އިރުއަރައިފިއެވެ. ފާރޫޤުބޭބެގެ ނަސޭހަތުން ހިތްވަރުކޮށްފައި ބައްޕަ ތެދުވެގެން އުޅުނުނަމަވެސް އަހަރެންގެ ހިތަށް ކޮށްފައިވާ އަސަރުން ތެދުވެ އުޅެވޭހައި ހިތްވަރެއްވެސް އަހަރެންނަކަށް ނުލިބުނެވެ. ފާރޫޤުބޭބެ ލަފާދިނީ ބައްޕަ އަހަރެންނާއި މާމަވެސް ގޮވައިގެން މާލެދިޔުމަށެވެ. ނަމަވެސް ބައްޕަ އެގޮތާއި އެއްބަހެއް ނުވިއެވެ. ބައްޕަބޭނުންވީ މާމަގޮވައިގެން ރަށުގައި ހުންނާށެވެ. ބައްޕައެދުނީ ޗުއްޓީނުނިމުނުނަމަވެސް އެމީހުން މާލެދާއިރު އަހަރެން ގެންދިޔުމަށެވެ. ރަށުގައި ހުރެއްޖެނަމަ އަހަރެން މާބޮޑަށްދެރަވާނެތީކަމުގައިވެސް ބުންޏެވެ. ބައްޕައާއި މާމައެކަނި ދޫކޮށްދާން އަހަރެންހުރީ ވަރަށް ދެރަވެފައެވެ. އެކަނިއުޅެންވުމުން ބައްޕަ ހިތާމަކުރާނޭވަރު އަހަރެންނަށް ވިސްނެއެވެ.\n” ބައްޕާ!….ބައްޕަ ކިހިނެއް އެކަނި އުޅޭނީ…..ކައްކާ ކާންދޭނެ މީހެއްވެސް ނެތެއްނު…..ބައްޕަ ހިނގާ އަޅުގަނޑުމެންނާއެކު މާލެދާން…..މާމަވެސް ގޮވައިގެން…” އެންމެފަހުން އަހަރެން އެދުނީމެވެ.\n” ނޫނޭ ދަރިފުޅާ!….ބައްޕައަށް ކައްކާކައިގެންވެސް އުޅެވިދާނެ…..ހިތާމަވެރިކަމެއް ކުރިމަތިވާއިރަށް އެތަނެއްދޫކޮށް ފިލަންދުވާނީ ފިނޑިން……ބައްޕައަކީ އެހާފިނޑިމީހެއްނޫން……ބައްޕައުޅޭނީ މިތާ….މިގޭގަ….މަންމަގެ ހަނދާންތަކާއެކީ ބައްޕައަށް އުޅެވިދާނެ..” ބައްޕަގެ ޖަވާބުއިވުމުން ބުނާނެ އިތުރު އެއްޗެއް އަހަރެންނަކަށް ނޭނގުނެވެ.\nހަފްތާއެއްވާންދެން ބައްޕަގާތު ތިބުމަށްފަހު ފާރޫޤްބޭބެމެން އަހަރެން ގޮވައިގެން މާލެދާން ފުރީމެވެ. އަލަމްއާއި އޭނާގެ މަންމައާއި ބައްޕައާއި އަހަރެންގެ ބައްޕައާއި މާމަ އަދި ޔޫނާގެ އިތުރުން ވަރަށްގިނަމީހުން އަހަރެން ފުރުވަން އައެވެ. އަހަރެންނަށް ހިތްވަރުދީ ނަސޭހަތްދިނެވެ. އަލަމްގެ މަންމަ އަހަރެންނާމެދު ކަންބޮޑުވެ ވަރަށް ހިތާމަކުރިއެވެ. އަލަމްގެ މަންމަ ރޮވިފައިހުރި މަންޒަރު ފެނުމުން އަހަރެން މަންމަގެ މަތިން ހަނދާންވެ ވަރަށް ދެރަވިއެވެ. ހިތްވަރުކޮށްގެން ހުއްޓާވެސް ލޮލުން ކަރުނައައެވެ. މާމަވެސް އަހަރެންދާތީ ދެރަވެގެން ވަރަށް ރުޔެވެ. ލޮލުން އެތައް ކަރުނައެއް އޮއްސަމުން މޮޅިވެފައިވާ ހިތަކާއިގެން އަހަރެން މާލެއައީމެވެ. މަންމަގެ ވަކިވެދިޔުން ވެގެންދިޔައީ އަހަރެންގެ ހަޔާތުގެ ހިތާމަވެރި ބާބުގެ ފެށުންކަމުގައެވެ.\nޗުއްޓީގެ ބާކީއޮތް ދުވަސްތައް އަހަރެން ހޭދަކުރީ އިންތިހާ ދަރަޖައިގެ ފޫހިކަމާއި ހިމޭންކަމުގައެވެ. ދައްތައާއި ބޭބެގެ ނަސޭހަތުން ހެލިފެލިވެ އުޅުނަސް އަހަރެންގެ ހިތްވަނީ ހިތާމައިން ފޯވެފައެވެ. މަންމަގެ ހަނދާން ނުވާ އެންމެ ހިނދުކޮޅެއްވެސް ނުދެއެވެ. އެއްވެސް މީހަކާ ވާހަކަ ދައްކާހިތެއްވެސް އަހަރެން ނުވެއެވެ. އަހަރެންގެ ކަމަކީ ކޮޓަރީގައި އެކަނި އޮވެގެން މަންމަގެ ހަނދާން ކޮށް ކޮށްފައި ރުއިމެވެ. ދެން ދުވަހަކުވެސް މަންމަ ނުފެންނާނެކަން އެނގޭތީ ހަމަ ރޮވެނީއެވެ. ބައްޕައާއި އަލަމް ގުޅައިފި ދުވަހަކު ރުއިން އިތުރުވެއެވެ. އެހިތާމަވެރި ހާދިސާއަށްފަހު ހަމަނިދިވެސް ނުނިދެއެވެ.\n“ޝެލީން…..ދެން ތިގޮތަށް އަބަދު އުޅޭކަށް ނުވާނެއްނު……ޝެލީން ކިތަންމެ ވަރަކަށް ހިތާމަކުރިޔަސް މަންމަ އަނބުރައެއް ނާންނާނެ…” އަހަރެން ކޮޓަރީގައި ރޯން އޮއްވައި ދައްތައާއި ބޭބެ އައިސް ވަނެވެ.\n” ތެދެއް……ދެން ތިގޮތަށް އަބަދު ރޮއެ ހިތާމަކުރީމަ މަންމަގެ ފުރާނައަކަށްވެސް ހަމަޖެހުމެއް ނުލިބޭނެ……މަންމަ ބޭނުމެއްނުވާނެ….ޝެލީން އަބަދު ރޮއެ ތިގޮތަށް އަމިއްލަ ނަފްސަށް ގެއްލުންދޭކަން…..ބައްޕަވެސް ބަލަން ހުރި ކުއްޖަކީ ތިޔެއްނު….ދެން ތިހެން އުޅުނީމަ ބައްޕަވެސް ހައްތަހާދެރަވާނީ…..މިހާރު ސުކޫލުވެސް ހުޅުވެން އެއުޅެނީ…..ހިތްވަރުކޮށްގެން ކިޔަވަންވެސް ޖެހޭނެއްނު” ބޭބެވެސް އަހަރެންނަށް ވިސްނަދިނެވެ.\nތެދެކެވެ. ކިތަންމެ ދެރަވިނަމަވެސް ތަޤުދީރުގައި ވާންހުރިކަމެއް ވެނިމޭނެއެވެ. އިންސާނުންނަށް ޖެހޭނީ ކެތްތެރިވާށެވެ. ދިރިތިބިމީހުންނަށް ވާޖިބުވަނީ މަރުވެދިޔަމީހުންގެ މައްޗަށް ހެދުއާކޮށް ދިރިއުޅުމައިގެން ކުރިޔަށްދިއުމެވެ. އަހަރެންވެސް ހިތާމަތައް އެއްފަރާތްކޮށްލުމަށްފަހު، ދުނިޔޭގެ ގާނޫނާ އެއްގޮތަށް ދިރިއުޅުމާއިގެން ކުރިޔަށް ދިއުމަށް ނިންމީމެވެ.\nޗުއްޓީއަށްފަހު އަނެއްކާވެސް އާއަހަރެއްގެ ކިޔެވުން ފެށިއްޖެއެވެ. މިއީ އަހަރެން އޯލެވެލް ހަދާ އަހަރެވެ. އެހެންކަމުން ދައްތައާއި ބޭބެގެ އިތުރުން އަލަމްއާއި ބައްޕަވެސް ގުޅައިގެން އަހަރެންނަށް ކިޔެވުމަށް ހިތްވަރުދީ ހަދައެވެ. އަލަމްގެ މަންމަ ދުވަސްފުރައި ލޯބިލޯބި ފިރިހެން ކުއްޖަކު ވިހޭ ވާހަކަ ބައްޕަ ފޯނުކުރި ދުވަހެއްގައި ބުންޏެވެ. ބައްޕަ އެހެންބުނިއިރު ބައްޕަގެ އަޑުގައިހުރި ހިތާމައިގެ އަސަރު އަހަރެންނަށް ފާހަގަ ކުރެވުނެވެ. އަހަރެންގެ މަންމައާއި ލޯބިލޯބި ކޮއްކޮގެމަތިން ބައްޕަ ހަނދާންވީކަން އަހަރެންނަށް އެނގުނެވެ. އެހަނދާންވެފައި އަހަރެންވެސް ވަރަށް ދެރަވިއެވެ.\nދުވަސްތައް އެގޮތުގައި ދެއެވެ.\nއަހަރުގެ މެދަކާހަމައަށް ދިޔަފަހުން ކުއްލިއަކަށް ހިނގި ނުރައްކާތެރި ކާރުއެކްސިޑެންޓެއްގައި ފާރޫޤުބޭބެ ވަރަށްބޮޑަށް ޒަޚަމްވިއެވެ. ދައްތައާއި ބޭބެ ފާރޫޤުބޭބެ ގޮވައިގެން އަވަސްގޮތެއްގައި އިންޑިއާއަށް ދިޔައެވެ. އެހެންކަމުން ކުޑަދުވަސްކޮޅެއް ވާންދެން އެކަނި އުޅެންވެސް އަހަރެންނަށް ޖެހުނެވެ. ނަމަވެސް ދުވަސްކޮޅެއްފަހުން ބޭބެ އެނބުރި މާލެއައީ ވިޔަފާރީގެ ކަންތައްތައް ބަލަހައްޓާނެ އިތުރުމީހަކު ނެތުމުންނެވެ. ދެބަފައިން އެކަނިދޫކޮށްފައި އަންނަން ޖެހުމުން ބޭބެހުރީ ވަރަށް ދެރަވެފައެވެ. ބޭބެގެ ފަރާތުން އެނގުނުގޮތުގައި ފާރޫޤުބޭބެގެ ބޮލަށް ލިބުނު ގެއްލުމެއްގެ ސަބަބުން ލޮލުގެ ފެނުންވެސްވަނީ ގެއްލިފައެވެ. އެކަން އެނގުމުން ސަމީރައްތަ ދެރަވާނެވަރު ހިތަށް އަރާފައި އަހަރެން ވަރަށް ދެރަވިއެވެ. ދައްތަ ބައްޕަޔާއެކު މަޑުކުރީ އިތުރަށް ބޭސްކުރުމަށެވެ. އަހަރެންގެ ބައްޕައަށް ފާރޫޤު ބޭބެގެ ހާލު އެނގުމުން ހަމައެހާދެރަވެގެން ފާރޫޤުބޭބެ ރަނގަޅުވުމަށް އެދިދުޢާކުރިއެވެ.\nދައްތަ ޤައުމުން ބޭރުގައި ހޭދަކުރި ދުވަސްތަކުގައި ގޭގައި އުޅުނީ އަހަރެންނާއި ޝިޔާޒްބޭބެއާ ދެމީހުންނެވެ. ގޭތެރޭގެ ކަންތައްތައް ދަސްވެފައި ހުރިކަން ނަސީބޭ ހިތައްއެރިއެވެ. އެހެންނޫންނަމަ ދައްތަނެތި އަހަރެން އުޅެންޖެހުނީހީ ކޮންފަދަ ހާލެއްގައި ހެއްޔެވެ؟ ނަމަވެސް އަހަރެން ގޭތެރޭގެ ކަންތައްތައް ކުރާކަށް ބޭބެ އެހާ ހިތްހަމައެއް ނުޖެހެއެވެ. އަހަރެންގެ ކިޔެވުމަށް ހުރަސް އެޅިދާނެތީއެވެ. އެހެންކަމުން ކެއުންވެސް ބޭބެ އޯޑަރކުރަނީ އަހަރެންނަށް ކަށްކަން ނުޖައްސަން ވެގެންނެވެ. ބޭބެގެ އަންނައުނު ދޮވެ އިސްތިރިކޮށް ހަދަނީވެސް އަމިއްލައަށެވެ. ބޭބެ އަހަރެންނާމެދު އެހާވަރަށް ވިސްނާތީ އަހަރެން ވަރަށް އުފާވިއެވެ. އަހަރެންގެ އާއިލާގެ އިތުރުންވެސް އަހަރެންނާ އަޅާލާނެ ބަޔަކުތިބިކަމުގެ އިހުސާސް އަހަރެންނަށް ކުރެވުނެވެ.\nބޭބެ ގިނަވަގުތު އުޅެނީ އޮފީހުގައެވެ. އަހަރެން އުޅެނީ ސުކޫލުގައެވެ. ދެމީހުން ގިނައިން ދިމާވަނީ ސުކޫލަށްދާގަޑީގައި އާއި ރޭގަނޑުގަޑީގައެވެ. މިހާރުވެސް ބޭބެ އަހަރެން ސުކޫލަށް ލައިދޭން ދެއެވެ. ބަލާނުދެވެނީ ބޭބެ އޮފީހުގައި މާބޮޑަށް ބުރަކޮށް އުޅެންޖެހޭތީއެވެ. ކިތަންމެ ބުރަކޮށް އުޅުނަސް ކާގަޑިތަކަށް ގެޔަށް އައިސް އަހަރެންހުރީ ކައިގެންތޯ ބަލާހަދައެވެ. އަހަރެން އެކަނިވެދާނެތީ ރާގަނޑު އެއްގޮތަކަށްވެސް ބޭރަކަށް ނުދެއެވެ. އޮފީސް ނިމިގެން އަންނައިރުވެސް ތަފާތުވައްތަރުގެ ލުއިކާނާއާއި އައިސްކުރީމް ފަދަ އެއްޗެހި އަހަރެންނަށް ގެނެސްދީހަދައެވެ. ބޭބެގެ ރަގަނޅުކަން ފެނި އަހަރެންގެ ހިތުގައި ބޭބެއަށް ދެވިފައިވާ ޤަދަރާއި ލޯބިއިތުރުވެގެން ދިޔައެވެ.\nހުކުރު ދުވަހެކެވެ. ފަތިހުހޭލައިގެން ނަމާދުކޮށްގެން އަހަރެން އަވަސްވެގަތީ ކާއެއްޗެއް ތައްޔާރުކުރުމަށެވެ. އަހަރެން ބޭނުމީ މިއަދު އަހަރެންގެ އަތުން އެއްޗެއް ކަށްކައިގެން ކާށެވެ. އަހަރެން ކައްކާ އެއްޗެހި ބޭބެއަށްވެސް ކަމުދާނެކަން ގައިމެވެ. އުފަލުންހުރެ އަހަރެން ސައިތައްޔާރުކުރީމެވެ.\n“ބޭބޭ…ސައިހަދާފައޭހުރީ…” ބޭބެ ކާއެއްޗަކަށް އޯޑަރދޭން އުޅެންފެށުމުން އަހަރެންބުނީމެވެ.\n” އެހެންތަ؟….ޝެލީން އެކަނިތަ ސައިހެދީ؟…” ބޭބެ ކުޑަކޮށް ހައިރާންވެފާ އަހާލިއެވެ.\n” ހޫމް…އަޅުގަނޑު އެކަނި ސައިހެދީ…..އަޅުގަނޑަށް އެނގެޔޭ މިހާރު ކާއެއްޗެހި ހަދަން…..ތިހޮޓަލުން ގެންނަ އެއްޗެއްސަށްވުރެ މީރުވާނެ ޝެލީން ހަދާފަހުރި އެއްޗެހިވެސް….” އަހަރެން ފޮނިވެލާފައި ބުނީމެވެ. ބޭބެ ހީލަމުން ކާންފެށިއެވެ.\n” އަސްލުވެސް ތިބުނީ ހަމަ ތެދެއް…..ވަރަށްމީރު…” ބޭބެ އަހަރެންނަށް ތައުރީފުކޮށްލުމުން އަހަރެން އުފާވިއެވެ. އެދުވަހަށްފަހު އަހަރެންނަށް ވަގުތުވީވަރަކުން ގޭތެރޭގެ ހުރިހާކަމެއްވެސް ކުރަމެވެ. ބޭބެވެސް ބައެއްފަހަރު އަހަރެންނާއެކު ކަންކަމުގައި ބައިވެރިވެއެވެ. ނަމަވެސް ދައްތަ ގޭތެރޭ ކަންތައް ކުރާއިރު ދުވަހަކުވެސް ބޭބެ ބައިވެރިވާތީ އަހަރެން ނުދެކެމެވެ.\nދުވަސްތައް ވޭތުކަމުން ދިޔަވަރަކަށް މަންމަވަކިވެ ދިޔުމުގެ ހިތާމަ ލުއިވަމުން ދިޔައެވެ. ބައްޕަވެސް ކެތްތެރިކަމާއެކު ދިރިއުޅުމާއިގެން ކުރިޔަށް ދިޔައެވެ. ބޭބެގެ އަޅާލުމާއި ނަސޭހަތުން އަހަރެންވެސް ހިތްވަރުދެރަނުކޮށް ކިޔަވަމުން ދިޔައީމެވެ. މާގިނަވަގުތު ސުކޫލުގައި ކުލާސްކުދިންނާއެކު ހޭދަކުރަން ފެށުމުން ބޭބެ ބޭނުންވީ އެކުދިންނާއެކު ގެޔަށް “އައިސް ގުރޫޕް ސްޓަޑީ” ހެދުމަށެވެ. ގޭގައިވެސް އިތުރު ބަޔަކު ނޫޅޭއިރު ކިޔަވަން ގޭގެ މާހައުލުވެސް ހަމަ ރަނގަޅުވާނެކަމުގައި ބޭބެ ބުންޏެވެ. އަހަރެން ކުލާސްކުދިންނާ މަޝްވަރާކުރުމުން އެކުދިންވެސް އެގޮތާއި އެއްބަސްވިއެވެ. އަހަރެން ގުރޫޕް ސްޓަޑީ ހަދަނީ އަހަރެންގެ ކުލާސްދަރަހުމަތްތެރިން ކަމަށްވާ އަރުޝީއާއި އަޝްފާއާ އެކުގައެވެ. ދެކުދިންނަކީވެސް މާލެއަށް ނިސްބަތްވާ، ޒަމާނީ ގޮތްތަކަށް ލޯބިކުރާ ދެކުދީންނެވެ. ހެދުން އެޅުމާއި އެހެނިހެން ކަންކަމުގައިވެސް އަހަރެންނާއި އެކުދީން ވަރަށް ތަފާތެވެ. ފުރަތަމަ ގެޔަށް އައިދުވަހުވެސް އެކުދިން އަހަރެން ހެދުންއަޅާގޮތަށް ފާޑުކިއެވެ.\n” އަޅެ ޝެލީން….ތިރާއްޖެތެރޭ ކަޓްގޮތްގަނޑު ދޫކޮށްފަ އަހަރެމެން މިލާ ކަހަލަ ޓޮޕާ ޖީންސް ނޫނީ ސްކާޓްލާބަލަ……ތިދެން މިހާރު ވަރަށް އޮޑް ސްޓައިލްއެއް” އަހަރެންލާފައިހުރި އަތްދިގު ހަރުވާޅުހެދުން ފެނިގެން އަރުޝީ ބުންޏެވެ.\n” އަހަރެންވެސް ލަމޭ ޖީންސް…..އެކަމް ތިކަހަލަ ކުރުޓޮޕާ މިނީ ސްކާޓްލާކަށް މަށަކަށް ނުކެރޭނެ…” އަހަރެން ވަގުތުން އިންކާރުކުރީމެވެ.\n” އެކަމް ދެން….ތިލާފަހުންނަ ބޮޑެތި ހެދުމުގެ ސަބަބުން ޝެލީންގެ ރީތިކަމެއްވެސް ނުފެނޭ…..ޝެލީން ވަރަށް ސަޅިވާނެ ސްކާޓްލާފަ މިގޮތަށް ޓޮޕްކޮޅުލީމަ” އަޝްފާ އޭނަގެ ހެދުމަށް އިޝާރާތްކޮށްލަމުން ބުންޏެވެ. އަހަރެން އަޝްފާގެ ހެދުމަށް ރަނގަޅަށް ބަލާލީމެވެ. އޭނާ މަތިންލާފައިހުރި ޓޮޕްކޮޅުގެ ކުރުކަމުން ބަނޑުފޮރުވެނީވެސް ކިރިޔާއެވެ. ބާރުކަމުން ހަށިގަނޑުގެ ވަނާތައް ރީތިކޮށް ފާޅުވެއެވެ. ތިރިންލާފައިހުރި ކުރު ސްކާޓް ކަކުލުން މައްޗަށް އަރައެވެ. ފައިގެ ބޮޑުބައިއޮތީ ހާމައަށެވެ.\n” މަށަކަށް ނުކެރޭނެ ތިކަހަލަ އެއްޗެއްލައިގެން މީހެއްގެ ކުރިމައްޗަށް ނުކުންނާކަން….” އަހަރެން އަނެއްކާވެސް ބުނީމެވެ.\n” އޯކޭ ބޭރަށްދާން ނުލިޔަސް އަހަރެމެން ބަލާލަން ލައިފާނަންތަ؟…..މާދަމާ އަންނައިރުން އަހަރެން ގެނެސްދޭނަން ހެދުމެއް….” އަޝްފާ އަނެއްކާވެސް ބުންޏެވެ. އަޝްފާއާއި އަރުޝީ އެތައްވާހަކައެއް ދައްކައިގެން އަހަރެންވެސް އެމީހުންލާފަދަ ހެދުމެއްލާން އެއްބަސްކުރުވިއެވެ.\nޖެހިގެން އައިދުވަހު ކިޔަވަން އައިއިރު ދެމީހުންގެ އަތުގައި ދެކޮތަޅު އޮތެއެވެ. ދެމީހުންވެސް އައީ އަހަރެންނަށް ހެދުމާއި ފައިވާންވެސް ހިފައިގެންނެވެ. ކިޔަވާ ނިމުމުން އެމީހުން އަހަރެންގާތު އާދޭސްކުރަންފެށީ އެމީހުން ގެނައިހެދުން ލުމަށެވެ. އަހަރެން ހެދުން ހިފައިގެން ކޮޓަރިއަށްވަދެ ފުރަތަމަލީ އަރުޝީގެ ޖީންސްއަކާ ޓޮޕެކެވެ. ލޯގަނޑުކުރިމަތީހުރެފައި އަހަރެންގެ ސޫރައަށް ބަލާލުމުން ޚުދު އަހަރެންވެސް ލަދުގަތެވެ. ހެދުންލައިގެން ނުކުންނަން ނުކެރިފައި ހުއްޓާ އަރުޝީ ދޮރުގައި ތަޅައިގަތުމުން އަހަރެންދިޔައީ ސިއްސައިގެންނެވެ. ލަދުންހުރެ އަހަރެން ބޭރަށް ނުކުތީމެވެ.\n” ވާއު!…ޝެލީން…ޔޫ ލްކް ސޯ ބިއުޓިފުލް..” ދެކުދީން އެއްފަހަރާ އަހަރެންނަށް ތައުރީފްކޮށްލިއެވެ. އެމީހުން އަހަރެންނަށް ފަހަރަކުހެދުމެއްލާން އެންގިއެވެ. އަދި ސިޓިންރޫމްގައި ހުރި ޓީވީހުޅުވާފައި ފެޝަންޝޯއެއް އަންނަ ޗެނަލްއަކަށް ލުމަށްފަހު ތިންމީހުން ޓީވީއިން ފެންނަގޮތަށް ސިޓިންރޫމުތެރޭގައި ހިނގާ ސަކަރާތްޖަހަން ފެށީމެވެ. ފަހަރަކު ހެދުމެއްލައި އެއާގުޅޭގޮތުން ފައިވާންވެސް ބަދަލުކުރަމުން ދިޔައީމެވެ. އެކަންތައް އަހަރެންނަށްވެސް ވީ ވަރަށް މަޖާކަމަކަށެވެ.\nއޭގެފަހުން ކޮންމެ ދުވަހަކުވެސް އަހަރެމެން ކިޔަވާނިމިގެން ފެޝަންޝޯ ކުޅެމެވެ. ކޮންމެ ދުވަހެއްގެވެސް ދެޔަކުން ފެށިގެން ހަތަރަކާ ހަމައަށް އެއީ އަހަރެމެންގެ ގަޑިއެވެ. ބޭބެ ގެޔަށް އަންނާނީ ހަތަރެއްގެ ފަހުންނެވެ. އެހެންކަމުން އަހަރެމެންނަށް ޖަހާނެ ސަކަރާތެއް ޖަހަން ގެއޮންނަނީ ހިތަކަށް ލިބިފައެވެ.\nއެއްދުވަހަކު އަހަރެމެން ފޯރީގައި ފެޝަންޝޯ ކުޅެންތިއްބައި ފޯނުރިންގްވިއެވެ. އަހަރެން ހަމައެހިނގުމުގައި ގޮސް ފޯނުނެގީމެވެ. ގުޅީ އަލަމްއެވެ. އަލަމްގެ އަޑުޖެހުމުން އަހަރެންގެ ހިތަށް ފިނިކަމެއް ލިބުނެވެ. އަހަރެން ވަރަށް ގަޔާވެފައި އަލަމްއާ ވާހަކަދައްކަން ހުރީމެވެ. އޭރުވެސް އަރުޝީއާއި އަޝްފާ ހީހީފައި ދެކޮޅަށް ހިނގައެވެ. އެމީހުނަށް އަހަރެން ދައްކާ ވާހަކަ އަޑުއިވިދާނެތީ އަހަރެން ވާހަކަ ދެއްކީވެސް ވަރަށް މަޑުންނެވެ. އެމީހުން މާބޮޑަށް އެކަމާ އަޅައެއްވެސް ނުލައެވެ.\nއަޝްފާމެންނަށް ފުރަގަސްދީގެން ފޯނުގައި ހުންނަތާ އިރުކޮޅެއް ފަހުން ސަކަރާތް ޖެހުމުގެ އަޑުމަޑުވިހެން އަހަރެންނަށް ހީވިއެވެ. އަހަރެން ފަހަތަށް އެނބުރިފައި ބަލާލި ވަގުތު ސޯފާގައި ހަމަޖެހިލައިގެން އިން ބޭބެ ފެނިފައި ފޯނުގެ އަތްގަނޑުވެސް އަތުން ދޫވެގެން ވެއްޓިއްޖެއެވެ.\nބޭބެ އަހަރެންނާ ދިމާބަލަން އިންގޮތުން ޚުދު އަހަރެންނަށްވެސް އަހަރެންގެ ހަށިގަނޑަށް ނަޒަރެއް ހިންގާލެވުނެވެ. އަހަރެންލާފައިހުރި ގަޔަށްބާރު ޓޮޕާއި މިނީ ސްކާޓްގެ ސަބަބުން ހަށިގަނޑުގެ ބޮޑުބައެއްއޮތީ ހާމައަށޭ ބުންޏަސް ދޮގަކަށް ނުވާނެއެވެ. ދެއަތާއި ދެފައިއޮތީ ހާމައަށެވެ. ގަޔަށް ހިފާލާފައިހުރި ޓޮޕްގެ ސަބަބުން ހަށިގަނޑުގެ ވަނާތައްހުރީ ދިމާއަށް ފެންނާށެވެ. ހުރެވުގުގޮތް އެނގުމުން އަހަރެން ލަދުން މަދރުނުވީ ކިރިޔާއެވެ. އަނެއްދެމީހުން ކޮބައިބާއޭ ހިތައި ހޯދާލިއިރު ފެންނަންވެސް ނެތެވެ. ކޮޓަރިއާ ދިމާއަށް ދާން ވިސްނާލިއިރު ދެވެންއޮތީ ބޭބެގެ ކުރިމަތިންލާފައެވެ.\nހެދޭނެ އިތުރުގޮތެއް ނެތުމުން ކޮޓަރިއާދިމާއަށް ދިއުމަށްޓަކައި ހިނގައިގަތީމެވެ. އަރާފައިހުރި ހުސްފައިވާނުގެ ސަބަބުންނާއި ގެންފައިހުރި ލަދެއްގެ ބޮޑުކަމުން ފައިއޮޅޭ ގޮތްވެއްޖެއެވެ. ބޭބެގެ ކުރިމަތިންލާފައި ދާންއެޅި ފުރަތަމަ ފިޔަވަޅާއެކު ދެފައިއޮޅިގެން އަހަރެން ވެއްޓެންދިޔައެވެ. ބޭބެ ކުއްލިއަކަށް ފުންމައިގެން ތެދުވެ އަހަރެން ނުހިފެހެއްޓިނަމަ އަހަރެން އޮތީހީ އަނގަވަތަށް ވެއްޓިފައިކަން ޔަގީނެވެ. ގަތްބިރުން ދެލޯމަރައިގެން އިރުކޮޅަކު އޮތުމަށްފަހު އަހަރެން ލޯހުޅުވާލީމެވެ. އަހަރެންނަށް އޮވެވުނީ ބޭބެގެ ގަމީހުގައި ބާރަށް ހިފަހައްޓައިގެންނެވެ. ބޭބެ އަހަރެންނާ އެހާގާތުގައި އަހަރެންނަށް ބަލަން ހުރުމުން އަހަރެންގެ ހިތުގެތެޅުން ކުއްލިއަކަށް އަވަސްވިއެވެ. އަހަރެން އަވަސް އަވަހަށް ބޭބެގެ އަތުގެތެރެއިން ދެމިގަނެގެން ގޮސް ކޮޓަރިއަށް ވަންނަން ދިމާކޮށްލީމެވެ. ނަމަވެސް ދޮރުތަޅުލާފައި ހުރުމުން އެދިޔަބާރުމިނުގައި ގޮސް ދޮރުފަތުގައިޖެހިފައި އަހަރެން މަތަވިއެވެ.\n” އަޝްފާ…އަރުޝީ ދޮރުހުޅުވަބަލަ!” އަހަރެން ދޮރުގައި ތަޅައިގަންނަމުން ގޮވަންފެށީމެވެ. އެވަގުތު ކަންބޮޑުވެ، ހާސްވެގެން ގޮސް އަހަރެންގެ އަޑުވެސް ތުރުތުރުލައެވެ. ސިއްރު ސިއްރުން އަހަރެންނަށް ބޭބެއާދިމާ ބަލާލެވުނީ ބޭބެ އަދިވެސް އަހަރެންނާ ދިމާބަލަން ހުރިހެން ހީވެގެންނެވެ. އަހަރެން ބަލާލުމާއެކު ބޭބެ ފާޑަކަށް ހެވިފައި ހުރެގެން ގޮސް އޭނާގެ ކޮޓަރިއަށް ވަދެއްޖެއެވެ.\n” ކީއްވެތަ ބޭބެއައީމަވެސް ބުނެވެސް ނުލާ ކޮޓަރިއަށް އައީ؟…ހާދަގޯހޭ” ދޮރުހުޅުވުމާއެކު އަހަރެން ރުޅިއައިސްފައި އަޝްފާއާއި އަރުޝީއާ ދިމާއަށް އަޑުލައިގަތީމެވެ.\n” ސޮރީ ޝެލީން…..އަހަރެމެންވެސް ސަކަރާތް ޖަހަޖަހާތިބެފަ ބަލާލިވަގުތު ދޮރުމަތީ އަހަރެމެންނަށް ބަލަން ހުއްޓާ ފެނުނީ…..އަހަރެމެން ގަތްބިރުން އަވަހަށް ދުވެފައި އައިސް ކޮޓަރިއަށްވަނީ….” އަރުޝީ ދެރަވެލާފައި ބުންޏެވެ.\n” އަހަރެން ޝެލީންއަށް މަޑުމަޑުން ދެތިން ފަހަރަކު ގޮވާވެސްލީން…..އެކަމް ޝެލީންހުރީ ފޯނަށް ގޮސް ހުސްވެފަވިއްޔަ…އެހެންވެ ނޭނގުނީ” އަޝްފާ ބުންޏެވެ. އަހަރެން ދިޔަގޮތަށް ގޮސް ލޯގަނޑުކުރިމައްޗަށް ހުއްޓި އަމިއްލަ ސޫރައަށް ނަޒަރެއް ހިންގާލީމެވެ.\n” އަޅެނޫން….އަހަރެން މިހެން ހުއްޓާ ބޭބެއަށް އެފެނުނީ……މިއޮއް ފަލަފައިވެސް….އާހް!” އަހަރެން ބޭއިޚުތިޔާރުގައި މޫނުގައި ދެއަތްއަޅާލެވުނެވެ. އަދި ދުވެފައި ގޮސް އެނދުމައްޗަށް ބަންޑުން ވެއްޓިގަތީމެވެ. ބޭބެ ބަލަންހުރި މަންޒަރު ހިތަށް ސިފަވުމާއެކީ އަނެއްކާވެސް ލަދުގަތެވެ. އިސާހިތަކު ލޮލުން ކަރުނަވެސް އަތުވެއްޖެއެވެ. އަހަރެން އެފަދަގޮތަކަށް ހުއްޓައި ޚުދު އަހަރެންގެ ބައްޕައަށްވެސް ފެނިފައެއް ނުވާނެއެވެ. އަލަމްއަށްވެސް އަހަރެންގެ ހަށިގަނޑުން ބައެއްވެސް ފެނިފައެއް ނުވާނެއެވެ. އެހެންކަމުން ބޭބެއަށް އެގޮތަށް ފެނުމުން އަހަރެން ވަރަށްލަދުގަނެ ދެރަވެސް ވިއެވެ. އަލަމް ނޫން އިތުރު ފިރިހެނަކަށް ދުވަހަކުވެސް އަހަރެންގެ ހަށިގަނޑުން ބައެއްވެސް ފެންނާކަށް އަހަރެން ނޭދެމެވެ.\nNice. V interesting\nMe first.v reethi\nalhee…. varah kiyaahithun huhta eh nimuny…\nvarah chaalu mi baivex\nshine keeve mihaaru maalahun up kuranee ? reygaves varah inthixaar kurevunu .plz avahah up koh mi diary ninmaalaba .maa bidah dhigulaigen dhanyaa foohi .\nalhey haadha reehchey kiyaahithun indhaa enimuny avahah dairy ninmaala ba\nMi vaahakaige aslu main part aky dairy. So diary dhigu vaane ofcourse.\nyes itsaloong diary……better be patient…adhi salhi baithah hury 🙂\nV reethi inthixaaru kurran\nShine please request eh eba oeh. Kurin dhuvaalaku2faharu up kuraa gothah up kureven ove dhaanetha? If yes please can you do?\nVvv reethi ?\nMiadhu hadha lasvany…\nދޭނަން ހިތާ ޖާނާ…! 5ވަނަ ބައި\nހިތާމަ ލޯބި January 28, 2016\nތި ލޯބި އެދިގެން.. 4\nއެކުގައިވާން އެދެމޭ… 26\nމިހިތުގެ ފަސާނާ 29\nހިތާމަ ލޯބި December 7, 2016


ކީޕަރު ޒިޔަޒަން ނިއުރޭޑިއެންޓާ ގުޅިއްޖެ\nޒިޔަޒަން ވަނީ ރާއްޖޭގެ ގިނަ ކްލަބުތަކަށް ކުޅެފަ\nމިނިވަން ޗެމްޕިއަންޝިޕްގެ ތަށި އޭދަފުން ހޯދިއިރު މުހިންމު ދައުރެއް އަދާކުރި\nޒިޔަޒަން ވަނީ މީގެ ކުރިން ވެސް ނިއުއަށް ކުޅެފަ\n14 ޖެނުއަރީ 2017 | ހޮނިހިރު 17:31\nއޭދަފުއްޓަށް ފާއިތުވި ސީޒަންގައި ކުޅުނު އަބްދުﷲ ޒިޔަޒަން\nމިނިވަން ޗެމްޕިއަންޝިޕް ފުޓުބޯޅަ މުބާރާތް ބ. އޭދަފުއްޓަށް ހޯދައި ދިނުމުގައި މުހިއްމު ދައުރެއް އަދާކުރި އެ ޓީމުގެ ކީޕަރު އަބްދުﷲ ޒިޔަޒަން ނިއުރޭޑިއަންޓް ސްޕޯޓްސް ކްލަބާ ގުޅިއްޖެ އެވެ.\nޒިއަޒަން ވަނީ މީގެ ކުރިން ވެސް ނިއުއަށް ކުޅެފަ އެވެ. އެ ގޮތުން ޒިޔަޒަން ވަނީ މިނިވަން ޗެމްޕިއަންޝިޕުގެ ސެމީ ފައިނަލުން ކުރީގެ ޗެމްޕިއަން ސ. ފޭދޫ އަތުން ޕެނަލްޓީ ޖަހައިގެން އޭދަފުށި މޮޅުވި މެޗުގައި ފޭދޫގެ ތިން ޕެނަލްޓީ ވެސް މަތަކޮށްފަ އެވެ.\nތ. ތިމަރަފުށި ބަލިކޮށް އޭދަފުށި ޗެމްޕިއަންކަން ހޯދި މެޗަށް ފަހު ގިނަ ބަޔަކު ވަނީ ޒިޔަޒަންގެ ހުނަރަށް ތައުރީފްކޮށް ވާހަކަ ދައްކާފަ އެވެ.\nޒިޔަޒަން ނިއުއަށް ސޮއިކުރި އިރު، ރާއްޖޭގެ އެންމެ ތަޖުރިބާކާރު ކީޕަރު އިމްރާން މުހައްމަދު މުހައްމަދު ވެސް މި ސީޒަންގައި އެކްލަބަށް ކުޅެން ނިންމާފަ އެވެ. އެހެން ކަމުން ޒިއަޒަން ފެނިގެންދާނީ އެ ކްލަބުގެ ބެންޗުން އިމްރާންގެ ބަދަލުގައި ކުޅޭނެ ކުޅުންތެރިއެއްގެ ގޮތުގަ އެވެ.\nކްލަބް ވިޔަންސާއިން 2007 ވަނަ އަހަރު ފުޓުބޯޅަ ކެރިއަރު ފެށި ޒިއަޒަންއަކީ މީގެ ކުރިން އެތަށް ކްލަބެއްގެ ޖޯޒީގައި ގަލޮޅު ދަނޑުން ފެނިފައިވާ ފަރިތަ މޫނެކެވެ.\nއެގޮތުން އޭނާ ވަނީ ވިޔަންސާ އަށް ތިން އަހަރު ކުޅުމަށް ފަހު 2010 ވަނަ އަހަރު ނިއުއަށް ބަދަލުވެފަ އެވެ. އަދި2އަހަރު ނިއުގައި ހޭދަކުރުމަށްފަހު 2012 އަދި 2013 ވަނަ އަހަރު އޭނާ ކުޅެފައި ވަނީ ވީބީ އައްޑޫ އެފްސީ އަށެވެ. އަދި ޖެހިގެން އައި 2014 ވަނަ އަހަރު އޭވައިއެލްއަށް ކުޅެ، 2015 ވަނަ އަހަރު ޒިޔަޒަން ފެނުނީ އޭރު ދެވަނަ ޑިވިޝަނުގައި ވާދަކުރި ގްރީން ސްޓްރީޓުންނެވެ.\nއެއަށްފަހު މިދިޔަ އަހަރު އޭނޭ ބެލެހެއްޓީ އޭދަފުށީ ޓީމުގެ ގޯލެވެ.\nޒިޔަޒަން ނިއު އަށް ބަދަލުވުމާއެކު އޭނާ އަށް ފުޓުބޯޅައިން ކުރިއަށް ދިއުމަށް ވަނީ އާ ދޮރެއް ހުޅުވިގެން ގޮސްފަ އެވެ. އެގޮތުން ތަޖުރިބާކާރު ކީޕަރު އިމްރާންއާ އެކު އޭނާއަށް މި ދާއިރާއިން ގިނަ ކަންތައްތަކެއް ދަސްވެގެންދާނެ ކަމަށް ބެލެވެ އެވެ.


SDFC Ge Loan Thah Dhekkun Faskohdheyn Hushahalhan Hulhuvaalaifi – adduLIVE\nއެސްޑީއެފްސީގެ ލޯނުތައް ފަސްކޮށްދޭން ހުށަހަޅަން ހުޅުވާލައިފި\nSep 09, 2020, 11:20 ހަސަން ރަޝީދު\nކޮވިޑް-19 އާއި ގުޅިގެން އެސްޑީއެފްސީއިން ދޫކޮށްފައިވާ ލޯނުތައް ފަސްކޮށްދިނުމަށް ހުށަހެޅުމުގެ ދެވަނަ ފުރުސަތު ހުޅުވާލައިފިއެވެ.\nއެސްޑީއެފްސީން ވަނީ ލޯނުތައް ދެއްކުން މިއަހަރުގެ ނިޔަލަށް ފަސްކޮށްދޭން ނިންމާފައެވެ.\nއެސްޑީއެފްސީން ބުނީ މޮރެޓޯރިއަމްގެ މުއްދަތު މި މަހުން ފެށިގެން ހަތަރު މަސްދުވަހަށް އިތުރުކޮށް، މިއަދުން ފެށިގެން މިޚިދުމަތަށް އެދުމުގެ ފުރުޞަތު ހުޅުވާލާފައިވާ ކަމަށެވެ. އަދި މޮރެޓޯރިއަމްއަށް އެދުމަށް ހަމަޖެހިފައިވަނީ އެސްޑީއެފްސީގެ ވެބްސައިޓް މެދުވެރިކޮށް އޮންލައިން ޕޯރޓަލްއިންނެވެ.\nމޮރެޓޯރިއަމްއަށް ހުށަހެޅުމުގެ އެންމެ ފަހު ތާރީޚަކީ މި މަހުގެ 25 ވަނަ ދުވަހުއެވެ. އަދި މިތާރީޚާއި ހަމައަށް މޮރެޓޯރިއަމްއަށް އެދި ހުށަހަޅާފައި ނުވާނަމަ، ބެލެވޭނީ އެފަރާތްތަކުން މޮރެޓޯރިއަމްގެ ޚިދުމަތް ބޭނުންނުވާ ކަމަށާއި އެލޯނުތަކަށް މަހުން މަހަށް ދައްކަން ޖެހޭ ފައިސާ މި މަހުން ފެށިގެން ދައްކަން ވާނެ ކަމަށްވެސް ބުނެފައިވެއެވެ.\nއެސްޑީއެފްސީއަކީ ދައުލަތުގެ 100 އިންސައްތަ ހިއްސާވާ ކުންފުންޏެއް ކަމަށްވާއިރު، އެސްޑީއެފްސީގެ އިތުރުން ބީއެމްއެލް އިން ވެސް ވަނީ ލޯނު ދެއްކުން ފަސްކޮށްދިނުމަށް ނިންމައި، އެކަމަށް އެދި ހުށަހެޅުމުގެ ފުރުސަތު އިއްޔެ ހުޅުވާލާފައެވެ.


Chelsea gai madukuran beynun: Sarri\nކުޅިވަރު - މައުރީޒިއޯ ސާރީ\nސާރީ ހޯދުމަށް ރޯމާއިން އަންނަނީ މަސައްކަތް ކުރަމުން\nކ. މާލެ 22 މެއި 2019 | ބުދަ 21:11 1,998\nމައުރީޒިއޯ ސާރީ - ގެޓީ އިމޭޖާސް\nޗެލްސީގައި މަޑުކުރަން ބޭނުންވާ ކަމަށް އެ ކްލަބުގެ ކޯޗު މައުރީޒިއޯ ސާރީ ބުނެފިއެވެ.\nނޫސްވެރިންނަށް މައުލޫމާތު ދެމުން ސާރީ ބުނީ، ޕްރިމިއާ ލީގުގައި ކޯޗުކޮށްދިނުމަކީ ލިބޭ އުފަލެއް ކަމަށާއި، ޗެލްސީއަކީ ޕްރިމިއާ ލީގުގައި މުހިންމު ކްލަބެއް ކަމަށެވެ.\nއެއްބަސްވުމުގައި ބާކީ ދެ އަހަރު އޮތްކަން ފާހަގަކުރަމުން ސާރީ ބުނީ، ގަބޫލުކުރެވޭ ގޮތުގައި އޭނާގެ ކުރިމަގު ބައްޓަންވާނީ ބުދަ ދުވަހުގެ ރޭ ކުޅޭ ޔޫރޮޕާ ލީގުގެ ފައިނަލަށް ފަހު ކަމަށާއި، އެ މެޗަށް މިހާރު ހުރިހާ ވިސްނުމެއް ހުރި ކަމަށެވެ.\nރިޕޯޓްތައް ބުނާ ގޮތުން ޔޫރޮޕާ ލީގުގެ ފައިނަލުން ޗެލްސީ ބަލިވެއްޖެ ނަމަ، އެ ކްލަބުގެ ކޯޗުކަމުން ސާރީ ވަކިކުރާނެއެވެ. ނަމަވެސް ސާރީ ވަނީ އެއްބަސްވުން ހަމަވުމުގެ ކުރިން އެހެން ކްލަބަކަށް ބަދަލުވުމަކީ ދުރުކަމެއް ކަމަށް ބުނެފައެވެ.\nމީގެ އިތުރުން ބައެއް ރިޕޯޓްތައް ބުނާގޮތުން ޗެލްސީގެ ކޯޗުކަމުން ސާރީ ވަކިކޮށްފިނަމަ، އޭނާ ހަވާލުވާނީ ރޯމާއާއެވެ. އެގޮތުން ރޯމާއިން އަންނަނީ ސާރީ ހޯދުމަށް މަސައްކަތް ކުރަމުން ކަމަށްވެސް ރިޕޯޓްތައް ބުނެއެވެ.\nމި ސީޒަނުގެ ޕްރިމިއާ ލީގުގައި ޗެލްސީ ކުޅުނު 38 މެޗުގެ ތެރެއިން 21 މެޗުން މޮޅުވެފައިވާއިރު، 8 މެޗުން އެޓީމު ވަނީ ބަލިވެފައެވެ. އަދި އެޓީމު ވަނީ ނުވަ މެޗުން އެއްވަރުވެފައެވެ. އެޓީމން ލީގު ނިންމާލީ ޕޮއިންޓް ތާވަލުގެ ތިންވަނައިގައެވެ.\nމިދިޔަ އަހަރުގެ ޖުލައި މަހު ޗެލްސީގެ ކޯޗުކަމާ ސާރީ ހަވާލުވުމަށްފަހު، މިހާތަނަށް އިރުޝާދުދިން 62 މެޗުގެ ތެރެއިން 38 މެޗުން އެޓީމު ވަނީ މޮޅުވެފައެވެ. ބާކީ 11 މެޗުން އެޓީމު ބަލިވިއިރު، 13 މެޗުން ވަނީ އެއްވަރުވެފައެވެ.


ކުރުވާހަކަ: ހަސީނާ - DhiDaily\nހަސީނާ އާއި ޚާލިދާ އަކީ އެއްބަނޑު އެހެންނަމަވެސް ދެ ބައްޕައެއްގެ ކުދިންނެވެ. ހަސީނާގެ ގެއަށް ދޮންބައްޕައެއްގެ ގޮތުގައި ޚާލިދާގެ ބައްޕަ އައީ ހަސީނާގެ ބައްޕަ ކުއްލިއަކަށް ނިޔާވިތާ ކުޑަ ދުވަސްކޮޅެއް ފަހުންނެވެ. އޭރު ހަސީނާގެ އުމުރުން ދެ އަހަރުވެސް ނުވެއެވެ. ކޮއްކޮ ޚާލިދާ އާ މެހްމާނެއްގެ ގޮތުގައި ހަސީނާއާ ބައްދަލުކުރިއިރު ހަސީނާއަށް އޮތީ ތިން އަހަރަށެވެ. ހަސީނާ އޭނަގެ ކުޑަކުޑަ ކޮއްކޮ ދެކެ ވަރަށް ލޯބިވެއެވެ.\nދެކުދިން ބޮޑުވަމުން އައީ އެކުއެކީގައެވެ. އެހެންނަމަވެސް ގޭތެރޭގައި ދެބެން ތަފާތުކުރާމިންވަރު ކުޑަ ކުޑަ ހަސީނާއަކަށް މާބޮޑަކަށް ރޭކާލާހެނެއް ހިއެއްނުވެއެވެ. އެއޮތް ތުއްތު ތުއްތު އުމުރުގައި ބައްޕައެއްގެ ލޯބިން މަޙުރޫމުވެފައިވާ ހަސީނާއަށް މަންމަ ގާތު އޮށޯވެލާނެ ފުރުސަތެއް ނުލިބެއެވެ. މަންމަގެ އަތުން ކާއެތިކޮޅެއް ކާލާނެ ފުރުސަތެއްވެސް ނުލިބެއެވެ. މަންމަ ލޯތްބާއެކު ފެންވަރުވައިދީ ލޯބިން ރީތިކޮށްދޭ ފަހަރެއް އަމުދުން ނާދެއެވެ. ޤުރުއާން ކިއަވާގެއަށްދާ ޢުމުރަށް އެޅުމުން މަންމަގެ އިނގިލީގައި ހިފައިގެން ކިއަވާގެއަށް ދިއުމުގެ އުފާ ނުލިބި، އެ ދިއުން ވެސް ދާން ޖެހުނީ ހަސީނާގެ ހުރިހާކަމެއް ކޮށްދީ އުޅޭ މާމައާ އެކުގައެވެ. އެހެންނަމަވެސް ހަސީނާއަކީ ޝަކުވާކޮށް އުޅޭ ކުއްޖަކަށް ނުވާތީ ދުވަހަކު ވެސް އެއްވެސްކަމަކާ ޝަކުވާކޮށް ބޮޑާހާކައެއް ނަހަދައެވެ. މިކަންވީ ހަސީނާގެ މަންމަގެ ބޮލަށް ވަރަށް ފަސޭހަވި ކަމަކަށެވެ. ބޮލަށް ކިތަންމެ ފަސޭހަވިއަސް ، އެ މަންމައަށް ނޭނގުނީ އެ ކުޑަ ކުޑަ ހަސީނާ ވެސް ޚާލިދާ ބޭނުންވާފަދައިން މަންމައެއްގެ ލޯތްބާ އަޅާލުމާ ގާތްކަން ބޭނުންވާނެ ކަމެވެ.\nހުރިހާ ކަމެއް އެންމެ މޮޅަށް ދެނެވޮޑިގެންވާ ﷲ ސުބުޙާނަހޫ ވަތަޢާލާ، ކުޑަކުޑަ ޔަތީމް ހަސީނާއަށް ބައްލަވާ ވޮޑިގަތީ ބަޔަކު ހީވެސް ނުކުރާފަދަ ރަޙުމަތުގެ ބެއްލެވުމަކުންނެވެ. ހަސީނާވީ އާދަޔާ ޚިލާފު ހިތްއަލި، ތޫނުފިލި، މޮޅުކުއްޖަކަށެވެ. އެހެންކަމުން ފިލާވަޅުތައް ދަސްވަމުން އައީ ވަރަށްވެސް އަވަހަށެވެ.\nހަސީނާ ގްރޭޑް އެކަކަށް ލާ އުމުރަށް އެޅުމުގެ ކުރިން ދޮންބައްޕަ ބޭނުންވެގެން ހަސީނާގެ މަންމަ ދިރިއުޅުން މާލެ ބަދަލުކޮށްފިއެވެ.\nމަންމައާ ލޯބިވާ ކޮއްކޮ ޚާލިދާއާ އެކު ހަސީނާ ވެސް މާލެދާން ތައްޔާރުވިއެވެ. އެހެން ނަމަވެސް ހަސީނާ ގޮވައިގެން މާލެ ދިއުމަށް މަންމަ ފާޅުގައި ދެކޮޅުހެދިއެވެ. ޚަރަދު ބޮޑުވާނެ ކަމަށާ ހަސީނާ މަންމައާ އެކު ގެންގޮސްގެން ބެލެހެއްޓޭނެ ގޮތެއް ނެތްކަމަށާ ހަސީނާ ހުންނަން ޖެހޭނީ މާމަ ގާތުގައިކަމަށް މަންމަ ބުނުމުން، އެދުވަހު އަޑުން އަޑުނަގާ އެ ކުޑަކުޑަ ހަސީނާ ރުޔެވެ. ކޮއްކޮއާ މަންމައާ އެކު މާލެ ދާހިތްވާ ވާހަކަ ގިސްލަމުން ބުނަމުން ދިއައީ އަޑުއަހާ މީހެއްގެ ހިތް ފަޅައިގެންދާފަދަ ހިތްދަތި އަޑަކުންނެވެ. އެހެން ނަމަވެސް އެންމެ ކުޑަމިނުން ބުރަކަށީގައި ފިރުމާލާފައި އުނގުގައި ބައިންދާގެން “ނުރޮއެ ހުއްޓާލާ“ ށޭ ވެސް އެމަންމަ ނުބުނެއެވެ. ދޮންބައްޕައާ އެހާ ލޯބިވާ ކުޑަ ކޮއްކޮ އާއެކު މަންމަ ފުރައިގެން ދިޔައީއެވެ. ހަސީނާ ކުރިއަށްވުރެންވެސް ބޮޑަށް އެކަނިވެރިވީއެވެ.\nކަންމިހެން ވުމުން ހަސީނާއަށް ވަރަށް ފުން އަސަރުތަކެއް ކުރިއެވެ. ބަލިވިއެވެ. މީހުންނާ ވާހަކަ ދެއްކުން މަދުވިއެވެ. އަމުދުން އެއްވެސް އެއްޗެއް ކާކަށް ހަސީނާ ބޭނުމެއް ނުވިއެވެ.\nހަސީނާގެ ރޫޙު ދިރި އާންމު ހާލަތަށް ހަސީނާ އެނބުރި އައީ މާމަ ވަރަށް ހިތްހަމަ ނުޖެހި ހުރެ، މަންމައާ އެ ވާހަކަ ދެއްކުމުން، އެ ދުވަހު މަންމަ ހަސީނާ އާ ފޯނުން ވާހަކަ ދެއްކި ހިސާބުންނެވެ. އެއަށްފަހު މާމަ ހަސީނާ ގެނެސް އުނގުގައި ބައިންދައިގެން ބޮލުގައި ފިރުމާ ވަރަށް ހިތްވަރުދީ ވިސްނައިދީ ހެދިއެވެ. އެ ފޯނުކޯލަކީ ހަސީނާ ހަނދާން ހުންނަން ފެށީއްސުރެން މަންމަ އެންމެ ލޯބިން ހަސީނާ އާ ވާހަކަ ދެއްކި ދުވަހެވެ.\nކަލަންޑަރުގެ ގަނޑުތައް އުކެމުންދިޔައެވެ. އިއްޔެ ޅަކުދިންގެ ގޮތުގައި ތިބި ކުދިން މިއަދު ޒުވާންވެ، އިއްޔެ ޒުވާނުންގެ ގޮތުގައި ތިބި ކުދިން މިއަދު ދުވަސްވީ ހަރުމީހުންނަށްވެއްޖެއެވެ. މިއަދު ހަސީނާއަކީ ކީރިތި ޤުރުއާން ހިތުދަސް، އަދި ޤުރުއާން އެހެންމީހުންނަށް އުނގަންނައިދިނުމުގެ މަތިވެރި މަސައްކަތް ކުރަމުންދާ ޒުވާން އަންހެންކުއްޖެކެވެ. މި މަސައްކަތް ހަސީނާ ކުރަމުންދަނީ މަންމައަކަށް ދޭންވާ ލޯތްބާ ބައްޕަ އަކަށް ދޭންވާ ލޯބި، ބަލި ޙާލުގައި އޮތް މުސްކުޅި މާމައަށް ދެމުންނެވެ. މާމަގެ އެއްވެސް ކަމަކަށް ފަރުވާ ކުޑަ ނުކުރުން އެއީ ހަސީނާގެ އެންމެ އިސްކަމެވެ.\nމަންމަގެ މައިވަންތައަޑު ކަންފަތުގައި ނުޖެހޭތާ އެތައް އަހަރެއްފަހުން އެއްދުވަހަކު މަންމަ ހަސީނާއަށް ގުޅިއެވެ. އަދި ވަރަށް ކުއްލި ގޮތަކަށް މަންމަ ކެންސަރުގެ އޮޕަރޭޝަނެއް ކުރަން ޖެހިއްޖެ ކަމަށާ މަންމަ ވަރަށް ބަލިވެ ހާލުގައި އުޅޭ އިރުވެސް ކޮއްކޮ ޚާލިދާ އަޅާނުލާ ވާހަކަ ނުލާހިކު އަސަރާއެކު ކިޔައިދިނެވެ. އަދި މަންމައާއެކު ރާއްޖެއިން ބޭރަށް ގޮސްދިނުމަށް ވެސް އެދުނެވެ. މަންމަ ހަސީނާ އާ ދޭތެރޭ ކޮންމެ ގޮތަކަށް ކަންތައް ކުރި ނަމަވެސް ދަރިންގެ ކުރިމަތީ މަންމައެއްގެ މަޤާމު އޮންނަންޖެހޭ ހިސާބު ވަރަށް ރަނގަޅަށް ހަސީނާއަށް އެނގެއެވެ.\nއެހެންކަމުން މާމަގެ ރުހުމާއެކު ހަސީނާ މަންމަ ގޮވައިގެން ދޮންބައްޕައާ އެކު ބޭސް ފަރުވާއަށް ފުރިއެވެ. ކަންތައް ދިމާވީ ވަރަށް ދެރަކޮށެވެ. މަންމަގެ ބޭހުގެ ކަންތައް ނުވެސް ފެށެނީސް މަންމަ މިދުނިޔެއާ އަލްވަދާޢު ކިޔައިފިއެވެ. އެރެއަކީ ހަސީނާގެ ހިތުން ދުވަހަކުވެސް ފިލައިގެންދާނެ ރެއެއްނޫނެވެ. ހަސީނާއާ މެދު ކަންތައް ކުރެވުނު ގޮތާމެދު މަންމަ މަޢާފަށް އެ، އެދުނު ޢިބާރާތްތައް ހަސީނާގެ ހިތް ފުޑުފުޑުކޮށްލިއެވެ. ހިތާމަޔާ ހިތްދަތިކަމުގައި ހަސީނާ ހަލާކުވާވަރު ވިއެވެ. އެހެންނަމަވެސް ހުރިހާވަގުތެއްގައި ވެސް ހަސީނާގެ އެންމެ ގާތުގައިވާ ފަރާތަކީ ހެއްދެވި ފަރާތްކަމަށް ހަސީނާ ގަބޫލުކުރެއެވެ. މަންމަގެ ވަކިވެ ދިއުމުގެ ހިތްދަތި އަސަރުން ހިތް ހަލާކުވެފައިވާ އެ ދަނޑިވަޅުގައި ވެސް ހިތްވަރު ދެއްވުން އެދި ހަސީނާ ދުޢާ ކުރީ ހެއްދެވި ފަރާތަށެވެ.\nނަމާދަށްފަހު ގިނަ ވަގުތު ތަކެއް ލޯބިވާ މަންމައަށާ ބައްޕައަށް ހެޔޮދުޢާ ކުރުމުގައި ހޭދަ ކުރުމަކީ މިއަދު ވެސް ހަސީނާގެ އާދައެވެ.\nމިއަދު ހަސީނާގެ ހިތަށް އެންމެ ތަސައްލީ ލިބޭ އެއްކަމަކީ މަންމަ މިދުނިޔެއާ ވަކިވުމުގެ ކުރިން މަންމަ ދެކެ ވަރަށް ލޯބިވާ ވާހަކައާ މަންމަ ދެކެ ދުވަހަކު ވެސް ރުޅިއައިސްގެން ނުހުންނަ ވާހަކަ އެންމެ ފަހުވަގުތު ނަމަވެސް މަންމަ ގާތުގައި ބުނެވުނީތީއެވެ. މަންމައަށްޓަކައި އަބަދުވެސް އެ ހިތް ސާފުކަމާ މަންމައަށް ހެޔޮ ރަޙުމަތް ލެއްވުން އެދި އަބަދުވެސް ދުޢާ ކުރާނެކަމަށް މަންމަ ގާތު ބުނެވުނީތީއެވެ.\nHithah v asaru kohffi. V iburaitheri vaahakaeh.


BREAKING Covid-19 Jehigen France In Ithuru2Meehaku Maruvehjje - Vaguthu\nކޮވިޑް-19 ޖެހިގެން ފްރާންސުން އިތުރު ދެ މީހަކު މަރުވެއްޖެ\nކޮވިޑް-19 ޖެހިގެން ފްރާންސުން އިތުރު ދެ މީހަކު މަރުވެއްޖެއެވެ.\nމިއާއިއެކު މިއަދު ފްރާންސުން މަރުވި މީހުންގެ އަދަދު ވަނީ ހަތަރަކަށް އަރާފައެވެ.\nއެ ގައުމުން މިހައިތަނަށް ވައިރަސް އަށް ޕޮސިޓިވްވި މީހުންގެ އަދަދު ވަނީ 130 އަށް އަރާފައަވެ.\nކޮވިޑް-19 އެންމެ ފުރަތަމަ ފެނުނު ޔޫރޮޕްގެ ގައުމަކީވެސް ފްރާންސެވެ. ފްރާންސުން ބަލި ޖެހުނު މީހުންގެ ތެރެއިން 11 މީހަކު މިހާތަނަށް ވަނީ ބަލިން ރަނގަޅު ވެފައެވެ.\nކޮވިޑް-19 ފެތުރެމުންދާތީ ފްރާންސުން ވަނީ އެއްވެސް އިމާރާތެއްގެ އެތެރޭގައި މީހުން އެއްވެގެން ބާއްވާ އެއްވެސް ހަރަކާތެއް ބޭއްވުން މަނާކޮށްފައެވެ. އަދި އާއްމު ތަންތަނަށް މީހުން އެއް ނުވުމުން ވަނީ އިލްތިމާސް ކޮށްފައެވެ.\nފަތުރުވެރިންގެ މެދުގައި މަގުބޫލް ގިނަ ތަންތަނަށް ވެސް ފްރާންސުން މިހާރު ވަނީ ބަންދުކޮށްފައެވެ.\nމިއަދު މިހާތަނަށް 1823 މީހަކު ވަނީ އެކި ގައުމުތަކުން ކޮވިޑް-19 އަށް ޕޮޒިޓިވް ވެފައެވެ. މިއަދު އެކަނިވެސް 71 މީހަކު ވަނީ މަރުވެފައެވެ. މިހާތަނަށް 90211 މީހަކަށް ވަނީ ބަލި ޖެހިފައެވެ. ބަލި ޖެހުނު މީހުންގެ ތެރެއިން 3080 މީހުން މިހާރު މަރުވެއްޖެއެވެ. 45702 މީހަކު ބަލިން ރަނގަޅު ވެއްޖެ ކަމަށް ތަފާސް ހިސާބުތަކުން ދައްކައެވެ، މިހާރު ފަރުވާ ދެމުން ގެންދާ މީހުންގެ ތެރެއިން 7400 މީހެއްގެ ހާލު ސީރިއަސްއެވެ.


Dhiraagu High Speed Internet Mifaharu Velidhoo Ah - Vaguthu\nދިރާގުގެ ހައިސްޕީޑް ފައިބަރ ބްރޯޑްބޭންޑްގެ ހިދުމަތް ނ.ވެލިދޫގައި ރަސްމީކޮށް އިފްތިތާހްކޮށްފިއެވެ.\nވެލިދޫ އަކީ ނ.އަތޮޅުން ދިރާގު ހައި ސްޕީޑް ފައިބަރ ބްރޯޑްބޭންޑްގެ ހިދުމައް ދެވުނު ތިންވަނަ ރަށެވެ.\nދިރާގުން ދަނީ ވަރަށް ބާރު މިނުގައި ފައިބަރ ގެ ހިދުމަތް މުޅި ރާއްޖޭއަށް ފުޅާ ކުރުމުގެ މަސައްކަތް ކުރަމުންނެވެ. އެގޮތުން ކޮންމެ ދުވަހަކު ރާއްޖޭގެ ކޮންމެވެސް އެއް ހިސާބެއްގައި ދިރާގުން ދަނީ ދިރާގު ހައި ސްޕީޑް ފައިބަރ ބަރޯޑްބޭންޑުގެ ހިދުމަތް އިފްތިތާހް ކުރަމުންނެވެ.\n2016 ވަނަ އަހަރުން ފެށިގެން މިހާތަނަށް ރާއްޖޭގެ އާބާދީގެ 70 ޕަސެންޓަށް މިހާރު ވަނީ ދިރާގު ހައިސްޕީޑް ފައިބަރ އިންޓަނެޓް ގެ ހިދުމަތް ފޯރުކޮށްދީފައިއެވެ. އެއީ މާލެ، ވިލިމާލެ އަދި ހުޅުމާލެ ގެ އިތުރުން 47 އެހެން ރަށެކެވެ.\nފައިބަރ ބްރޯޑްބޭންޑަކީ ބްރޯޑްބޭންޑް ޚިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބަރ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސް ކަމުގައިވާ 1ޓީބީގެ ޕެކޭޖް އެކުލެވިގެންވާ ޚިދުމަތެވެ.\nދިރާގުން ވަނީ މި ހިނގާ ނޮވެމްބަރު މަހުގެ ނިޔަލަށް ފިކްސްޑް ބްރޯޑްބޭންޑް ޕްރޮމޯޝަނެއްވެސް ފަށާފައިއެވެ. މި ޕްރޮމޯޝަނުގައި ގެ އަށް ފައިބަރ ކަނެކްޝަން މުޅިން ހިލޭ ގުޅައިދިނުމުގެ އިތުރުން3މަސްދުވަސް ވަންދެން ނަންގަވާ ކޮންމެ ފައިބަރ ބްރޯޑްބޭންޑް ކަނެކްޝަނަކަށް މަހުފީގެ ގޮތުގައި ދައްކާ އަދަދުން 25 ޕަސެންޓް ޑިސްކައުންޓެއް ލިބޭނެއެވެ.


Himmafushi Council Raees Ge Gondi: Dhebainah Naakaamiyaabu! - Vaguthu\nހިންމަފުށީ ކައުންސިލުގެ ރައީސް ކަމަށް ވާދަކުރެއްވި ދެބެއިން ކަމަށްވާ ފަރުހާދު އިބްރާހިމް (ކ) އާއި ޝާން އިބްރާހިމް (ވ).\nމިދިޔަ ހޮނިހިރު ދުވަހު ބޭއްވި ލޯކަލް ކައުންސިލްތަކުގެ އިންތިހާބުގައި ކ. ހިންމަފުށީގެ ކައުންސިލްގެ ރައީސް ކަމަށް ވާދަކުރެއްވި އެއްބަނޑުއެއްބަފާ ދެބެއިން ވެސް އިންތިހާބުން ނާކާމިޔާބުވެ، އެ ގޮނޑި އަމިއްލަ ގޮތުން ވާދަކުރެއްވި ކެންޑިޑޭޓަކު ކަށަވަރުކުރައްވައިފިއެވެ.\nގިނަ ބައެއްގެ މެދުގައި އެންމެ ބޮޑު ސަމާލު ކަމެއް ލިބުނު އެއް ވޯޓަށް ހިންމަފުށީ ކައުންސިލްގެ ރައީސަކު ހޮވަން ނެގި ވޯޓު ވާނެއެވެ. ހިންމަފުށީގެ ކައުންސިލްގެ ރައީސް ކަމަށް ވާދަކުރެއްވީ އެއްބަނޑުއެއްބަފާ ދެބެއިން ކަމަށްވާ މިހާރު ވެސް އެ ރަށު ކައުންސިލްގެ ރައީސް ޝާން އިބްރާހިމާއި އޭނާގެ ބޭބެ ފަރުހާދު އިބްރާހިމެވެ. ޝާން ނުކުންނެވީ ޕީޕީއެމްގެ ޓިކެޓުގައެވެ. ފަރުހާދަކީ އެމްޑީޕީގެ މެމްބަރަކަށްވިޔަސް، އޭނާ ނުކުންނެވީ އަމިއްލަ ގޮތުންނެވެެ.\nނަމަވެސް އެ ދެ ކެންޑިޑޭޓުންނަށް ވެސް އިންތިހާބުން ވަނީ ނާކާމިޔާބީއާ ކުރިމަތިލާން ޖެހިފައެވެ. އެ ގޮނޑި ކާމިޔާބު ކުރެއްވި ކަމަށް އިލެކްޝަންސް ކޮމިޝަން (އީސީ) ގެ ވަގުތީ ނަތީޖާ ދައްކަނީ އަމިއްލަ ކެންޑިޑޭޓެއްގެ ގޮތުގައި ނުކުންނެވި ހަސަން ފާއިޒެވެ.\nއެ ގޮނޑި އަށް ތިން ބޭފުޅުންގެ އިތުރުން ދެން ވާދަކުރެއްވީ އަމިއްލަ ކެންޑިޑޭޓުން ކަމަށްވާ ހުސެއިން ރަޝީދާއި އަހުމަދު އަބްސަލް ޔޫސުފެވެ.\nމިހާތަނަށް އައިއިރު ވަގުތީ ނަތީޖާ ދައްކާ ގޮތުން ހަސަން ފާއިޒަށް 348 ވޯޓު ލިބިވަޑައިގެންނެވި އިރު، އޭނާއާ ވާދަކުރެއްވި ޝާން އިބްރާހިމަށް ލިބިވަޑައިގަތީ 252 ވޯޓެވެ. އަހުމަދު އަބްސަލް އަށް 53 ވޯޓު ލިބިވަޑައިގެންނެވި އިރު، ފަރުހާދަށް 34 ވޯޓު އަދި ހުސެއިން ރަޝީދަށް ހަ ވޯޓު ލިބިވަޑައިގަތެވެ.\nމި ނަތީޖާއާ އެކު ހަސަން ފާއިޒާއި ޝާންއާ ދެމެދު 96 ވޯޓުގެ ތަފާތު އެބަހުއްޓެވެ.\nމިދިޔަ ތިން ދައުރުގައި ވެސް ހިންމަފުށީ ކައުންސިލުގެ ރައީސްކަން ޝާން ކުރެއްވި އިރު، މިއީ އޭނާ ވާދަކުރެއްވި ހަތަރު ވަނަ ކައުންސިލް އިންތިހާބެވެ. ފަރުހާދު ވަނީ މީގެ ކުރިން އެއް ދައުރުގައި ކައުންސިލުގެ މެމްބަރުކަން ކުރައްވައިފައެވެ.\nޝާން އާއި ފަރުހާދުއާ އެކު އެ މީހުންގެ އެއްބަނޑު އެއްބަފާ 11 ބެއިން ތިބެއެވެ.\nހިންމަފުށިން ފައްސިވި މީހުންގެ އަދަދު 122 އަށް!\nއޭޕްރީލް 12, 2021 13:15\nމިފޮށި އަދި އެއްފަހަރު ގުނަން ފެނޭ. 4ވޯޓްގެ ތަފާތު. އަންނި ދެފަހަރަށްގުނަން އެދެނީ 50-60ވޯޓްގެ ތަފާތު ހުރި ފޮށި.\nއޭޕްރީލް 12, 2021 13:41


Henderson Ge Kaamiyaabee Aaeku Cancer Ge Shikaara Akahvi Bappa Ah Kuri Asaru - Vaguthu\nލިވަޕޫލުން ހަވަނަ ފަހަރަށް ޗެމްޕިއަންސް ލީގު ކާމިޔާބުކޮށް، ރޭ ވަނީ ތާރީހުގައި އަނެއްކާވެސް އެ ކްލަބުގެ ނަން ލިޔެލާފައެވެ. ޒަމާންތަކަކަށްފަހު ލިވަޕޫލުން އެނބުރި ޔޫރަޕްގެ ރަސްކަމަށް އައި އިރު، މުޅި ސްކޮޑު ފެނުނީ އަސަރުން އުފަލުން ފޮޅިފައިވާ މަންޒަރެވެ. މެޑްރިޑްގެ ވަންޑާ މެޓްރޮޕޮލިޓާނޯގައި ރޭ ކުޅުނު ފައިނަލަށްފަހު، ލިވަޕޫލްގެ ކުޅުންތެރިންނަށް ކުރެވުނު އިހުސާސް، އެ ކުޅުންތެރިންނަށްވެސް ބުނެދޭން ދައްޗެވެ.\nކޯޗު ޔާގަން ކްލޮޕްވެސް، ރޭ ފެނުނީ އުފަލުން ގޮސް ރޮވިފައި ހުރި މަންޒަރެވެ. އެތައް ފައިނަލެއްގެ ނާކާމިޔާބީއަށްފަހު، ޔޫރަޕްގެ ރަސްކަމަށް ޓީމެއް ގެނެސްދެވުމާއެކު ކްލޮޕްގެ އެތައް ހުވަފެނެއް ހަގީގަތަކަށްވީއެވެ. ކުޅުންތެރިންނަށް ކުރި އަސަރު މާބޮޑެވެ. ލިވަޕޫލްގެ ކެޕްޓަން ޖޯޑަން ހެންޑަސަންގެ ލޮލުންެވެސް، ފަހު ކަށިގަނޑާއެކު ފޭބީ އުފާވެރިކަމުގެ ކަރުނައެވެ.\nރޭގެ މެޗަށްފަހު އުފާފާޅުކުރުމުގެ ތެރެއިން ފެނުން އެންމެ އަސަރު ގަދަ އެއް މަންޒަރަކީ ހެންޑަސަން ގޮސް އޭނާގެ ބައްޕަ ގައިގައި ބައްދާލުމަށްފަހު، ދެބަފައިން އެކު، އެތައް އިރެއް ވަންދެން ރޮމުން ދިޔަ މަންޒަރެވެ. އެ މަންޒަރުގައި އިންތިހާއަށް އަސަރު ހުއްޓެވެ. އެ އަސަރަކީ ހެންޑަސަން އުފުލަން ޖެހުނު ތަކުލީފްތަކުގެ ނަތީޖާ ފޮނުވުމުން، ކުރި އަސަރެވެ.\n"އަހަރެން ދުވަސްތަކެއް ކުރިން ކަރުގެ ކެންސަރު ޖެހުނު. އެއީ އަހަރުތަކެއް ކުރިން. އޭރު ހެންޑަސަން ފުޓުބޯޅައިގައި ފައިހަމަ ކުރަމުންދިޔަ މަންޒަރު ފެންނަމުންދިޔަ. އަހަރެން ސިއްރުކުރިން އެތައް ދުވަހެއް ވަންދެން އެކަން. ހެންޑަސަންގެ ކެރިއަރަށް ހުރަހެއް އެޅިދާނެތީ. އެއީ އޭނާގެ ފޯކަސް ގެއްލިދާނެތީ. މިއަދު އެ ބަލިން ރަނގަޅުވެ، މި ފެނުނީ ހެންޑަސަން ޔޫރަޕްގެ އެންމެ ޝަރަފުވެރި މުބާރާތް އުފުލާލިތަން. މިއީ ހުވަފެނެއް. މިއީ އުފަލުން ރޮވުނު މަންޒަރު،" ކުރިްނ ފުލުހުންގެ ވަޒީފާގައި އުޅުނު ހެންޑަސަންގެ ބައްޕަ ރޭ ދިން އިންޓަވިއުއެއްގައި ބުނެފައިވެއެވެ.\nއޭނާ ބުނެފައި ވަނީ ހެންޑަސަންގެ ކާމިޔާބީއަށް އިންތިހާއަށް ފަހުރުވެރިވާ ކަމަށާއި، ހެންޑަސަން ގޮވައިގެން ފުރަތަމަ ޗެމްޕިއަންސް ލީގުގެ ފައިނަލަކަށް ދިޔަ ދުވަހު އޭނާ ވީ ވައުދަކީވެސް ފައިނަލެއްގައި ކުޅުން ކަމަށެވެ.\n"އަހަރެން ހެންޑަސަން ގޮވައިގެން ފުރަތަމަ ފައިނަލަކަށް ދިޔައީ 2002 ވަނަ އަހަރު. އެ ދުވަހު ޗެމްޕިއަންސް ލީގު ރާގު ޖަހަން ފެށުމާއެކު ހެންޑަސަން ބުނެ ފައިނަލެއްގައި ކުޅޭނަމޭ. އަހަރެން މިއަދު ފަހުރުވެރި ވަނީ ދެ ފައިނަލްގައި ކުޅެ، އެއް ތަށިވެސް ނެގީތީ. ހެންޑަސަންއަކީ ބަލިވެއްޖެ ނަމަ ވަރަށް ދެރަވާ ކުޅުންތެރިއެއް. އެކަަމަކު މިއީ އޭނާއަށް ފަސޭހަ ހޫނު މޫސުމަކަށްވާނެ. އާއިލާއެކު އުފާވެރިވާނެ،" ހެންޑަސަންގެ ބައްޕަ ބުނެފައިވެއެވެ.


Harry ge dhekanbalun Ingireysi noosthakeh boycott kuravvaifi | Mihaaru\nޕްރިންސް ހެރީގެ ދެކަނބަލުން އިނގިރޭސި ނޫސްތަކެއް ބޮއިކޮޓްކުރައްވައިފި\n21 އެޕްރީލް 2020 - 08:04 1 comment\nޝާހީ ޒިންމާތައް ދޫކޮށްލެވުމަށް ޝާހީ އާއިލާއާ މުޅިން ވަކިން މިހާރު އެމެރިކާގައި ދިރިއުޅުއްވަމުން ގެންދަވާ ޕްރިންސް ހެރީ އާއި އަނބިކަނބަލުން މޭގަން މާކަލް އިނގިރޭސިވިލާތުގެ ޓެބްލޮއިޑް ނޫސްތަކަކާ އޮތް ގުޅުން ކަނޑުއްވާލައްވައި އެ ނޫސްތައް ބޮއިކޮޓްކުރައްވައިފި އެވެ.\nއޭގެ ތެރޭގައި ސަން އާއި މިރާ އާއި މެއިލް އެކްސްޕްރެސް އާއި އެ ތަންތަން ތަމްސީލުކުރާ މީހުން ހިމެނެ އެވެ. އަދި މިކަން ވަނީ އެ ނޫސްތަކުގެ އެޑިޓަރުންނަށް ވެސް މިހާރު ސިޓީއަކުން އަންގައިފައި ކަމަށް ބީބީސީން ބުންޏެވެ. ބީބީސީން ބުނީ ސިޓީގައި ޑެއިލީ ސްޓާގެ ނަން ހިމެނިފައި ނެތަސް، އެ ނޫހަކީ ވެސް ހެރީ އާއި މޭގަން ގުޅުން ކަނޑުއްވާލެއްވި ލިސްޓްގައި ހިމެނޭ ނޫހެއް ކަމަށެވެ.\nލޮސް އެންޖެލިސްގައި މިހާރު ދިރިއުޅުއްވާ ހެރީ އާއި މޭގަން އެފަދަ ނިންމެވުމެއް ނިންމެވި މައިގަނޑު ސަބަބަކީ އެ ބޭފުޅުންނާ ބެހޭ ގޮތުން ހަގީގަތާ ހިލާފު ދޮގު ވާހަކަތަކެއް ތަކުރާރުކޮށް ފަތުރަމުން ދިއުން ކަމަށް ދެ ބޭފުޅުންގެ ތަރުޖަމާނު ވިދާޅުވި އެވެ.\nއޭނާ ވިދާޅުވި ގޮތުގައި ޝަހުސިއްޔަތާއި އަބުރުކަތިލެވޭ ކަހަލަ ވާހަކަތައް އެ ނޫސްތަކުން ގެނެސްދީފައި ހުރުމަކީ ހެރީ އާއި މޭގަންގެ އިންސާނީ ކަރަމާތަށް ވެސް އަރައިގަތުމުގެ އަމަލުތަކެކެވެ.\nއެހެންވެ ކުރިއަށް އޮތް ތަނުގައި އެ ނޫސްތަކާ އެއްވެސް ގުޅުމެއް ނުބާއްވާނެ ކަމަށާއި އެއިން ނޫހަކަށް ދެ ބޭފުޅުން ދެން ދުވަހަކު ރަސްމީކޮށް އިންޓަވިއުތަކެއް ވެސް ނުދެއްވާނެ ކަމަށް ވިދާޅުވި އެވެ. އިނގިރޭސި ޓެބްލޮއިޑް ނޫސްތަކެއް ހެރީ އާއި މޭގަން ބޮއިކޮޓްކުރައްވަން ނިންމެވި އިރު، މިދިޔަ އަހަރު ވަނީ ދޮގު ވާހަކަތަކާއި ޒާތީ މައުލޫމާތުތަކެއް ހިމެނޭ އާއިލީ ސިޓީތަކެއް ލީކްކޮށްލި މައްސަލަތަކެއްގައި ވެސް ނޫސްތަކަކަށް ދައުވާކޮށްފަ އެވެ.\nއޭގެ ތެރޭގައި ހިމެނެނީ ޑެއިލީ މެއިލްގެ ދަށުން ހިންގާ މެއިލް ސަންޑޭ އާއި ސަން އާއި ޑެއިލީ މިރާގެ އިތުރުން 2011 ގައި ހުއްޓާލާފައިވާ ނިއުސް އޮފް ދަ ވޯލްޑެވެ.\nތަރުޖަމާނު ވިދާޅުވި ގޮތުގައި ނޫސްތަކެއް ބޮއިކޮޓްކުރެއްވި ނަމަވެސް، ޒިންމާދާރުކަމާ އެކު މަސައްކަތްކުރައްވާ ހަރުދަނާ ނޫސްތަކާ އެކު އަދިވެސް ހެރީ އާއި މޭގަން ގުޅުން ބާއްވަވާނެ އެވެ. އަދި އަރަމުން އަންނަ ޒުވާން ނޫސްވެރިންނާ ވެސް ދެ ބޭފުޅުމް ގާތް ގުޅުމެއް ބާއްވަވާނެ އެވެ.\nއިތުރު ލިޔުންތައް މީޑިއާ އިނގިރޭސިވިލާތް ލޮސް އެންޖެލިސް ޕްރިންސް ހެރީ އެމެރިކާ


ދިމާވި އާދަޔާ ޚިލާފް ޒުވާނާ (ތިރީސް ހަތަރުވަނަ ބައި) – Esfiya\n” އޭ އަދި މަޑުކޮށްބަލަ!” ކޮޓަރިން ނިކުންނަން ތަޅުގައި ހިފި ނައިޝާއަށް ސުހާ ބުނެލިއެވެ.އެވަގުތު ނައިޝާ މަޑުކޮށްލިއެވެ. “އަހަރުމެން މިރޭ ބޭރަށްދާ ގަނޑީގަ މިކޮޓަރިތެރެ އާ ފާހަނަ ސާފުކޮށް ބެޑްޝީޓުވެސް ބަދަލުކުރާތި” ދޮރު ކައިރި ހުރި ނައިޝާއަށް ސުހާ އަމުރު ކޮށްލިއެވެ.\nއެވަގުތު ފެންވަރައި ނިމި ތުވާލިކޮޅު އަނދެލައިގެން ސައިފް ފާހަނައިން ނިކުތެވެ. ސައިފް ފެނުމުން ނައިޝާގެ ހިތް އަވަސްވެ އަވަހަށް އެކޮޓަރިން ނިކުތެވެ.\nނައިޝާ އެގެއިން ކާކަށް ބޭނުމެއް ނުވިއެވެ.ނަމަވެސް ބަނޑުހައި ވެފައިވާތީ އާއި ކާއެއްޗެއް ގަންނަން ފިހާރައަކަށް ވެސް ނުދެވޭތީ، ކުޑަގޮތެއް ހަދާލަން ކާގެއަށް ވަދެ ތަށްޓައް ކުޑަ ބަތްކޮޅަކާ ރިހަފޮދެއް އެޅުމަށް ފަހު ނައިޝާ ކާން އިށީނެވެ. އޭނާއަށް ދެ ސުވާ ވެސް އަނގައަށް ނުލެވިގެން އުޅެނިކޮށް ސަނާ ގޮވަން ފެށިއެވެ.\nތަށި ހުރިގޮތަށް ބެހެއްޓުމަށް ފަހު އަތްދޮވެލައިގެން ނައިޝާ ސަނާ ކައިރިއަށް ދިޔައެެވެ. “އަޅެ އަހަރެން ބޯން އިން ކޮފީ ދަޅު އެނދަށް ވެރިއްޖެ…މިތަން ސާފުކޮށްލަބަ ބެޑްޝީޓު ބަދަލު ކޮށްލާފަ” ސަނާ ނައިޝާ އަށް ބުނެލިއެވެ.\nނައިޝާ އެނދުމަތި ސާފުކޮށް ބެޑްޝީޓު ބަދަލު ކޮށްލިއެވެ.”މިކޮޓަރިތެރެ ސާފުކޮށްދެއްޗެ” ފޯނާ ކުޅެން ކޮޅަށް ހުރި ސަނާ ބުނެލިއެވެ. “މިރޭ އޯކޭތަ؟…ސައިފް ކޮޓަރި ސާފުކުރާ އިރު މިތަންވެސް ސާފުކޮށްލާނަން” ނައިޝާ ސަނާއަށް ބުންޏެވެ. “އުހުނ..މިހާރު ކުރޭ މަ މިދަނީ ރައްޓެއްސެއް ކައިރިއަށް” ފޯނު ޖީބަށްލާ ކޮޓަރިން ނިކުންނަން ބުރުގާ އަޅަމުން ސަނާ ބުންޏެވެ.\nނައިޝާ ސަނާގެ ކޮޓަރިތެރެ ސާފުކޮށް ނިމި ފާހަނަ ދޮންނަން ހުއްޓާ މައިދައިތަ އެތަނަށް އައެވެ. “ތަށްޓައް ބަތްއެޅި ގޮތަށް ނުނަގާ އެހުރީ ކާކު ނަގާނެ ކަމަށްތަ؟” ހިތްހަމަނުޖެހިފައި ހުރެ މައިދައިތަ ބުނެލި އެވެ.\n“ސަނާ…” ނައިޝާ ބުނަން އުޅުނެެވެ. “ކޮން ސަނާ އެއް ކިޔާކަށް..ހާދަ ދޮގުވެސް ހަދައޭ… ދެންމެ ނުކުމެގެން އެދިޔަ ސަނާ ކައިރި އެހީމަ ބުނި ނައިޝާއޭ ކާގޭގަ އުޅުނީ” ނައިޝާގެ ވާހަކަ ކުރިމަރާލަމުން މައިދައިތަ ބުނެލި އެވެ.\n“ސަނާ އެއް ނޫނޭ…ނައިޝާ ކާން އިންދާ ސަނާ ގޮވީމަ މިއައީ” ދެރަވެފައި ނައިޝާ ބުނެލި އެވެ. “އަދިވެސް މަށާ ޖަދަލު ކުރަނީތަ…ދޭ ހަމަ މިހާރު އެތަށި ދޮންނަން…އެދޮވެފަ ތިކަން ކުރޭ… އަހަރެން މިހާރު ނައިޝާ ދެކެ ފޫހިވެއްޖެ… ނައިޝާ ތީ ރަނގަޅު މީހެއް ނަމަ ހުންނާނެ ތަން ދީފަ އޮއްވާ ފުރައިގެން ދާކަށް ޓިކެޓެއް ނުނަގާނެ…ސައިފް ދެކެ ލޯބިވާ ނަމަ ރުފިޔާދޭންވެސް ދެކޮޅެއް ނުހެދިސް” މައިދައިތަ ބުނެލި އެވެ.\nއެވަގުތު ނައިޝާގެ ލޮލަށް ކަރުނަ ޖަމާވިއެވެ.ނައިޝާއާ ދޭތެރޭ ކުޑަކޮށްވެސް ވިސްނާ ނުލާކަން މައިދައިތަ ދެއްކި ވާހަކަ އިން ނައިޝާއަށް ފަހުމު ވިއެވެ.ރޮމުން ބަދިގެއާ ދިމާއަށް ނައިޝާ މިސްރާބު ޖެހިއެވެ.ރައްދުގައި އެންމެ ބަހެއްވެސް ބުނެނުލައެވެ.\nތަށި ދޮވެ ސަނާ ކޮޓަރީގެ ފާހަނަ ސާފުކޮށް ނިންމާލުމަށްފަހު ނައިޝާ ވާޅު ފިލުވާލުމަށްޓަކައި ބުރުގާ ބޭލުމަށްފަހު އެނދުގައި ޖައްސާލިއެވެ.ނައިޝާ ބޭނުންވަނީ މިތަނުން އަވަހަށް ދާށެވެ.ހަފްތާ ނިމޭނެ އިންތިޒާރުގައި ވަގުތުތައް ގުނާލަ ގުނާލާ ނައިޝާ އިނެވެ.އެއްސިކުންތުވެސް އެއްގަޑިއިރު ހެން ނައިޝާއަށް ހީވާފަދައެވެ.މިތަނުން ސަލާމަތްވާން އެހީއަކަށް އެދޭނީ ކާކުގެ ފަރާތުން ކަމެއް މި ބީރައްޓެހި ރަށުން ނައިޝާ އަކަށް ނޭނގުނެވެ.އޭނާގެ މަންމަ ކައިރީގައިވެސް ވެގެން އުޅޭގޮތް ކިޔާދޭކަށް އޭނާއަކަަށް ނުކުރެއެވެ.މަންމަ ހާސްވެ ކަންބޮޑުވެދާނެތީއެވެ.\nއެކި ޚިޔާލުތަކުގައި އިންދާ ނައިޝާގެ މަންމަ ގުޅިއެވެ.” ހަލޯ ދަރިފުޅޫ…މަންމަ ވަރަށް ކަންބޮޑުވެފަ މިއިނީ ދަރިފުޅު ނުގުޅާތީ..މަންމަ ވަރަށް ގުޅިން” ނައިޝާގެ މަންމަގެ އަޑު ކަންފަތުގައި ޖެހުމުން އޭނާ ފެންކަޅިވެގެން ދިޔައެވެ.” ހަލޯ ނައި” ނައިޝާ އަނގައިން ނުބުނުމުން އޭނާގެ މަންމަ ގޮވާލި އެވެ.\n“ސައިފްމެނާ އެކު ރޭގަ މިތާ ކައިރި ރަށަކަށް ގޮއްސަ އަދި މި އާދެވުނީ…އަވަސްކުރަން ހަދާގެން ފޯނު ބާއްވާފަ ދެވުނީ” ހަމައަކަށް އެޅިލަން މަސައްކަތް ކޮށްލަމުން ނައިޝާ ބުނެލިއެވެ. ” ދަރިފުޅު ރަނގަޅުތަ؟….ގޭ މީހުން ރަނގަޅުތަ؟… ދަރިފުޅު މަތިން މަންމަ މިދެތިންރޭ ވަރަށް ބޮޑަށް ހަނދާންވާތީ އެވަރަށް ގުޅީ” އެވަގުތު ނައިޝާގެ ލޮލުން ކަރުނަތައް އޮހޮރިގެން ދިޔައެވެ.” އާނ ރަނގަޅު… އެންމެންވެސް ރަނގަޅު” ނައިޝާ އޭނާގެ މަންމައާ ވާހަކަ ދައްކާލުމަށްފަހު ފޯނު ބޭއްވި އެވެ.ނައިޝާ ވައިބަރ ބަލައިލި އިރު އޭނާގެ މަންމަ ވަރަށް ގިނަފަހަރަށް ގުޅާފައި އޮތްތަން ފެނުނެވެ.\nރަނގަޅަށް ނުކެވުމުގެ ސަބަބުން އަނެއްކާވެސް ނައިޝާ ހައިވާން ފެށިއެވެ. އެހެންނަމަވެސް ދެން ކާންދާކަށް ނައިޝާ އަކަށް ނުކެރުނެވެ.ފެންފޮދެއް ބޯލުމަށް ފަހު އެނދުގައި ނައިޝާ ޖައްސާލީ ނިދޭތޯއެވެ.ނަމަވެސް ނައިޝާއަށް ނިދޭގޮތެއް ނުވިއެވެ.ކޮންމެވެސް މީހަކު ކޮންމެވެސް ކަމެއް ކުރުމަށް ނައިޝާއަށް ގޮވައެވެ.\nރޭގަނޑު 8 ޖެހުމުން މައިދައިތަ އާ ސަނާ ކާން އިށީނެވެ.އެމީހުން ކައި ނިމުމުން ނުކެރި ހުރެފައި ވެސް ބަނޑުހައިވެފައި ވާތީ، ހައި ފިލުވާލުމަށް ކާގެއަށް ވަދެ ވަރަށް ކުޑަކޮށް ނައިޝާ ކާލިއެވެ.ކައި ނިމި ތަށިތައް ނަގާ ތަން ސާފުކޮށް ނިންމާލުމަށްފަހު ކޮޓަރިއަށް ވަންނަން ނައިޝާ ދިޔަ ގަނޑީގައި ސައިފާ ސުހާ ބޭރަށްދާން ނިކުންނަނީ އެވެ.” އަހަރުމެން މިދަނީ ބޭރަށް ކާންދާން….ނައިޝާ ދޭ ކޮޓަރިތެރެއާ ފާހަނަ ސާފުކުރަން” ސައިފް ނައިޝާއަށް ބުނެލިއެވެ. ސައިފް އެހެން ބުނުމުން ނައިޝާ ސައިފްގެ ކޮޓަރިއަށްދާން ހިނގައިގަތެވެ. ކޮޓަރިއަށް ވަދެ ކުޑަދޮރުން ނައިޝާ ބޭރުބަލައިލިއެވެ.އޭނާ ސައިފަށް ގަނެދިން ޖީއެން ސައިކަލަށް އަރައިގެން ސުހާ އާއި ސައިފް ދާ މަންޒަރު ބަލަން ނައިޝާއަށް ހުރެވުނެވެ.އެމީހުން ދިއުމުން ނައިޝާ މުޅި ކޮޓަރިތެރެއާއި ފާހަނަ ސާފުކޮށްލުމަށްފަހު އެނދުގެ ބެޑްޝީޓާ ބާލީހު އުރަތައް ވެސް ބަދަލުކޮށްލިއެވެ.\nވަރުބަލި ވެފައިވާ ނައިޝާ ފެންވަރައިގެން އެނދުގައި ޖައްސާލި ތަނާ އޭނާއަށް ނިދުނެވެ. އަނެއް ދުވަހުގެ އިރު އެރުމާއެކު ނައިޝާގެ މަސައްކަތްތައް ފެށުނެވެ. އޭނާއަށް ހިންދަމާ ނުލެވޭތާ ކާންވެސް ވަގުތެއް ނުލިބެއެވެ.ގޭ އެންމެން އޭނައަށް ކޮންމެވެސް ކަމެއް ކުރުމަށް ގޮވައެވެ. ނައިޝާގެ ދުވަސް ނިމެނީ ދެކޮޅަށް ދުވެދުވެއެވެ. އެހާލުގައިވެސް އެއްޗެކޭ ނުބުނެ ނައިޝާ ކެތްތެރިކަމާއި އެކު އެމީހުން ބުނި ކަމެއް ކޮށްގެން ގޭގެ ނޯކަރަކަށް ވެގެން އުޅުނެވެ.\nKon irakun next part BTW love this stry\nSubmit kohfa innaanee…thanks dear♥\nހާދަ ލޯބިންނޭ.. (5)\nހިތާމަ ލޯބި December 31, 2015\nރޭޝަމް – ޓްރެއިލަރ


ޕެރޫއާ ދެކޮޅަށް ބްރެޒިލުން ފެންވަރު ދައްކާލައިފި | Jazeera\tޕެރޫއާ ދެކޮޅަށް ބްރެޒިލުން ފެންވަރު ދައްކާލައިފި - Jazeera\nޕެރޫއާ ދެކޮޅަށް ބްރެޒިލުން ފެންވަރު ދައްކާލައިފި\nމުޙައްމަދު ޤާސިމް June 23, 2019 110 views0\nމިހާރު ކުރިއަށްދާ ކޮޕާ އެމެރިކާގެ ގްރޫޕް އޭ ގެ ފަހު މެޗުގައި ޕެރޫ އަތުން ހޯދީ ބޮޑު މޮޅާއެކު ބްރެޒިލުން އެ މުބާރާތުގެ ކުއާޓާ ފައިނަލުން ޖާގަ ހޯދައިފިއެވެ. މި މެޗު ބްރެޒިލް ކާމިޔާބުކުރީ 5-0 ގެ ތަފާތު ބޮޑު ނަތީޖާއަކުންނެވެ.\nމިއީ އެންމެފަހުން ކުޅެވުނު 2016 ވަނަ އަހަރުގެ ކޮޕާ އެމެރިކާ ފުޓްބޯޅަ މުބާރާތުގެ ގްރޫޕް ސްޓޭޖުން ބްރެޒިލް ކަޓުވާލި ޕެރޫގެ މައްޗަށް ހޯދީ ރަނގަޅު ބަދަލުހިފުމެކެވެ. އެފަހަރު ޕެރޫ މޮޅުވީ 1-0 އިންނެވެ.\nރޭގެ ނަތީޖާއާއެކު ބްރެޒިލް ވަނީ ހަތް ޕޮއިންޓާއެކު މި ގްރޫޕުގެ އެއްވަނަ ޓީމުގެ ގޮތުގައި އަނެއް ބުރަށް ދަތުރުކޮށްފައެވެ. މި ގްރޫޕުން ދެވަނަ ޓީމުގެ ގޮތުގައި ކުއާޓާ އިން ފުރުޞަތު ހޯދީ ގިނަ ބަޔަކު ހީކުރިގޮތާއި ހިލާފަށް ވެނެޒުއޭލާ އެވެ. އެ ޓީމަށް ފަސް ޕޮއިންޓް ލިބިފައިވާއިރު ރޭ ބްރެޒިލް އަތުން ބަލިވި ޕެރޫ އަށް ލިބިފައިވަނީ ހަތަރު ޕޮއިންޓެވެ. ނަމަވެސް، އެ ޓީމަށް އަދި ކުއާޓާ އަށް ދިއުމުގެ ދޮރު ބަންދެއްނުވެއެވެ، އެގޮތުން، އެންމެ ރަނގަޅު ނަތީޖާ ހޯދި ތިންވަނަ ޓީމުގެ ގޮތުގައި ހިމެނިގެން ޕެރޫ އަށް ނޮކްއައުޓް ބުރަށް ދަތުރުކުރުމުގެ ފުރުޞަތު އެބައޮތެވެ.\nބްރެޒިލުން ރޭގެ މެޗަށް ނިކުތީ އެންމެފަހުން ވެނެޒުއޭލާއާ ދެކޮޅަށް ކުޅެ ލަނޑެއް ނުޖެހި އެއްވަރުވި މެޗުގެ ފުރަތަމަ އެގާރައަށް ދެ ބަދަލެއް ގެނެސްގެންނެވެ. އެގޮތުން، ރޭގެ މެޗުގައި އެ ޓީމުގެ ކޯޗު ޓީޓޭ ވަނީ އާއްމުކޮށް ފުރަތަމަ އެގާރައިގައި ކުޅެމުން އަންނަ ޑޭވިޑް ނެރޭސް އާއި ރިޗާލިސަންގެ ބަދަލުގައި ގެބްރިއެލް ޖެސޫސް އާއި އެވަޓަން އަށް ފުރުޞަތުދީފައެވެ.\nސައޮ ޕައުލޯގެ ކޮރިންތިއަންސް އެރީނާގައި ކުޅުނު މެޗުގެ ކުރީކޮޅު ޕެރޫގެ ފަރާތުން ރަނގަޅު ކުޅުމެއް ފެނިގެންދިޔަނަމަވެސް، މެޗުގެ 12 ވަނަ މިނެޓުގައި ބްރެޒިލްގެ ކަސެމީރޯ ކާމިޔާބުކުރި ގޯލާއެކު ޕެރޫގެ ކުޅުން ވަރަށް ބޮޑުތަން ދަށްވިއެވެ. އޭގެނަތީޖާއެއްގެ ގޮތުން، ހަތް މިނެޓުފަހުން ޕެރޫގެ ގޯލްކީޕަރު ޕެޑްރޯ ގަލެއްސޭ އަށް ހެދުނު ބޮޑު ގޯހެއްގެ ފައިދާނަގައި ރޮބާޓޯ ފިރްމީނޯ ވަނީ ބްރެޒިލްގެ ލީޑް އިތުރަށް ފުޅާކޮށްދީފައެވެ.\nމެޗުގެ 32 ވަނަ މިނެޓުގައި ގްރެމިއޯގެ ފޯވާޑް އެވަޓަން، ޕެނަލްޓީއޭރިޔާ ބޭރުން ކާމިޔާބުކުރި ހިތްގައިމު ގޯލާއެކު ބްރެޒިލުން ފުރަތަމަ ހާފު ނިންމާލީ 3-0 އިން ކުރީގައިއޮވެގެންނެވެ.\nދެވަނަ ހާފުގެ ކުޅުން ފެށިތާ އަށްވަނަ މިނެޓުގައި، ރީތި އަވަސްކުޅުމަކަށްފަހު ބްރެޒިލްގެ ކެޕްޓަން ޑެނީ އަލްވޭސް ވަނީ ނަތީޖާ 4-0 އަށް ބަދަލުކޮށްލާފައެވެ. މި ގޯލާއެކު އަލްވޭސް ވެފައިވަނީ ވޭތުވެދިޔަ 96 އަހަރުގެ ތެރޭގައި ކޮޕާ އެމެރިކާގެ ތާރީޚުގައި ބްރެޒިލަށް ލަނޑުޖަހައިދިން އެންމެ ދުވަސްވީ ކުޅުންތެރިޔާ އަށެވެ. އޭނާ މި ލަނޑުޖެހިއިރު އުމުރަކީ 36 އަހަރާއި 47 ދުވަހެވެ.\nބްރެޒިލްގެ ފަހު ލަނޑު، މެޗުގެ އެންމެ ފަހު މިނެޓުގައި ޖަހައިދިނީ ބަދަލު ކުޅުންތެރިއެއްގެ ގޮތުގައި ކުޅެން ނިކުތް ވިލިއަން އެވެ. ނޭމާ އަށް އަނިޔާވުމުން ބަދަލުގައި ޓީމަށް ގެނައި ވިލިއަން މި ގޯލް ކާމިޔާބުކުރީ، ޕެނަލްޓީއޭރިޔާ ބޭރުން ފޮނުވާލި ހަމަލާއަކުން ގޯލްގެ ތިރީކަނަށް އަމާޒުކޮށްލައިގެންނެވެ. މެޗުގެ އިތުރުވަގުތުގައި، ބްރެޒިލްގެ ޖެސޫސް އަށް ޕެރޫގެ ކީޕަރު ގަލެއްސޭ ކުރި ފައުލަކަށް ރެފްރީ ދިން ޕެނަލްޓީ އެ ޓީމަށް ކާމިޔާބުކުރެވޭގޮތެއްނުވިއެވެ. ޖެސޫސް ފޮނުވާލި ބޯޅަ ޕެރޫގެ ކީޕަރު ގަލެއްސޭ ވަނީ މަތަކޮށްފައެވެ.\n2015 ވަނަ އަހަރުގެ ކޮޕާ އެމެރިކާ އަށް ފަހު، އެއް އަހަރުގެ މެދުކެނޑުމަކަށްފަހު ބްރެޒިލް އެ މުބާރާތުގެ ކުއާޓާ އަށް ދަތުރުކުރިއިރު، ރޭގެ މެޗުގެ ފުރަތަމަ ހާފުގައި ކަސެމީރޯ އަށް ދެއްކި ރީނދޫކާޑާއެކު މިހާތަނަށް ދެ ކާޑު ހަމަވުމުން، އޭނާ އަށް ކުރިއަށް އޮތް މެޗުގައި ނުކުޅެވޭނެއެވެ.\nމި ގްރޫޕުގައި ރޭ ކުޅެވުނު އަނެއް މެޗުގައި، ވެނެޒުއޭލާ ވަނީ 3-1 އިން ބޮލީވިއާ އަތުން މޮޅުވެ، ގްރޫޕުގެ ދެވަނަ ޓީމުގެ ގޮތުގައި ނޮކްއައުޓް ބުރުން ޖާގަ ހޯދާފައެވެ. ރޭގެ މެޗުގައި ވެނެޒުއޭލާ އަށް ދެލަނޑުޖަހައިދިން ޑާވިން މާޗިސް އެ ޓީމަށް ކާމިޔާބުކޮށްދިން ފުރަތަމަ ގޯލަކީ މިގަރުނުގައި ކޮޕާ އެމެރިކާ ފުޓްބޯޅަ މުބާރާތުގައި ޖެހި އެންމެ އަވަސް ލަނޑެވެ. އޭނާ މި ލަނޑުޖެހީ، މެޗު ފެށިގެން 1 މިނެޓާއި 15 ސިކުންތުގެ ތެރޭގައެވެ. އެ ޓީމުގެ އަނެއް ލަނޑު، ޖޯސެފް މާޓިނޭޒް ޖަހައިދިންއިރު، ބޮލީވިއާގެ ހަމައެކަނި ލަނޑުޖަހައިދިނީ ޖަސްޓިނިއާނޯ އަރައުޒް އެވެ.\nކުއާޓާގައި ބްރެޒިލް ކުޅެން ޖެހޭނީ ގްރޫޕް ތަކުން ތިންވަނަ އަށްދާ ޓީމުތަކުގެ ތެރެއިން ރޭންކިންގ އަށް ބެލުމަށް ފަހު ގްރޫޕް ބީ ނުވަތަ ސީ އިން އަންނަ ޓީމަކާ އެވެ. އެގޮތުން، ފަހަރުގައި ވާދަވެރި އާޖެންޓީނާއާ ދެކޮޅަށް ކުޅެން ޖެހުމުގެ ފުރުސަތު އެބައޮތެވެ.\nމި މުބާރާތުގައި މިރޭ ކުޅޭ މެޗުތަކަށް ބަލާއިރު، ގަތަރާއި ދެކޮޅަށް އާޖެންޓީނާ ނިކުންނައިރު، ހަމަ އެ ގަޑީގައި ކުޅޭ އަނެއް މެޗުގައި ކޮލަމްބިއާ ނިކުންނާނީ ޕެރަގުއޭއާ ދެކޮޅަށެވެ. މި ދެ މެޗުވެސް ފެށުމަށް ހަމަޖެހިފައިވަނީ ރާއްޖޭގަޑިން 00:00 ގައެވެ.


ooredoo colour run anna mahu\nއުރީދޫ ކަލަ ރަން އަންނަ މަހު ފޯރި ގަދަވާނެ\nގިނަ ހަރަކާތްތަކަކާއެކު އުރީދޫ ކަލަ ރަން އަންނަ މަހު ކުރިއަށް ގެންދަން ނިންމައިފި އެވެ.\nއުރީދޫ މޯލްޑިވްސް އިން ބުނި ގޮތުގައި ކަލަ ރަން އޮންނާނީ އަންނަ މަހުގެ 29 އަދި 30 އެ ދެދުވަހު އެވެ. ހަފުތާ ބަންދާ ދިމާކޮށް ބާއްވާ އެ ހަރަކާތުގައި ގިނަ ކުޅިވަރުތަކެއްވެސް ހިމަނާފައިވާނެ އެވެ.\nމި ހަރަކާތްތައް ރާވާފައިވަނީ އާއިލާ އާއި ރައްޓެހިންނާއެކު ވަގުތު ހޭދަކުރަން ފުރުސަތު ލިބޭ ގޮތަކަށެވެ.\nއުރީދޫ މޫދު މަޖާ: 29 ގައި\nއުރީދޫ ކަލަ ރަންއަށް ހާއްސަކޮށްގެން ތައާރަފު ކުރާ "މޫދު މަޖާ" އަކީ، އާއިލާއާ ރައްޓެހިންނާއެކު މޫދަށްގޮސް ވަރަށް ތަފާތު މޫދު ކުޅިވަރުތަކާއި މުބާރާތްތައް ހިމަނާފައިވާ އިވެންޓެކެވެ. އުރީދޫގެ ކެފޭ ޕާޓްނަރުންގެ ސްޓޯލްތަކުގައި ތަފާތު ކާތަކެތީގެ އިތުރުން ޒަމާނުއްސުރެ ދަތުރުގޮސް ދިވެހިން ކައިއުޅޭ އަނބު މަޖަލާއި މަސްކާށި ވެސް ލިބެން ހުންނާނެ އެވެ. މި އިވެންޓު އޮންނާނީ 29 ވަނަ ދުވަހު ހެނދުނު 8.00 އިން 10.30 އަށެވެ.\nއުރީދޫ ކައިޓް ފެސްޓިވަލް: 29 ގައި\nއުރީދޫ ގުޑި މަހާސަމާގައި މަޑި އެރުވުން މަޑި ހެދުމުގެ ވޯކްޝޮޕްތައް ކުޑަކުދިންނަށް ހާއްސަ ކުޅިވަރުތައް އަދި ޕާޓްނަރުންގެ ހާއްސަ ސްޓޯލެއް ހުންނާނެ އެވެ. އެ މުބާރާތްތަކާއި ވޯކްޝޮޕްތަކުގައި ބައިވެރިވުމަށް ކުރިން ރަޖިސްޓަރީ ވާކަށް ނުޖެހޭނެ އެވެ.\nއުރީދޫ ކަލަ ރަން: 30 ގައި\nތަފާތު ހަރަކާތްތަކެއް ހިމެނޭ ފަސް ކިލޯމީޓަރުގެ މި ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށް ވެސް ބައިވެރިވާން މަޖާވާނެ އިވެންޓެކެވެ. އުރީދޫ ކަލަ ރަން އައްޑޫގައި ކޮންމެ ކިލޯމީޓަރެއްގެ ދުވެ ނިމުމުން، ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެ އެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފައި ވެސް ޖޮގްކޮށްފައި ނުވަތަ ދުވެފައ ވެސް އަދި ނަށަމުން ނިންމިދާނެ އެވެ. އުރީދޫ ކަލަ ރަންގައި ބައިވެރިވެ މެޑަލް ލިބޭނީ ދާނީ ރަޖިސްޓަރީ ވެގެން ދުވާ ދުވުންތެރިންނަށެވެ. ނަމަވެސް މި ދުވުމުގެ ފޯރީގައި ބައިވެރިވުމަށް ބޭނުންވާ ކޮންމެ މީހަކަށް ވެސް ބައިވެރިވެވޭނެ އެވެ.\nކަލަ ރަން މިއުޒިކް ފެސްޓިވަލް 30 ގައި\nކަލަ ރަން ނިމުމަށްފަހު، ހޮނިހިރު ދުވަހުގެ ރޭގަނޑު ރާއްޖޭގެ މިއުޒިކީ ތަރިންނާއެކު ބާއްވާ މިއުޒިކް ޝޯއެއް އޮންނާނެ އެވެ. ޝޯގައި ހަބޭސް ބޮޑުބެރާއި މޫޝާން އާއި އަދި ޒަކިއްޓެ ފަދަ މަގްބޫލު އާޓިސްޓުން ފެންނާނެ އެވެ.\nމޫދު މަޖާ އާއި ގުޑި މަހާސަމާ އަދި ކަލަ ރަންގެ އިތުރުން މިއުޒިކް ފެސްޓިވަލާބެހޭ އިތުރު މައުލޫމާތު އުރީދޫ މޯލްޑިވްސްގެ ސޯޝަލް މީޑިއާ ޕޭޖްތަކާއި ވެބްސައިޓުން ލިބެ އެވެ.


Discoveryge showge shooting Ajay aa eku V. atollgai | Mihaaru\nލައިފްސްޓައިލް / ރިއަލިޓީ ޝޯ\nޑިސްކަވަރީގެ ޝޯގެ ޝޫޓިން އަޖޭއާ އެކު ވ. އަތޮޅުގައި\nވ. އަތޮޅުގައި އޮންނަ މަޝްހޫރު ޝިޕްރެކް: ޑިސްކަވަރީގެ ޝޯއަށް އަޖޭ ދޭވްގަން މިތަނަށް ދާނެ. -- ފޮޓޯ: ވިޒިޓް މޯލްޑިވްސް\n14 ސެޕްޓެމްބަރ 2021 - 13:38\nބެއާ ގްރިލްގެ ޑިސްކަވަރީ ޝޯ "އިން ޓު ދަ ވައިލްޑް" ގެ ޝޫޓިން ބޮލީވުޑްގެ އެކްޓަރު އަޖޭ ދޭވްގަންއާ އެކު ވ. އަތޮޅުގައި ކުރިއަށް ގެންދަން ނިންމައިފި އެވެ.\nއޭގެ ޝޫޓިން އަށް ގްރިލްސް އާއި އަޖޭގެ ޓީމް ވެސް މިހާރު ތިބީ ރާއްޖޭގަ އެވެ. އަޖޭ މި ވަގުތު ހުރި ރިސޯޓްގައި ނަގާފައިވާ ފޮޓޯތަކެއް ވެސް ސޯޝަލް މީޑިއާގައި ޕޯސްޓްކޮށްފައިވެ އެވެ. މި ދަތުރުގައި އޭނާގެ ހަގު ފިރިހެން ދަރިފުޅު ޔުގް ދޭވްގަން ވެސް ބައިވެރިވާ އިރު އެ ކުއްޖާގެ 11 ވަނަ އުފަން ދުވަސް އަންގާރަ ދުވަހު ފާހަގަކުރީ ވެސް ރާއްޖޭގަ އެވެ.\nThe all-boys ⛵ party🎈🎈🎈\nAdventure & 🤩 pic.twitter.com/xAavsPHqtw\nގްރިލްސްގެ ޝޯ އަށް އަޖޭ ވ. އަތޮޅުގައި ޝޫޓްކުރަން ހަމަޖެހިފައި ވަނީ ހުކުރު ދުވަހު އެވެ. މިކަމާ ބެހޭ ގޮތުން އެ އަތޮޅު ކައުންސިލް އިދާރާ އިން ނެރުނު ބަޔާނެއްގައި ބުނީ ހުކުރު ދުވަހު ޝޫޓިން ކުރިއަށް ފެންދަން ނިންމާފައި ވަނީ "ވ. އަތޮޅުގެ ޝިޕްރެކް" ސަރަހައްދުގައި ކަމަށެވެ. އެހެންވެ އެ ދުވަހު އެ ސަރަހައްދު އެހެން ފަރާތްތަކުން ބޭނުންކުރުން މަނާވާނެ ކަމަށް ބުންޏެވެ.\nބަޔާނުގައި ބުނީ "އިން ޓު ދަ ވައިލްޑް" ގެ ޝޫޓިން ކުރިއަށްދާ އިރު އެ ސަރަހައްދުގެ ސެކިއުރިޓީ ބެލެހެއްޓުމަށް ވ. އަތޮޅުގެ ފުލުހުން ވެސް ހަރަކާތްތެރިވާނެ ކަމަށެވެ.\nPERMISSION GRANTED: to shoot at the Shipwreck point on 17th September.\nShow Details : ITW (Into The Wild with Bear Grylls) Season 2. Along with Vicky Kaushal who is an Indian Movie Star. @MoTmv @PoliceMv @MNDF_Official @MoFMRAmv pic.twitter.com/jNihmmJZjh\n— Shuja VAAVU RAEES (@Shuj4uAli) September 13, 2021\nޕްރޮފެޝަނަލް މަސައްކަތަކަށް ބޮލީވުޑްގެ އެންމެ މަޝްހޫރު އެކްޓަރުންގެ ތެރޭގައި ހިމެނޭ އަޖޭ ރާއްޖެ އައި އިރު، އޭނާ އާއިލާއާ އެކު 2018 ގައި ރާއްޖޭގައި ޗުއްޓީ ވެސް ހޭދަކޮށްފައިވެ އެވެ.\nއަޖޭއާ އެކު ގެނެސްދޭ ޑިސްކަވަރީގެ "އިން ޓު ދަ ވައިލްޑް އެޕިސޯޑް" ބެލުންތެރިންނަށް އެންމެ ފުރަތަމަ ގެނެސްދޭނީ ޑިސްކަވަރީ ޕްލަސް އެޕުންނެވެ. އެކަމަކު އަދި ވަކި ތާރީހެއް އިއުލާނެއް ނުކުރެ އެވެ.\nBear Gryllsge show ah Ajay Raajje ah\nބޮލީވުޑް ވ. އަތޮޅު ޓީވީ ޝޯ ރިއަލިޓީ ޝޯ އަޖޭ ދޭވްގަން\nއައްޑޫސިޓީ ކައުންސިލަށް ކޮންސަލްޓެންޓުން ބޭނުންވާކަމަށާއި މިފަދަކަންކަމަށް ޙާއްސަފަރާތެއްގެގޮތުގައި International Event Director ފަދަމަޤާމެއް އުފައްދާންޖެހޭކަމަށް އަހަރުމެންބުނަނީ މިހެންވެގެން. މޭޔަރުގެ ސޯދިގުގެ ފަހުދުވަސްކޮޅު International Event Director ޓީމުގެފަރާތުން މިކަމަށް އައްޑޫސިޓީކަޑައަޅާ އެކަމަށް ކައުންސިލުން ހުއްދަދޭނެކަމުގެ އިޝާރާތްކުރި. އެކަމަކު މިހާރުގެ ކައުންސިލާއި މޭޔަރު "އަޅާނުލުމުން" ނޫންތޯ ބެއަ ގްރިލް ގެ ވިސްނުން ބަދަލުކުރީ


Eid faahaga kurumah Hira Pre school in Parad eh bavvaifi | Dhiislam\nޙަސަން ޝިޔާޒް އޮކްޓޯބަރ 19, 2013\nއައްޑޫސިޓީ ހިތަދޫ ޙިރާ ސްކޫލްގެ ފަރާތުން މިއަހަރުގެ އަޟްޙާ ޢީދު ފާހަގަ ކުރުމުގެ ގޮތުން "ސައިންސް ޕެރޭޑް" ގެ ނަމުގައި ރޯޑްޝޯވ އެއް ބާއްވައިފިއެވެ.\nބުރާސްފަތި ދުވަހު ހަވީރު ހިތަދޫ ލިންކުރޯޑުގައި ބޭއްވި މިޕެރޭޑް ބަލާލުމަށް ގިނަ ޢަދަދެއްގެ މީހުން އެސަރަހައްދަށް ޖަމާވިއެވެ. މިފަދަ ޕެރޭޑެއް ބޭއްވުމުގެ މަޤްޞަދަކީ ސްކޫލްގެ ހުރިހާ ދަރިވަރުންނަށް ބައިވެރިވުމުގެ ފުރުޞަތު ދެވޭ ގޮތަށް ޢީދުގެ އުފާ ފާޅުކޮށް ޢީދު ފާހަގަކުރުން ކަމަށް ދިއިސްލާމަށް މަޢުލޫމާތު ދެއްވަމުން ޙިރާ ސްކޫލްގެ ޕްރިންސިޕަލް މަރްޔަމް ސިތާރާ ވިދާޅުވިއެވެ. ދަރިވަރުން ކިޔަވާ މާއްދާތަކާ ގުޅުވައިގެން ޙިރާ ސްކޫލްގެ ފަރާތުން ކުރިއަށް ގެންދިޔަ ޕެރޭޑްގެ މިއަހަރުގެ ތީމަކީ، ސައިންސް މާއްދާއެވެ.\nޙިރާ ސްކޫލްގެ 250 އެއްހާ ދަރިވަރުންނާއެކު މިޕެރޭޑް ފަށާފައިވަނީ، ހިތަދޫ ލިންކުރޯޑުގެ، ކުއެންޗް ރެސްޓޯރަންޓާއި ހިސާބުންނެވެ. ޕެރޭޑްގައި ދަރިވަރުން ހިނގާފައިގޮސް ނިންމާލާފައިވަނީ، ހިތަދޫ ކުޑަކުދިންގެ ޕާކް ކައިރިއަށެވެ. މިޕެރޭޑަށް ގިނަ ބައެއްގެ ތަރުޙީބު ލިބިފައިވެއެވެ. ބޭބީ ނާސަރީން ފެށިގެން ގްރޭޑް2އާއި ހަމައަށް ޙިރާ ސްކޫލްގައި ކިޔަވާ ގާތްގަނޑަކަށް ހުރިހާ ދަރިވަރުން ވަނީ މިޕެރޭޑްގައި ބައިވެރިވެފައެވެ.\nމިޕެރޭޑް ބޭއްވުމުގައި ސްކޫލްގެ ހުރިހާ މުވައްޒަފުންނާއި ޓީޗަރުންގެ އެއްބާރުލުމާއި އެހީތެރިކަން ސްކޫލަށް ލިބިފައިވާ ކަމަށާއި، އެކަމަށްޓަކައި، ހުރިހާ ބޭފުޅުންނަށް ސްކޫލްގެ ފަރާތުން ޝުކުރު ދަންނަވާކަމަށް ސްކޫލްގެ ވެރިން ހާމަކުރައްވައެވެ. އަދި އެއާއެކު ދަރިވަރުންގެ ބެލެނިވެރިން ދެއްވި އެއްބާރުލުންވެސް ސްކޫލުން ޝުކުރުވެރިކަމާއެކު ފާހަގަކޮށް ބަލައިގަންނަ ކަމަށްވެސް ސްކޫލުން ހާމަކުރައްވައެވެ. މީގެ އިތުރުން މޯލްޑިވްސް ޕޮލިސް ސަރވިސް އާއި ހިތަދޫ ސްކޫލްގެ ކެޑޭޓްކޯގެ ފަރާތުން ދެއްވި އެހީތެރިކަން ޙިރާ ސްކޫލުން ފާހަގަ ކުރައްވައެވެ.\nޙިރާ ސްކޫލަކީ 2010 ވަނަ އަހަރުން ފެށިގެން އައްޑޫސިޓީ ހިތަދޫގައި ޙިރާ ފައުންޑޭޝަނުން ހިންގަމުން އަންނަ ސްކޫލެކެވެ. ޕްރީ ސްކޫލުން ފެށިގެން ގްރޭޑް 12 އާ ހަމައަށް ކިޔަވައިދިނުމަށް އަމާޒުކޮށްގެން ފަށާފައިވާ މިސްކޫލްގައި މިހާރު ގްރޭޑް2އާއި ހަމައަށް ކިޔަވައި ދެއެވެ. އިސްލާމީ ވެއްޓެއްގައި ޒަމާނީ ތަޢުލީމުދޭ މިސްކޫލަށް އައްޑޫގެ ގިނަ ބައެއްގެ ތަރުހީބު ލިބިފައިވެއެވެ.\nވީޑިއޯ : ޙިރާ ސްކޫލްގެ ޢީދު ޕެރޭޑް 2013\nޙިރާ ސްކޫލް ފޭސްބުކް ޕޭޖް\n20 އޮކްޓޯބަރ, 2013 | 9:50\nމިރާއްޖޭގައި ހާދަ ބިދޭސީ ބޭރުމީހުން ވަޒީފާގައި ގިނައޭ! ތަންތަނުގެ ސިކިއުރިޓީ ބަލަހައްޓާ ބޭރު މީހުން ހާދަ ގިނައޭ! ހޮޓާ ރެސްޓޯރެންޓުގައި މަސައްކަތް ކުރާ ބޭރު ބިދޭސީން ހާދަ ގިނައޭ! ކުނިއުކަންދާ ބޭރު ބިދޭސީން ހާދަ ގިނައޭ! ކޮންސްޓުރެކުޝަން މަސައްކަތުދާ އިރާގައި މަސައްކަތް ކުރާ ބޭރު ބިދޭސީން ހާދަ ގިނައޭ! ރިސޯޓް ގެސްޓު ހޮޓާ ތަކުގައި މަސައްކަތް ކުރާ ބޭރު ބިދޭސީން ހާދަގިނައޭ! ވަޒީފާއެއް އަދާ ނުކުރާ އާމްދަނީއެއް ނުލިބޭ ޒުވާނުން މަގުމަތީގައި ވަރަށް ގިނަވެއްޖެ، މިއަދުވެސް މަގުމަތިން ފެނިގެން ދިޔައީ މަގުމަތީގައި ގޯޅިކަންމަތީގައި އެތަކެއް ޒުވާނުން އެންބުރެމުން ދިޔަތަން ، މީވަރައްވެސް ހިތާމަހުރިކަމެއް ޤައުމެއްގެ ގިނަޒުވާނުން ވަޒީފާއަދާނުކޮއް ގޯޅިކަންމަތީގައި ތިބޭތިބުން ހައްލަކަށް ގެންނަން އެބަޖެހޭ، އިންތިހާބައްވުރެންވެސް މިކަމަކީ މުހިންމު ކަމެއްނޫންބާ؟ ދިވެހި ޒުވާނުން ޤައުމުގެ އެކި ވަޒީފާތަކަށް ނިކުންނަންވެއްޖެ ނުންތޯ؟ ޓީޗަރުންވެސް މިކަން ދަރިވަރުންނަށް ކިޔާދީ ވިސްނާދީބަލަ ދައުލަތެއް ބިނާކުރެވޭނީ ހުރިހާވައްތަރެއްގެ މަސައްކަތެއް އެދައުލަތެއްގެ އަހުލުވެރިން އަމިއްލައިންކޮއްގެން!